**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2021, ημέρα Τετάρτη και ώρα 13.10΄, στην Αίθουσα Συνεδριάσεων τηςΟλομέλειαςτης Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασίλειου Διγαλάκη, με θέμα ημερήσιας διάταξης: 1) Προγραμματισμός των εργασιών της Επιτροπής, 2 α) Ενημέρωση των μελών της Επιτροπής από τον Υφυπουργό Πολιτισμού και Αθλητισμού, κ. Ελευθέριο Αυγενάκη, σύμφωνα με το άρθρο 36 παρ. 5 του Κανονισμού της Βουλής, σχετικά με την «Ολιστική Μελέτη των FIFA και UEFA για το ελληνικό ποδόσφαιρο, τα προβλήματα, τις παθογένειες και τις προοπτικές του και β) Κατάθεση προτάσεων, εκ μέρους των μελών της Επιτροπής, για τη βελτίωση των συνθηκών του ποδοσφαίρου στη χώρα μας.

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Ελευθέριος Αυγενάκης, , ο κ. luca Nicola, Head of National Governance and Global Institutions Unit at UEFA, ο κ. Θοδωρής Ζαγοράκης, Πρόεδρος του Δ.Σ. της Ελληνικής Ποδοσφαιρικής Ομοσπονδίας (ΕΠΟ), ο κ. Αστέριος Αντωνίου, Α΄ Αντιπρόεδρος της Ελληνικής Ποδοσφαιρικής Ομοσπονδίας (ΕΠΟ), ο κ. Βασίλειος Σαράκης, Νομικός Σύμβουλος της Ελληνικής Ποδοσφαιρικής Ομοσπονδίας (ΕΠΟ), ο κ. Λεωνίδας Μπουτσικάρης, Πρόεδρος του Δ.Σ. της Superleague 1, ο κ. Μάριος Γεωργίου, εκπρόσωπος της Διεθνούς Ποδοσφαιρικής Ομοσπονδίας FIFA και της Ένωσης Ευρωπαϊκών Ποδοσφαιρικών Ομοσπονδιών UEFA, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Κόνσολας Εμμανουήλ, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Λιακούλη Ευαγγελία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων. Έχουμε δύο θέματα σήμερα.

Το πρώτο είναι ο προγραμματισμός εργασιών της Επιτροπής. Αυτό θα είναι σύντομο.

Η Επιτροπή, όπως γνωρίζετε, εκτός από τις συνεδριάσεις, τις οποίες κάνει για επεξεργασία σχεδίων νόμου, έχει τη δυνατότητα και βάσει της παρ. 6 του άρθρου 32 του Κανονισμού της Βουλής, να συνεδριάσει, μετά από πρόταση του Προέδρου της και σύμφωνη γνώμη του Προέδρου της Βουλής, για να συζητήσει θέματα του ενδιαφέροντος της.

Νομίζω ότι μπορούμε και πρέπει να προχωρήσουμε να συζητήσουμε κάποια θέματα, που απασχολούν την παιδεία. Πρόθεσή μου είναι, στο επόμενο διάστημα, να συζητήσουμε δύο θέματα. Το ένα αφορά την παιδεία στα μέσα ενημέρωσης, παραπληροφόρηση και τις ψευδείς ειδήσεις.

Γνωρίζουμε ότι τα τελευταία χρόνια, εξαιτίας και της μεγάλης χρήσης των μέσων κοινωνικής δικτύωσης, παρατηρείται ολοένα και περισσότερο η διάδοση ψευδών και παραπλανητικών ειδήσεων, οι οποίες, με μεγάλη ταχύτητα, επηρεάζουν την κοινή γνώμη και δημιουργούν, ως επί το πλείστον, αρνητικές καταστάσεις.

Διαπιστώνεται ότι η λύση για την αντιμετώπιση αυτού του φαινομένου δεν είναι μόνο η θέσπιση κανόνων και ενός ρυθμιστικού πλαισίου, το οποίο, άλλωστε, δεν είναι θέμα της δικής μας Επιτροπής, αλλά και η κατάλληλη εκπαίδευση και ο κριτικός αλφαβητισμός στα μέσα ενημέρωσης και το ψηφιακό περιβάλλον.

Υπάρχουν παραδείγματα χωρών, όπου έχει ξεκινήσει η εκπαίδευση στα μέσα ενημέρωσης από πολύ νωρίς, από τα δημοτικά σχολεία. Επίσης, η Ευρωπαϊκή Επιτροπή, από τον Ιανουάριο του 2018, συνέστησε μια ομάδα εμπειρογνωμόνων υψηλού επιπέδου για παροχή συμβουλών, σχετικά με πρωτοβουλίες πολιτικών για την καταπολέμηση των ψευδών ειδήσεων και της εξάπλωσης της παραπληροφόρησης στο διαδίκτυο.

Η ομάδα αυτή, λοιπόν, έχει προτείνει στα κράτη - μέλη να εντάξουν την εκπαίδευση για τα μέσα ενημέρωσης και την πληροφορία, ως βασική διάσταση στα σχολικά τους προγράμματα και συστήνει και τη σχετική συμπερίληψη μαθησιακών ενοτήτων για την κριτική γνώση στα μέσα ενημέρωσης.

Η ανάγκη ανάληψης πρωτοβουλιών στον τομέα αυτόν είναι σημαντική, επιτακτική θα έλεγα, καθώς η Ελλάδα καταλαμβάνει μια από τις χειρότερες θέσεις στην Ευρώπη, σύμφωνα με το δείκτη Media Literacy Index του 2021, την 27η θέση, ανάμεσα σε 35 χώρες.

Πρόθεσή μου είναι αυτό το θέμα να το συζητήσουμε, πριν τις θερινές διακοπές της Βουλής, ανάλογα με το πρόγραμμα του νομοθετικού έργου, που θα έχουμε το επόμενο διάστημα.

Ένα δεύτερο θέμα αφορά τη διασύνδεση των πανεπιστημίων με την αγορά εργασίας. Αυτό το θέμα, η διασύνδεση των ελληνικών πανεπιστημίων με την οικονομία, τη βιομηχανία και την αγορά εργασίας, μας έχει απασχολήσει πολλάκις, τα τελευταία χρόνια. Το συνεχώς μεταβαλλόμενο περιβάλλον της αγοράς εργασίας και οι προκλήσεις, που αντιμετωπίζουμε, από τη σκοπιά της τέταρτης βιομηχανικής επανάστασης, αποδεικνύουν την ανάγκη της ανάπτυξης μιας αποτελεσματικότερης διασύνδεσης των πανεπιστημίων, με την αγορά εργασίας και τον επιχειρηματικό κόσμο.

Μπορούν διάφορες δράσεις να συνδράμουν, όπως η ίδρυση προγραμμάτων σπουδών και η τροποποίηση υφισταμένων, προκειμένου να στοχεύουν σε τομείς με αναπτυξιακή προοπτική, η ενίσχυση της επιχειρησιακής καινοτομίας, μέσω νέων ιδεών, οι δυνατότητες αξιοποίησης ερευνητικών αποτελεσμάτων και η αποτελεσματικότερη λειτουργία των γραφείων διασύνδεσης των πανεπιστημίων.

Αυτό το θέμα μπορούμε να το προγραμματίσουμε, μετά τις θερινές διακοπές, με την έναρξη των εργασιών της Βουλής, το φθινόπωρο. Θα υπάρξει ενημέρωση, ειδικά για το πρώτο θέμα, το αμέσως επόμενο διάστημα.

Να περάσουμε στο δεύτερο θέμα, που αφορά την ενημέρωση των μελών της Επιτροπής από τον Υφυπουργό Πολιτισμού και Αθλητισμού, κ. Λευτέρη Αυγενάκη, σύμφωνα με το άρθρο 36 παρ. 5 του Κανονισμού της Βουλής, σχετικά με την «Ολιστική Μελέτη των FIFA και UEFA για το ελληνικό ποδόσφαιρο, τα προβλήματα, τις παθογένειες και τις προοπτικές του».

Αυτές τις μέρες, είναι ιδιαίτερα επίκαιρο το θέμα, καθώς πριν λίγες μέρες κλείσαμε 17 χρόνια από την κατάκτηση του Euro από την Εθνική Ελλάδος. Όσοι από εμάς αγαπάνε το ποδόσφαιρο, βλέπουν ένα πολύ ενδιαφέρον ευρωπαϊκό πρωτάθλημα, αυτές τις μέρες και δυστυχώς, αποδείχτηκε ότι η κατάκτηση του Euro από την Εθνική ήταν, μάλλον, ένα πυροτέχνημα, καθώς δεν έφερε τα αποτελέσματα, που θα θέλαμε όλοι να έχει.

Η Εθνική Ελλάδος έχει πέσει τα τελευταία χρόνια πολλές θέσεις στην κατάταξη, τα έσοδα των ελληνικών ομάδων, σε αντίθεση με τις υπόλοιπες χώρες, πέφτουν, ο κόσμος έχει απομακρυνθεί από τα γήπεδα και αυτό είναι ένα φαινόμενο διαχρονικό. Με πολύ ενδιαφέρον, από τη μελέτη, που μοιράστηκε σε όλους, είδα ότι στον φίλαθλο κόσμο της Ελλάδος, μόνο το ένα τρίτο των φιλάθλων κατατάσσει το ποδόσφαιρο σαν αγαπημένο του άθλημα, ενώ δύο τρίτα επιλέγουν άλλα αθλήματα.

Αυτό για μένα μπορεί να μην είναι κακό, αλλά ίσως δείχνει ότι κάτι δεν πάει καλά με το ελληνικό ποδόσφαιρο και νομίζω ότι η σημερινή συζήτηση θα είναι ιδιαίτερα επίκαιρη.

Όσον αφορά στη διαδικασία, θα μιλήσει ο κύριος Υπουργός, στην αρχή, στη συνέχεια, θα ακούσουμε τους εκπροσώπους των UEFA, FIFA, ΕΠΟ και Superleague 1, μετά θα πάρουν το λόγο από τα Κόμματα και όσοι Βουλευτές το επιθυμούν.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Θα τοποθετηθούν οι εκπρόσωποι των φορέων, μετά θα μιλήσουμε εμείς, αλλά εμείς θα υποβάλουμε και κάποια ερωτήματα.

Θεωρώ ότι θα είναι μαζί μας, ώστε να μπορούν να απαντήσουν στη συνέχεια τα ερωτήματά μας, έτσι;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Φυσικά και αυτό μπορεί να γίνει, όπως γίνεται και στις ακροάσεις φορέων, στις συζητήσεις των σχεδίων νόμων.

Ο κ. Αυγενάκης έχει το λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ.

Καταρχήν, θα ήθελα να ευχαριστήσω τον κ. Τασούλα, τον Πρόεδρο της Βουλής, αλλά και τον Πρόεδρο της Επιτροπής Μορφωτικών Υποθέσεων, τον κ. Διγαλάκη, για την άμεση ανταπόκριση στην πρότασή μας, να διεξαχθεί η σημερινή ενημερωτική συζήτηση. Να ευχαριστήσω επίσης τους εκπροσώπους των ποδοσφαιρικών οργάνων, τόσο της FIFA - UEFA, τον κ. Luca Nicola, όσο και της ΕΠΟ, τον Α΄ Αντιπρόεδρο, κ. Αντωνίου, τον κ. Ζαγοράκη, ο οποίος θα συνδεθεί στην πορεία της συζήτησης, γιατί βρίσκεται σε πτήση, αλλά και τον Πρόεδρο της SuperLeague 1, τον κ. Μπουτσικάρη, για τη σημερινή τους παρουσία εδώ, στη Βουλή. Επισήμως, σας καλωσορίζουμε στο ελληνικό Κοινοβούλιο.

Κυρίες και κύριοι συνάδελφοι, όπως σας είχα υποσχεθεί, πριν από λίγες ημέρες, στα πλαίσια της συζήτησης του τελευταίου νομοσχεδίου μας, ζήτησα τη σύγκληση της Επιτροπής Μορφωτικών Υποθέσεων, προκειμένου να συζητήσουμε πρώτον, για το περιεχόμενο της Ολιστικής Μελέτης των FIFA και UEFA για το ελληνικό ποδόσφαιρο, δεύτερον για τα προβλήματα, τις παθογένειες, αλλά και τις προοπτικές του ελληνικού ποδοσφαίρου και τρίτον να καταθέσουμε τις προτάσεις και τις απόψεις μας, για τη βελτίωση των συνθηκών του ποδοσφαίρου στη χώρα μας.

Η εικόνα του επαγγελματικού ποδοσφαίρου στη χώρα μας δεν είναι αυτή, που αρμόζει στο πιο δημοφιλές άθλημα στον κόσμο, δεν είναι αυτή, που αρμόζει στη χώρα μας, δεν είναι αυτή, που αρμόζει στην κοινωνία μας. Νομίζω ότι όλοι συμφωνούμε σε αυτό και αυτή η συμφωνία μπορεί να αποτελέσει τη βάση, για να αναζητήσουμε λύσεις, να συνθέσουμε προσεγγίσεις, να συμφωνήσουμε σε κάποια έστω κεντρικά ζητήματα και να αντιμετωπίσουμε ουσιαστικά, αποτελεσματικά, αλλά και μακροπρόθεσμα τα προβλήματα, που ταλανίζουν το ποδόσφαιρο, στη χώρα μας.

Κυρίες και κύριοι, τα προβλήματα του ελληνικού επαγγελματικού ποδοσφαίρου δεν προέκυψαν τώρα. Είναι διαχρονικά. Έχουν συσσωρευθεί στο πέρασμα των χρόνων. Ευθύνες μας βαραίνουν όλους και την Πολιτεία και τη FIFA - UEFA και την ΕΠΟ και τις δημοφιλείς ομάδες και τις Ενώσεις. Και όταν αναφέρομαι στην Πολιτεία, επαναλαμβάνω ότι αναφέρομαι διαχρονικά στις Κυβερνήσεις και στα Κόμματα και, φυσικά, συμπεριλαμβάνω και την περίοδο διακυβέρνησης της Ν.Δ..

Το ελληνικό ποδόσφαιρο χρόνο, με το χρόνο, πέφτει όλο και πιο χαμηλά. Η χώρα μας είναι πλέον στην 20ή θέση, ανάμεσα σε 55 χώρες της κατάταξης της UEFA, βάσει των αποτελεσμάτων των ομάδων μας στις ευρωπαϊκές διοργανώσεις, υποχωρώντας σταδιακά από την 8η θέση, που ήταν πριν, από μόλις 15 χρόνια. Και αυτό έχει, ως συνέπεια, να αναλογούν στις ομάδες μας από την τελική κατάταξη στο πρωτάθλημα, ολοένα και λιγότερα εισιτήρια για τα ευρωπαϊκά κύπελλα, με δύσκολους προκριματικούς γύρους και κληρώσεις με αντιπάλους από ισχυρότερα πρωταθλήματα, με αποκλεισμούς από τις φάσεις των ομίλων, όπου τα χρηματικά έπαθλα για τη συμμετοχή είναι σημαντικά αυξημένα.

Παρομοίως, η Εθνική μας ομάδα βρίσκεται σήμερα στην 51η θέση, ανάμεσα σε 210 χώρες της παγκόσμιας κατάταξης στη FIFA, όταν τη δεκαετία του 2004-2014 ήμασταν σταθερά εντός της πρώτης 20άδας όλων των ομάδων του πλανήτη, παρακαλώ. Μάλιστα, την τελευταία επταετία, έχει συνεχείς αποκλεισμούς από κάθε τελική φάση διοργανώσεων, τόσο της UEFA όσο και της FIFA.

Στο ευρωπαϊκό ποδόσφαιρο, όπως αναφέρεται και στην Ολιστική Μελέτη, που έχετε ήδη στα χέρια σας, τα έσοδα των ποδοσφαιρικών συλλόγων έχουν αυξηθεί, κατά 80%, την τελευταία δεκαετία, με ετήσιο μέσο όρο αύξησης 8%. Την ίδια περίοδο, τα έσοδα των ελληνικών συλλόγων μειώθηκαν, κατά 28%. Κατά τη διάρκεια της τελευταίας δεκαετίας, οι ελληνικές ομάδες καταγράφουν ζημίες, κατά μέσο όρο ύψους 39 εκατομμυρίων ευρώ, ετησίως. Η στενή επίβλεψη των FIFA - UEFA στο ελληνικό ποδόσφαιρο είναι αδιάλειπτη, την τελευταία πενταετία, αρχής γενομένης από το Μάρτιο του 2016, όταν πρωτοέφτασε, ως απεσταλμένος των Διεθνών Ομοσπονδιών, ο αείμνηστος Κωστάκης Κουτσοκούμνης από την Κύπρο.

Και δεν χρειάζεται να αναλύσω το πόσο ταραγμένα ήταν τα πράγματα εκείνη την περίοδο, το καλοκαίρι και το Φθινόπωρο του 2016, με τις αλλεπάλληλες και απροκάλυπτες παρεμβάσεις της τότε ηγεσίας του Υπουργείου Αθλητισμού, αρκεί μόνο να υπενθυμίσω, ότι δεν έγιναν ποτέ οι καθορισμένες, μετά τους Ολυμπιακούς Αγώνες του Ρίο, εκλογές στην ΕΠΟ. Την ανωμαλία αυτή ανέλαβε να διορθώσει το Νοέμβρη του 2016 μια διορισμένη από τη FIFA πενταμελής επιτροπή εξομάλυνσης, με επικεφαλής τον κ. Ιωάννη Δρόσο.

Θα θυμίσω επιπλέον τι διαπίστωνε και διατύπωνε, γραπτώς, τότε, 21 Σεπτεμβρίου 2016, ο επιτετραμμένος της FIFA: «Η ΕΠΟ χρειάζεται έναν πρόεδρο και συμβούλιο συναίνεσης, όχι εκλογές αντιπαράθεσης, νικητές και ηττημένους. Μόνο έτσι, θα προχωρήσει μπροστά το ελληνικό ποδόσφαιρο και θα επιλυθούν τα χρόνια προβλήματα, που το ταλανίζουν και το ταλαιπωρούν». Απολύτως επίκαιρο πέντε χρόνια μετά. Φαντάζομαι δεν διαφωνεί κανένας σε αυτήν εδώ την αίθουσα.

Η Επιτροπή Εξομάλυνσης οδήγησε, λοιπόν, σε εκλογές στην ΕΠΟ, τον Αύγουστο του 2017 και η FIFA UEFA, με επιτετραμμένους και μόνιμους παρατηρητές προσπάθησαν και ακόμα προσπαθούν να νουθετήσουν σε πρακτικές καλής διακυβέρνησης, συστήνοντας αλλαγές στον τρόπο λειτουργίας της Ομοσπονδίας.

Οι FIFA και UEFA, με δεκάδες στελέχη τους, επιχειρούσαν διστακτικά και μάταια όλα αυτά τα χρόνια. Ακόμα και μετά από τέσσερα χρόνια εποπτείας του ελληνικού ποδοσφαίρου, οι FIFA και UEFA δεν κατάφεραν, δυστυχώς, να διορθώσουν τα κακώς κείμενα. Έτσι, η Ελληνική Κυβέρνηση αποφάσισε ότι δεν μπορούμε να χάνουμε άλλο πολύτιμο χρόνο και ότι πρέπει να γίνει κάτι πιο δραστικό. Στις 25 Φεβρουαρίου του 2020, ο Πρωθυπουργός της χώρας μας, κ. Κυριάκος Μητσοτάκης, ο Πρόεδρος της Ένωσης Ευρωπαϊκών Ποδοσφαιρικών Ομοσπονδιών, κ. Αλεξάντερ Τσέφεριν και ο τότε Αντιπρόεδρος της Διεθνούς Ποδοσφαιρικής Ομοσπονδίας, κ. Γκρεγκ Κλαρκ, συνυπέγραψαν τη διακήρυξη προθέσεων, που είχε, ως απόρροια, την ολιστική μελέτη των FIFA και UEFA για το ελληνικό ποδόσφαιρο, που έχετε όλοι στα χέρια σας. Σκοπός της μελέτης αυτής είναι η διαμόρφωση της βάσης ενός πλαισίου για το βιώσιμο μέλλον του ελληνικού ποδοσφαίρου και μιας μεθοδολογίας, μέσω της οποίας αυτή η επιδίωξη μπορεί να γίνει πραγματικότητα.

Λαμβάνοντας υπόψη ουσιώδη ζητήματα, που απασχολούν το ελληνικό ποδόσφαιρο, προωθεί ένα πλαίσιο αλλαγής για το καλύτερο μέλλον του, αναφέρεται σε διεθνή σημεία αναφοράς και καλές πρακτικές, μεταξύ όλων των ποδοσφαιρικών εθνικών ενώσεων, μελών των UEFA και FIFA, καθώς και στην ποδοσφαιρική ομοσπονδία του μέλλοντος, με μια πρωτοβουλία της UEFA, προκειμένου να διαμορφωθεί το πώς θα πρέπει να είναι μια εθνική ομοσπονδία, ως το 2024. Η ολιστική μελέτη συστήνει ολοκληρωτικές αλλαγές εκ βάθρων. Όσα καταγράφονται, ως αναγκαία, στην ολιστική μελέτη των 102 σελίδων είναι ακριβώς αυτά, που δεν εφαρμόζονται μέχρι σήμερα στην ΕΠΟ και όπως διαπιστώσατε, μελετώντας την, καταγράφεται η ανάγκη να αλλάξουν τα πάντα. Ουσιαστικά, μιλάμε για μια νέα, μια άλλη, εντελώς διαφορετική ποδοσφαιρική ομοσπονδία της χώρας μας, μιλάμε για ένα νέο ελληνικό ποδόσφαιρο, ένα νέο ποδοσφαιρικό οικοδόμημα. Το ερώτημα που γεννάται, εύλογα, είναι το εξής. Πόσο έτοιμη είναι νέα διοίκηση, υπό την Προεδρία του Θοδωρή Ζαγοράκη, να αλλάξει αυτήν τη δομή; Όταν οι διεθνείς συνομοσπονδίες εκπονούν μια τέτοια ολιστική μελέτη και προτείνουν τεκτονικές αλλαγές για την ομοσπονδία - μέλος της, κάθε περαιτέρω συζήτηση νομίζω ότι περιττεύει.

Κυρίες και κύριοι συνάδελφοι, έχετε όλες και όλοι στα χέρια σας την ολιστική μελέτη, η οποία αριθμεί στο κύριο σώμα της, χωρίς τα παραρτήματα, σε 15 κεφάλαια και σε 102 σελίδες, όπως ανέφερα, λίγο πριν. Δεν θα σας κουράσω με λεπτομέρειες. Άλλωστε, θα αναφερθούν σε αυτήν και ο εκπρόσωπος των FIFA και UEFA, κ. Luca Nicola και ο κ. Αντωνίου, εκπροσωπώντας την ΕΠΟ. Οι βασικοί άξονες, κεφάλαια είναι τα εξής. Η δομή ποδοσφαιρικής διακυβέρνησης, το ποδόσφαιρο στην Ελλάδα, η Ελληνική Ποδοσφαιρική Ομοσπονδία και η νέα δομή, διαιτησία, ανάπτυξη του ελληνικού ποδοσφαίρου, προπονητές, Ένωση παικτών, επαγγελματικές κατηγορίες, ακεραιότητα, ασφάλεια και προστασία, οικονομικά ζητήματα, πλαίσιο για το μέλλον του ποδοσφαίρου στην Ελλάδα και η μελλοντική κατεύθυνση, αλλά και συμπεράσματα και προτάσεις.

Πολύ συνοπτικά, λοιπόν, η οριστική μελέτη προτείνει ότι όλοι οι φορείς του ποδοσφαίρου πρέπει να δράσουν πάνω στις συστάσεις και στις προτάσεις αυτής της μελέτης. Είναι απολύτως κρίσιμη η δημιουργία μακροχρόνιας στρατηγικής έπειτα από διαβούλευση όλων των φορέων του αθλήματος. Η στρατηγική αναφέρει ότι πρέπει να επικεντρώνεται στη βελτίωση της εικόνας, στην αύξηση της συμμετοχής, στην καλή διακυβέρνηση σε όλα τα επίπεδα και στην προώθηση περισσότερων και ίσων ευκαιριών. Η FIFA και η UEFA θα βοηθήσουν, όπως αναφέρουν μέσα, την ΕΠΟ να θέσει στη δομή της μεταρρυθμίσεις και το πρόγραμμα Football Federation of the Figure, καλύπτει όλες τις απαιτήσεις ανάπτυξης, με ορίζοντα το 2024-25. Συνεχίζει, λέγοντας πως η ΕΠΟ πρέπει να καταβάλει κάθε προσπάθεια, για να αναθεωρήσει τις οργανωτικές δομές της. Όλοι οι φορείς του ποδοσφαίρου πρέπει να εκπροσωπούνται επαρκώς στα αποφασιστικά όργανα. Αυτό θα είχε, ως αποτέλεσμα, μια πιο αντιπροσωπευτική και διευρυμένη ΕΠΟ. Συνεχίζει, λέγοντας ότι η ελληνική Κυβέρνηση πρέπει να επικεντρωθεί στα θέματα της ακεραιότητας των αγώνων, προκειμένου να πολεμήσει την απειλή των χειραγωγημένων αγώνων, τη διαφθορά και τη βία. Η ελληνική Κυβέρνηση να υποστηρίξει προγράμματα ανάπτυξης στον ερασιτεχνικό αθλητισμό, με τα έσοδά της από το ΣΤΟΙΧΗΜΑ. Να επενδύσουν σε εθνικό ποδοσφαιρικό κέντρο, που θα φιλοξενήσει όλες τις εθνικές ομάδες, κάτι το οποίο, παρεμπιπτόντως, μας βρίσκει απολύτως σύμφωνους και είμαστε έτοιμοι να ξεκινήσουμε την υλοποίησή του, εφόσον φυσικά υπάρξει επίσημη συζήτηση και πρόταση από πλευράς ΕΠΟ.

Η FIFA, η UEFA, η ΕΠΟ και η Ελληνική Κυβέρνηση πρέπει να δεσμευτούν ότι θα δουλέψουν μαζί για το καλό του ποδοσφαίρου, εφαρμόζοντας τις συστάσεις αυτής της μελέτης. Επιτρέψτε μου να ζητήσω από όλα τα εμπλεκόμενα μέρη να δεσμευτούν εδώ, ενώπιον του ελληνικού Κοινοβουλίου, ενώπιον του ελληνικού λαού, για όλα όσα αναφέρει η Ολιστική Μελέτη. Θα έχει πολύ ενδιαφέρον να βγει ένα εξαιρετικό συμπέρασμα ενότητας και συνεννόησης από τη σημερινή συζήτηση.

Κυρίες και κύριοι, η Ολιστική Μελέτη είναι ένας μπούσουλας, μια πυξίδα για το νέο ελληνικό ποδόσφαιρο και αυτό που επισημαίνει - και νομίζω ότι συμφωνούμε όλοι σε αυτό - είναι ότι απαιτούνται συνέργειες, απαιτούνται συνεργασίες και χαίρομαι, που όλα τα πολιτικά Κόμματα, καταρχήν, συμφωνούμε - από τις συζητήσεις που έχω κάνει κατ’ ιδίαν - σε αυτή τη βάση. Μένει να τοποθετηθούν και επισήμως και περιμένω, η αλήθεια να λέγεται, με πολύ ενδιαφέρον, να ακούσω τις θέσεις όλων των πολιτικών Κομμάτων και όλων των βουλευτών, να ακούσουμε τις απόψεις, να καταγράψουμε τις θέσεις, να συνθέσουμε, όπου χρειαστεί και στο μέτρο του δυνατού να δημιουργήσουμε ένα φωτεινό αύριο για το ελληνικό ποδόσφαιρο.

Επιλέξαμε να οργανώσουμε και να κάνουμε αυτή τη συζήτηση, σε μια ήρεμη περίοδο, όπου δεν έχει ξεκινήσει το πρωτάθλημα, έχει ολοκληρωθεί η αγωνιστική περίοδος και μπορούμε να συζητήσουμε, χωρίς πιέσεις, δίχως άγχος. Να συζητήσουμε ουσιαστικά και με ρεαλιστικό τρόπο τα προβλήματα, αλλά και τις προοπτικές του ελληνικού ποδοσφαίρου, εδώ στο ναό της Δημοκρατίας, της ελληνικής Δημοκρατίας.

Με μια γρήγορη ανάγνωση της μελέτης διαπιστώνει κανείς ότι τα 2/3 της μελέτης αφορούν στα ζητήματα, που πρέπει να αλλάξει η ΕΠΟ, με την αυστηρή επίβλεψη της FIFA και UEFA και το υπόλοιπο 1/3 αφορά σε ζητήματα, για τα οποία πρέπει να μεριμνήσει η Πολιτεία. Το θέμα των υποχρεώσεων της Πολιτείας θα το συζητήσουμε, αμέσως μετά, γιατί πρέπει να σας ενημερώσω.

Περιμένουμε, ωστόσο, με μεγάλο ενδιαφέρον, να ακούσουμε και τις απόψεις των υπόλοιπων εμπλεκομένων φορέων και να ακούσουμε τις πρωτοβουλίες, τις προθέσεις, τις θέσεις της Αθλητικής Ποδοσφαιρικής Ομοσπονδίας της χώρας μας. Θέλουμε στο ξεκίνημα της νέας Διοίκησης της ΕΠΟ να αξιοποιήσουμε τις ευκαιρίες, που μας δίνονται, προκειμένου να επιτευχθούν οι κοινοί μας στόχοι: Υγιές και ανταγωνιστικό ποδόσφαιρο, γεμάτα γήπεδα, οικογένειες και παιδιά σε κερκίδες, ανάπτυξη του ερασιτεχνικού ποδοσφαίρου. Θέλουμε το ποδόσφαιρο να είναι η γιορτή του αθλητισμού. Θέλουμε να φτιάξουμε ένα καλύτερο ποδοσφαιρικό περιβάλλον, αλλά θέλουμε να γίνει ξεκάθαρα. Δε φτάνει μόνο εμείς, ως Κυβέρνηση, να το θέλουμε. Απαιτείται να ενεργοποιηθεί προς την κατεύθυνση αυτή και η νέα Διοίκηση της ΕΠΟ και η FIFA και η UEFA και, φυσικά, η Super League 1 και η SuperLeague2.

Περιμένουμε με μεγάλο ενδιαφέρον, να ακούσουμε τις προθέσεις των FIFA και UEFA για την πιστή εφαρμογή της Ολιστικής Μελέτης. Επιτρέψτε μου εδώ, να σας παρακαλέσω να δείξετε τον ίδιο ζήλο, που δείχνετε για την προστασία του αυτοδιοίκητου του ποδοσφαίρου και το λέω αυτό, γιατί πολλές φορές, δημιουργείται η εντύπωση στην κοινωνία ότι η FIFA και UEFA είναι ιδιαίτερα πιεστικές προς τα εθνικά κράτη, όταν πρόκειται για ζητήματα, που επηρεάζουν το αυτοδιοίκητο του ποδοσφαίρου – άρα, διαφύλαξη ποδοσφαιρικών συμφερόντων – αγνοώντας πολλές φορές τις δημοκρατικές δομές και τις νομίμως εκλεγμένες Κυβερνήσεις. Ευτυχώς εμείς εδώ δεν έχουμε αντιμετωπίσει τέτοια ζητήματα και χαιρόμαστε για τη συνεργασία, που έχουμε μαζί τους.

Την ίδια στιγμή υπάρχει η εντύπωση στην κοινωνία ότι δεν είναι η FIFA και UEFA πιεστικές προς την Ομοσπονδία, προς τα μέλη τους, δηλαδή. Την άποψη αυτήν δεν την υιοθετώ και ελπίζω αυτή η εντύπωση να διορθωθεί, εφόσον υπάρχει σε ένα μέρος της ελληνικής κοινωνίας. Ωστόσο, επιτρέψτε μου να παρακαλέσω να δείξετε τον ίδιο ζήλο και τα ίδια αντανακλαστικά, που δείξατε, με το θέμα της European Super League και να θυμίσω εδώ ότι ο Έλληνας Πρωθυπουργός, Κυριάκος Μητσοτάκης, ήταν ένας από τους πρώτους Ευρωπαίους ηγέτες, που εξέφρασε δημόσια την αντίθεσή του σε αυτό και εξέφρασε τη στήριξή του στη FIFA και την UEFA.

Επίσης, επιτρέψτε μου να αναφέρω εδώ, στη Βουλή, ενώπιον όλων των Κομμάτων, ενώπιον της Ελληνικής Κοινωνίας, ότι περιμέναμε από την FIFA - UEFA να έχει πιο ξεκάθαρη θέση και στο θέμα της ονομασίας της Εθνικής Ποδοσφαιρικής Ομάδας των Σκοπίων. Το θέμα, ωστόσο, σήμερα είναι να δούμε τι μπορεί να κάνει ο κάθε θεσμικός φορέας, προκειμένου να βγάλουμε το ελληνικό ποδόσφαιρο από το τέλμα. Να δούμε τι προτίθεται να κάνει η FIFA - UEFA, τι προτίθεται να κάνει η Ποδοσφαιρική Ομοσπονδία, τι προτίθεται να κάνει ή τι έχει κάνει η Ελληνική Πολιτεία και, βεβαίως, να κάνουμε αυτή τη θεσμική συζήτηση στη Βουλή, εδώ στην Αίθουσα της Ολομέλειας. Μία κίνηση, με ιδιαίτερο συμβολισμό, αφού η Κυβέρνηση εδώ απευθύνεται, εδώ ζητά την ψήφο στήριξης και εδώ λογοδοτούμε.

Κυρίες και κύριοι, θα σας παρουσιάσω τώρα τα μέτρα, που έχει ήδη εφαρμόσει η Ελληνική Κυβέρνηση, αναφορικά με τις προτάσεις της Ολιστικής Μελέτης.

Τι έχει υλοποιήσει, κύριοι, η πολιτεία, μέχρι σήμερα; Τα τελευταία δύο χρόνια, αναλάβαμε μια σειρά από πρωτοβουλίες, για να αλλάξουμε αυτήν την εικόνα, να κάνουμε το αυτονόητο, να αντιμετωπίσουμε τα προβλήματα του ελληνικού ποδοσφαίρου. Δεν περιμέναμε να έρθει η ολιστική μελέτη, για να δράσουμε και είμαστε πολύ χαρούμενοι ειλικρινά ,γιατί σε πολλά πράγματα είχαμε, ήδη, λάβει μέτρα. Είχαμε, ήδη, θεσμοθετήσει για θέματα, που έθιγε η ολιστική μελέτη .

Να θυμίσω, ότι από την πρώτη στιγμή, που αναλάβαμε τη διακυβέρνηση της χώρας, θέσαμε, ως προτεραιότητα, την καταπολέμηση των φαινομένων βίας στον αθλητισμό και την ενίσχυση των μηχανισμών πρόληψης και ελέγχου, με σκοπό να επικρατήσουν συνθήκες διαφάνειας και λογοδοσίας και σε αυτό το πεδίο. Κάτι που αναφέρει, ως ιδιαίτερα σημαντικό και η ολιστική μελέτη. Εμείς, στα τέλη του 2019, αρχές του 2020, πραγματοποιήσαμε έλεγχο περί της νόμιμης ή μη λειτουργίας των πλέον των 150 λεσχών φιλάθλων ή γραφείων και εντευκτηρίων φιλάθλων, ανά την επικράτεια. Ενδεικτικά, σας αναφέρω ότι μόλις 15 λέσχες φιλάθλων, σε όλη τη χώρα, λειτουργούσαν, με νόμιμο τρόπο. Κι αυτό, γιατί οι ΠΑΕ απέφευγαν να αναγνωρίσουν τις λέσχες τους, προκειμένου να αποφύγουν τυχόν ευθύνες. Φυσικά, μέσα σε ένα ομιχλώδες θεσμικό τοπίο, αυτό λειτουργούσε άριστα.

Στη μέχρι τώρα θητεία μας νομοθετήσαμε, θα έλεγα, γενναίες μεταρρυθμίσεις. Δώσαμε τη δυνατότητα της διενέργειας δειγματοληπτικών ελέγχων ταυτοπροσωπίας, στους κατόχους εισιτηρίων, εντός και εκτός των αθλητικών εγκαταστάσεων. Με τον τρόπο αυτόν, καθίσταται αποτελεσματικότερη η ταυτοποίηση, αλλά και ο εντοπισμός των εμπλεκομένων σε πράξεις αθλητικής βίας εντός και εκτός των αθλητικών εγκαταστάσεων.

Επαναφέραμε, στην έννομη τάξη μας, προσαρμοσμένη στα νέα δεδομένα για την προστασία δεδομένων προσωπικού χαρακτήρα διάταξη, που δίνει τη δυνατότητα συλλογής επεξεργασίας και αξιοποίησης, στο πλαίσιο της ποινικής διαδικασίας, του υλικού και των δεδομένων, που καταγράφονται, με οποιοδήποτε τεχνικό μέσο, το οποίο χειρίζεται στέλεχος της Ελληνικής Αστυνομίας. Έτσι, κάθε ποινικώς ενδιαφέρουσα πράξη, που τελείται, εντός και εκτός των αθλητικών εγκαταστάσεων, μπορεί να επιβεβαιώνεται, να ελέγχεται και εν τέλει να τιμωρείται, με την προσήκουσα ποινή. Με τον ίδιο τρόπο, αξιοποιείται ιδιωτικό οπτικοακουστικό υλικό, το οποίο δημοσιεύεται στο διαδίκτυο ή σε τηλεοπτικά δίκτυα, ως αποδεικτικό μέσο τέλεσης αξιόποινης πράξης.

Θυμίζω ότι επεκτείναμε τα τοπικά και χρονικά όρια εφαρμογής των ποινικών διατάξεων και σε πράξεις αθλητικής βίας, που έχουν αμιγώς οπαδικά κίνητρα και τελούνται σε χρόνο και τόπο, μη συνδεόμενες με κάποια αθλητική εκδήλωση, για παράδειγμα, βίαια γεγονότα, που λαμβάνουν χώρα, εντός και εκτός των λεσχών φιλάθλων. Συγκεντρώσεις και πορείες οπαδών, μακριά από αθλητικές εγκαταστάσεις και σε ημέρες, που δεν έχει προγραμματιστεί η διεξαγωγή κάποιου αγώνα. «Ραντεβού οπαδών», όπως λέγεται σε ανοιχτούς χώρους, που καταλήγουν σε μεταξύ τους συμπλοκές και τα λοιπά.

Φυσικά, με τον πρόσφατο νόμο 4809/21, φέραμε τρεις ακόμα σημαντικές μεταρρυθμίσεις για την αντιμετώπιση της βίας. Πρώτον, επαναφέραμε το ιδιώνυμο, φυσικά προσαρμοσμένο στις απαιτήσεις της εποχής. Ουσιαστικά, επανεισάγουμε στην έννομη τάξη ρυθμίσεις, που αφορούν στην απαγόρευση αναστολής και μετατροπής των στερητικών της ελευθερίας ποινών, που επιβάλλονται από τα ποινικά δικαστήρια για εγκλήματα, που αφορούν σε εκδηλώσεις οπαδικής βίας. Με άλλα λόγια, αυστηροποιούμε το πλαίσιο και δίνουμε ξεκάθαρο μήνυμα κατά της οπαδικής βίας.

Δεύτερον, εναρμονίσαμε τη νομοθεσία, με τις προτάσεις των διεθνών ποδοσφαιρικών ομοσπονδιών, που περιέχονται, θυμίζω, στην ολιστική μελέτη. Οι διατάξεις αυτές φέρνουν αλλαγές στο ελληνικό ποδόσφαιρο, με στόχο τη βελτίωση της εικόνας του αθλήματος, την αύξηση της συμμετοχής, την καλή διακυβέρνηση, αλλά και την προώθηση περισσότερων και ίσων ευκαιριών. Ειδικότερα, επικεντρώνουμε τις προσπάθειές μας στα θέματα ακεραιότητας των αγώνων, προκειμένου να καταπολεμηθούν φαινόμενα απειλής, αλλά και χειραγώγησης αυτών, διαφθοράς και βίας.

Οι εκλογές της Ελληνικής Ποδοσφαιρικής Ομοσπονδίας θα διεξάγονται σταθερά, κάθε τέσσερα χρόνια, αλλά πριν από τη διεξαγωγή των θερινών Ολυμπιακών Αγώνων, δηλαδή, στο τέλος της αγωνιστικής περιόδου και τουλάχιστον τριάντα ημέρες, πριν από την έναρξη του πρωταθλήματος. Οι εκθέσεις για χειραγωγημένους αγώνες θα κοινοποιούνται στην εθνική πλατφόρμα αθλητικής ακεραιότητας, την ΕΠΑΘΛΑ.

Θυμίζω ότι αναμορφώθηκε το πλαίσιο λειτουργίας της Επιτροπής Επαγγελματικού Αθλητισμού, αναδιαρθρώθηκαν οι επαγγελματικές κατηγορίες, με συγχώνευση της Super League και Football League, καθώς και η δυνατότητα χρηματοδότησης από τις αθλητικές ανώνυμες εταιρείες σε αθλητικές εγκαταστάσεις, που ανήκουν στο δημόσιο και έγινε συμψηφισμός του κόστους των παρεμβάσεων αυτών, με τα μισθώματα χρήσης των εγκαταστάσεων.

Απελευθερώθηκαν, θυμίζω, οι μεταγραφές των ερασιτεχνών αθλητών με τη συμπλήρωση του δέκατου ένατου έτους ηλικίας τους και δόθηκε η δυνατότητα ασφάλισης, σε περίπτωση ατυχήματος, σε όλους τους ερασιτέχνες αθλητές. Στις λέσχες φιλάθλων εξορθολογήσαμε την αντικειμενική ευθύνη των ομάδων, για βιαιοπραγίες οπαδών, αφαιρώντας το αντικίνητρο για την αναγνώριση των λεσχών.

Παράλληλα, ρυθμίσαμε τις οργανωμένες μετακινήσεις των οπαδών, όπου οι ομάδες έχουν την εποπτεία και τον έλεγχο των μετακινήσεων, ώστε να υπάρχει ασφάλεια και σαφές σύστημα απόδοσης ευθυνών, δηλαδή, αν υπάρξουν έκτροπα, ενεργοποιείται αυτό το σύστημα απόδοσης ευθυνών. Ευθύνες φέρουν τα φυσικά πρόσωπα και αν δεν ταυτοποιούνται, ευθύνη φέρει και η λέσχη φιλάθλων, η οποία είναι υποχρεωμένη να γνωρίζει ποιοι μετακινούνται οργανωμένα και ποιοι είναι οι υπαίτιοι σε τυχόν παραβάσεις.

Δυστυχώς, η πανδημία, που έφθασε στη χώρα μας, ελάχιστους μήνες, μετά την ψήφιση των διατάξεων αυτών, άδειασε τους αγωνιστικούς χώρους από θεατές. Μια εικόνα, που σίγουρα δεν ήθελε να δει κανένας μας και σκοπός μας είναι, με την επιστροφή του κόσμου στα γήπεδα, να εφαρμοσθούν και στην ουσία οι περισσότερες από αυτές τις διατάξεις, που ανέφερα. Βεβαίως, έχουν γίνει και άλλες μεταρρυθμίσεις σε ιδιαίτερα σημαντικά θέματα, που θίγει και η συγκεκριμένη μελέτη, που συζητούμε, σήμερα, με ορισμένες από αυτές στην πράξη να έχουν γίνει πολύ πριν μας προταθούν από την ολιστική μελέτη. Θα ήθελα να θυμίσω ότι κυρώσαμε τη Σύμβαση Μακόλιν του Συμβουλίου της Ευρώπης, το 2014, για την αντιμετώπιση των χειραγωγημένων αγώνων, θεσπίζοντας μηχανισμούς και διαδικασίες για τον έλεγχο των προς χειραγώγηση αγώνων. Στόχος της Σύμβασης αυτής είναι η πρόληψη, η εξιχνίαση και η τιμωρία της χειραγώγησης των αθλητικών αγώνων, καθώς και η ενίσχυση της ανταλλαγής πληροφοριών και της εσωτερικής και διεθνούς συνεργασίας, μεταξύ των αρμόδιων κρατικών αρχών και των αθλητικών οργανώσεων και διοργανωτών αθλητικών στοιχημάτων.

Δεν μείναμε μόνο στην Κύρωση της Σύμβασης Μακόλιν, προχωρήσαμε, θυμίζω, και στην ενεργοποίηση της Εθνικής Πλατφόρμας Αθλητικής Ακεραιότητας, που αναφέρθηκα νωρίτερα. Σκοπός αυτής της πλατφόρμας είναι ο συντονισμός όλων των αρμόδιων φορέων, η διεθνής συνεργασία, αλλά και η δημιουργία μηχανισμού παρακολούθησης, προκειμένου να διασφαλισθεί η εναρμόνιση και η εφαρμογή των διατάξεων, που ορίζονται στη Σύμβαση, σχετικά με τη χειραγώγηση αθλητικών αγώνων.

Και στο θέμα του ντόπινγκ μεριμνήσαμε εγκαίρως και πριν από την ολιστική μελέτη. Θυμίζω την ίδρυση του Εθνικού Οργανισμού Καταπολέμησης του Ντόπινγκ, με έδρα το ΟΑΚΑ, σε αντικατάσταση του ΕΣΚΑΝ και την ευθυγράμμιση στις διεθνείς επιταγές και τον κώδικα του WADA. Με την ευκαιρία αυτή, να ευχηθώ και από αυτό εδώ το βήμα, καλή επιτυχία στον νέο Πρόεδρο του ΕΟΚΑΝ, κύριο Γρηγόρη Λέων.

Το ίδιο έγινε και με το Μητρώο Αθλητικών Σωματείων και την απευθείας ενίσχυση των ερασιτεχνικών σωματείων, προφανώς και των ποδοσφαιρικών σωματείων, με 13,5 εκατομμύρια ευρώ περίπου. Έπειτα από 12 ολόκληρα χρόνια, η πολιτεία ενίσχυσε τον ερασιτεχνικό αθλητισμό. Έτσι, κάθε ποδοσφαιρικό σωματείο, εφόσον μιλάμε για το ποδόσφαιρο, έχει εισπράξει 2.500 ευρώ και 1.000 ευρώ για κάθε επιπλέον άθλημα, που καλλιεργεί. Με χαρά, σας ενημερώνω ότι 1.704 ποδοσφαιρικά σωματεία άνοιξαν καρτέλα στο Μητρώο και ήδη τα 958 έχουν ολοκληρώσει την εγγραφή τους στο Μητρώο. Μάλιστα, ενημερώνω όσους δεν γνωρίζουν, ότι 1.217 ποδοσφαιρικά σωματεία, που κατείχαν την αθλητική αναγνώριση καλλιέργειας του ποδοσφαίρου, επιχορηγήθηκαν με τα 2.500 και ήδη έχουν λάβει ποσό ύψους 3.042.500 ευρώ.

Το ίδιο και με τη χρηματοδότηση των σωματείων επαγγελματικών και ερασιτεχνικών. Για πρώτη φορά, θυμίζω, προβλέψαμε τη χρηματοδότηση των ομάδων, μέσω των κερδών από το νέο τρόπο φορολογίας των τυχερών παιγνίων. Ήδη, έχουν καταβληθεί, μέχρι σήμερα, ως προκαταβολή, έναντι μελλοντικών καταβολών στις ΠΑΕ, της Super League 1 και Super League 2, στις ΚΑΕ και στην Α1 ανδρών βόλεϊ, Volley League, συνολικά ποσό ύψους 29.450.000 ευρώ, ενώ αναμένεται την επόμενη εβδομάδα οι ΠΑΕ της Football League να λάβουν προκαταβολή ύψους 1.550.000 ευρώ.

Το Φθινόπωρο, σπεύδω να πω, όπως έχουμε ανακοινώσει, το επαναλαμβάνω και τώρα, αναμένεται να λάβουν εκ νέου χρηματοδότηση και τα ερασιτεχνικά ποδοσφαιρικά σωματεία, μαζί με τα υπόλοιπα σωματεία όλων των αθλημάτων, που έχουν εγγραφεί στο Μητρώο, ως προκαταβολή για το χρόνο αυτό. Είμαστε βέβαιοι ότι με τη συνεργασία που έχουμε και με τις ποδοσφαιρικές ενώσεις, θα βοηθήσουμε στην ανάπτυξη της ερασιτεχνικής βάσης του αθλητισμού, που φαντάζομαι ότι είναι και επιδίωξη όλων των κατά τόπους ενώσεων. Θα μπορούσα, όμως να αριθμήσω και άλλα μέτρα, τα οποία λειτούργησαν, λίγο έως πολύ, βοηθητικά σε όλο αυτό, που συζητούμε σήμερα, τη μείωση των φορολογικών συντελεστών, τη γενναία μείωση της φορολογίας των συμβολαίων ποδοσφαιριστών και προπονητών - πάγιο αίτημα της ποδοσφαιρικής κοινότητας - την κατακόρυφη μείωση του ΦΠΑ στα εισιτήρια, επίσης πάγιο αίτημα, που για πολλά χρόνια έστεκε αναξιοποίητο και ανικανοποίητο και την υπαγωγή στην ομπρέλα των μέτρων στήριξης, κατά της πανδημίας, όλων των αθλητών, καθώς και των εργαζομένων σε σωματεία, ομοσπονδίες και ΠΑΕ.

Και φυσικά δεν τελειώνουμε με αυτά. Απλώς, ξεκινάμε τη μεγάλη προσπάθεια για την ανάπτυξη του ποδοσφαίρου, σεβόμενοι το ρόλο, που επιβάλλεται να ασκεί η πολιτεία, αλλά και των πραγματικών υποχρεώσεων και δικαιωμάτων του αυτοδιοίκητου της ΕΠΟ και των κανόνων της FIFA και της UEFA. Και πράγματι, μόνο, αν ενώσουμε δυνάμεις, μόνο αν κάνουμε από κοινού βήματα προόδου και αναλάβουμε πραγματικά ο καθένας τις ευθύνες του, τότε πραγματικά θα καταφέρουμε, μέσα από τον αθλητισμό, να διαμορφώσουμε τις συνειδήσεις όλων των πολιτών και να προετοιμάσουμε καλύτερους πολίτες για την κοινωνία μας.

Είναι πασιφανές ότι δεν πάει άλλο και είναι μονόδρομος η πιστή εφαρμογή της ολιστικής μελέτης των FIFA- UEFA από όλους τους εμπλεκόμενους, την πολιτεία, τη νέα διοίκηση της ΕΠΟ, όλες ανεξαιρέτως τις ομάδες είτε με μεγάλο λαϊκό έρεισμα και επιρροή είτε με λιγότερη επιρροή, όλους τους παράγοντες, τα ερασιτεχνικά σωματεία και συνολικά την ποδοσφαιρική κοινότητα. Στην ολιστική μελέτη ενσαρκώνεται η ελπίδα για την αναστροφή της άσχημης κατάστασης, για τη σταδιακή επιστροφή του ποδοσφαίρου μας εκεί ψηλά, που πραγματικά του αξίζει να βρίσκεται. Επιβάλλεται να δημιουργηθούν, για πρώτη φορά, οι συνθήκες δυνατότητας συνεννόησης, σύμπνοιας και συμφωνίας όλων των ποδοσφαιρικών δυνάμεων του τόπου και είναι σπάνια η ευκαιρία, που πρέπει να αξιοποιηθεί, σε συνδυασμό με τη γενικότερη μεταρρύθμιση, που εξελίσσουμε στον αθλητισμό, στη χώρα μας, με την απόλυτη φυσικά εντολή του Πρωθυπουργού μας.

Είναι ώρα να συνθέσουμε αυτά τα τόσο πολλά, που ενώνουν όλους τους υγιείς φιλάθλους και η ευκαιρία, που ανοίγεται μπροστά μας, μέσω της ολιστικής μελέτης, μπορεί και πρέπει να γίνει πράξη, να γίνει αρχή για το νέο σύγχρονο και ελκυστικό μοντέλο παραγωγής του ελληνικού ποδοσφαίρου.

Ως πολιτεία, δεσμευτήκαμε να κάνουμε ακριβώς αυτό που απαιτείται από την κοινωνία και ρητά σωστά, κατά τη γνώμη μας, προβλέπεται από την ολιστική μελέτη, για να αναβαθμιστεί η ποιότητα και το ποδοσφαιρικό προϊόν. Όπως ανέφερα, ήδη, έχουμε εισάγει στην εθνική νομοθεσία όλα όσα προτείνει η ολιστική μελέτη με μία εξαίρεση. Δεν έχουμε εισάγει αλλαγές, όσον αφορά τον πειθαρχικό έλεγχο των διαιτητών, ενώ και ποινικά ή αστικά διώκονται μόνο για χειραγωγημένους αγώνες. Και δεν το έχουμε κάνει συνειδητά, διότι θεωρούμε ότι το ελληνικό ποδόσφαιρο, η ελληνική κοινωνία δεν είμαστε ακόμα έτοιμοι γι’ αυτό το βήμα. Πρέπει πρώτα να ωριμάσουν οι συνθήκες και κυρίως να πάρει πρωτοβουλίες η ίδια η ΕΠΟ.

Και βεβαίως, εδώ θέλω να αναφερθώ σε όλους τους φορείς και τους παράγοντες, που συμπρωταγωνιστούν στο ποδοσφαιρικό γίγνεσθαι, οι οποίοι, δυστυχώς, δεν κατέστη δυνατόν να βρίσκονται σήμερα εδώ και αυτοί. Φαντάζομαι θα ήταν ενδιαφέρουσα και η δική τους άποψη σ’ αυτή τη χρήσιμη και κρίσιμη συζήτηση, εδώ στο Κοινοβούλιο. Θα έχουν και καθοριστικό ρόλο. Αναφέρομαι στους διαιτητές, που μόλις αναφέρθηκα λίγο πριν, στους ποδοσφαιριστές, στους οποίους, πέρα από τα μέτρα, που προανέφερα, δώσαμε δικαίωμα λόγου και ψήφου στις διοικήσεις των αθλητικών φορέων τους, κάτι που προτείνει η ολιστική μελέτη, αλλά εμείς το είχαμε πράξει νωρίτερα και στους προπονητές, στους οποίους αναφέρθηκα πιο πάνω. Να θυμίσω ότι δώσαμε λύση στα προβλήματα των προπονητών ποδοσφαίρου, μετά από 17 ολόκληρα χρόνια. Επίσης, ορίσαμε εκπροσώπηση των προπονητών στις διοικήσεις των ομοσπονδιών τους στο επαγγελματικό ποδόσφαιρο, το οποίο στηρίζουμε με ουσιαστικά μέτρα, όπως η αναδιάρθρωση και η χρηματοδότηση από τα έσοδα των τυχερών παιγνίων, που προανέφερα.

Στο ερασιτεχνικό ποδόσφαιρο, τη βάση της αθλητικής πυραμίδας και τον αιμοδότη του επαγγελματικού ποδοσφαίρου, υπάρχουν εξαιρετικής ποιότητας στελέχη και το διαπιστώσαμε, όταν προσφάτως είχαμε πραγματοποιήσει μια πολύ μεγάλη διαβούλευση και που, σε συνέχεια, υλοποιήσαμε τα επιμορφωτικά σεμινάρια, με απόλυτη επιτυχία σε συνεργασία με το πανεπιστήμιο Πελοποννήσου, τον περασμένο Μάρτιο. Και θα συνεχίσουμε αυτόν το νέο κύκλο σεμιναρίων με μαθήματα αθλητικού management, οικονομικής διαχείρισης, εθελοντισμό και χορηγίες. Μάλιστα έχουμε ήδη θεσμοθετήσει τη σύσταση του Ινστιτούτου Επιμόρφωσης Αθλητικών Στελεχών και προχωρούμε πολύ σύντομα στην ενεργοποίηση του.

Προστατεύουμε, κυρίες και κύριοι συνάδελφοι, και επιβραβεύουμε τους νοικοκύρηδες του ελληνικού αθλητισμού και τους δίνουμε την αποκλειστική δυνατότητα χρήσης των αθλητικών υποδομών είτε ανήκουν στις εγκαταστάσεις της Γενικής Γραμματείας Αθλητισμού, είτε στους δήμους, είτε στις περιφέρειες. Δικαίωμα χρήσης θα έχουν τα σωματεία, που σέβονται την ελληνική νομοθεσία και έχουν εγγραφεί στο μητρώο του Υπουργείου Αθλητισμού.

Θέσαμε, ως απαραίτητη προϋπόθεση για τους προπονητές, την πιστοποιημένη γνώση πρώτων βοηθειών και ετοιμάζουμε τη διαδικασία για την υλοποίηση αυτού, ενώ όλες οι αθλητικές υποδομές θα διαθέτουν άμεσα - θα είμαστε σε θέση να βάλουμε και χρονοδιάγραμμα - απινιδωτές. Φυσικά, όλη αυτή η αθλητική μεταρρύθμιση αφορά το σύνολο του αθλητισμού, αφορά και τις 49 αθλητικές ομοσπονδίες, που έχει η χώρα μας και δεν περιορίζεται μονάχα στο ποδόσφαιρο. Βεβαίως, το ποδόσφαιρο, ο αθλητισμός, είναι δυναμικά, κοινωνικά ζητήματα, εξελίσσονται και διαρκώς αλλάζουν. Συνεπώς, είμαστε ανοιχτοί σε οποιαδήποτε συζήτηση και πρόταση βελτίωσης και αναμένουμε τις θέσεις και τις προτάσεις όλων. Συμφωνείτε με τις προτάσεις της ολιστικής μελέτης; Ένα ερώτημα. Συμφωνείτε με τις προσπάθειες αλλαγής στο ελληνικό ποδόσφαιρο;

Έχετε αγωνία και το ξέρουμε, το ξέρουμε όλοι. Δεν νομίζω ότι κάποιος θέλει λιγότερο ή περισσότερο το καλό του ελληνικού ποδοσφαίρου. Περιμένουμε, λοιπόν, με ενδιαφέρον, τις προτάσεις όλων των συναδέλφων. Παράλληλα, πρέπει να αναλάβουμε την ευθύνη και το μερίδιο, που αναλογεί στον καθένα, στον καθένα από τις ποδοσφαιρικές δυνάμεις και τα αρμόδια όργανα του: ΠΑΕ League, Σωματεία, Ενώσεις, Ομοσπονδία, ποδοσφαιριστές, προπονητές, διαιτητές παράγοντες. Όλοι μαζί και ο καθένας ξεχωριστά.

Κυρίες και κύριοι, για να εφαρμοστεί η ολιστική μελέτη, για να αλλάξουμε το ελληνικό ποδόσφαιρο, πρέπει να συνεργαστούμε όλοι μαζί, όλες οι πλευρές. Δεν θα σταματήσω να το λέω αυτό. Πρέπει να γίνει κατανοητό από όλους. Η επιτυχία για να έρθει, θέλει πολλούς και συντονισμένους, σε ένα στόχο και δεν είναι άλλος από την πιστή εφαρμογή της ολιστικής μελέτης. Ελπίζω και εύχομαι η ολιστική μελέτη, αλλά και η σημερινή κοινοβουλευτική διαδικασία, να αποτελέσει την απαρχή της αλλαγής του ελληνικού ποδοσφαίρου.

Κλείνοντας, θέλω να ευχαριστήσω όλους και όλες, για τη συμμετοχή σας και να ευχαριστήσω, πρωτίστως, τους εκπροσώπους των FIFA και UEFA. Να ευχαριστήσω στο πρόσωπό τους τις διεθνείς ομοσπονδίες, για την άριστη συνεργασία των τελευταίων 16 μηνών, με ουσιώδεις και εποικοδομητικές επαφές, τόσο εδώ στην Αθήνα όσο και στην Ελβετία. Για το κοινό πνεύμα αντίληψης, ότι είναι αδήριτη ανάγκη να υπάρξουν δραστικές αλλαγές, σε όλα τα επίπεδα οργάνωσης και λειτουργίας του ελληνικού ποδοσφαίρου. Επισήμανα και νωρίτερα, ότι πρόκειται για μια ιστορική στιγμή. Η συγκεκριμένη έκθεση αναφέρει αναλυτικά τα βήματα, που χρειάζονται, ώστε να μπει σε σειρά το ελληνικό ποδόσφαιρο μας. Να αλλάξει εκ βάθρων, να οργανωθεί σε σύγχρονο διοικητικό και δομικό μοντέλο. Είναι ώρα ευθύνης για όλους. Είναι ώρα ευθύνης από όλους μας και πρέπει να κάνουμε ότι περνά από το χέρι μας, για να εφαρμοστεί στο ακέραιο η ολιστική μελέτη.

Ευθύνη και δέσμευση όλων μας, ότι το ποδόσφαιρο στη χώρα μας πρέπει να γίνει καλύτερο. Η πυξίδα, πλέον, είναι εδώ, είναι στα χέρια σας, αρκεί να την ακολουθήσουμε. Αρκεί να υιοθετηθεί, από όλες τις πλευρές, αρκεί να εφαρμοστεί και να τηρηθεί ευλαβικά και συνολικά, χωρίς καμία έκπτωση. Ήρθε η ώρα να εκμεταλλευτούμε αυτή την τελευταία ευκαιρία, που μας δίδεται και να πάρουμε το ποδόσφαιρο εκεί, που πραγματικά του αξίζει. Να το φέρουμε ψηλά, όπως ήταν κάποτε. Δεν μπορώ να φανταστώ ότι θα υπάρξει κάποιος ή κάποιοι, που θα διαφωνήσει ή θα υπονομεύσει ή θα αδιαφορήσει ακόμα, για προσωπικά οφέλη ή για ψευτο -εγωισμούς, πιθανότατα. Αισθάνομαι ιδιαίτερα ευτυχής, σήμερα, διότι η ολιστική μελέτη για το ποδόσφαιρο έρχεται ακριβώς την εποχή, που εξελίσσεται, συνολικά, η αθλητική μεταρρύθμιση στη χώρα μας. Την εποχή που προσπαθούμε οργανωμένα, να νοικοκυρέψουμε το αθλητικό τοπίο, με διαφάνεια να βάλουμε τάξη, στηρίζοντας παράλληλα τον ερασιτεχνικό και τον επαγγελματικό αθλητισμό.

Κλείνοντας, να εκφράσω από αυτό το βήμα, τις θερμές μου ευχές στην αποστολή της Εθνικής μας Ομάδας στους Ολυμπιακούς και Παραολυμπιακούς αγώνες, που θα διεξαχθούν στο Τόκιο, σε ελάχιστες ημέρες από σήμερα. Λαμβάνοντας υπόψη τις δύσκολες συνθήκες, που δημιουργεί η πανδημία στην προετοιμασία τους, τους αξίζουν πολλά συγχαρητήρια, για την προσπάθεια, που κατέβαλαν οι αθλητές μας και οι αθλήτριες μας, ώστε να εξασφαλίσουν το εισιτήριο τους στην κορυφαία αθλητική διοργάνωση, όνειρο ζωής για κάθε αθλητή και αθλήτρια. Γι’ αυτό, πρώτα απ’ όλα, εύχομαι όλοι μας οι αθλητές να επιστρέψουν υγιείς από τους αγώνες του Τόκιο. Είμαι βέβαιος ότι με τις προσπάθειές τους, θα μας κάνουν υπερήφανους και γνωρίζοντας την ποιότητα και τις δυνατότητες καθενός και καθεμίας ξεχωριστά, εκφράζω την πεποίθησή μου, ότι με τις επιδόσεις τους θα δούμε και την ελληνική σημαία να υψώνεται στο βάθρο και τον εθνικό μας ύμνο να αντηχεί, πολλές φορές, στην Ιαπωνία και να μας συγκινεί βαθιά. Η συμμετοχή τους είναι, ήδη, μια επιτυχία. Τους ευχόμαστε καλή επιτυχία και καλές επιδόσεις. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μωραϊτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σας ευχαριστώ, κύριε Πρόεδρε. Δεν θα έκανα αυτή την παρέμβαση ούτε θα ζητούσα το λόγο, αλλά ο Υπουργός, κλείνοντας είπε μια μεγάλη κουβέντα, που πολλές φορές ακούγεται εδώ, ότι είναι ώρα ευθύνης για όλους μας.

Σήμερα, ακούσαμε την τρίτη εκδοχή από μέλη της Κυβέρνησης ή Βουλευτές της Νέας Δημοκρατίας για τη Βόρεια Μακεδονία. Βλέπουμε ότι υπάρχουν Υπουργοί και Βουλευτές, που το έχουν ψιλο-αποδεχθεί και είναι έτοιμοι, βεβαίως, να το ψηφίσουν, όπως και όλοι. Υπάρχει εκδοχή Βουλευτών και Υπουργών, που ονομάζουν τη Βόρεια Μακεδονία γειτονική χώρα.

Σήμερα, η Υπουργός αποκάλεσε «Σκόπια» και αναφέρθηκε στην Ομοσπονδία των Σκοπίων.

Θεωρώ ότι πρέπει να είμαστε πιο προσεκτικοί σε αυτή την αίθουσα.

Αντιλαμβάνομαι και καταλαβαίνω το άγχος ότι είναι ένα πικρό ποτήρι, το οποίο οι συνάδελφοι της Νέας Δημοκρατίας θα πρέπει να το πιούν, μέχρι το τέλος.

Θυμόμαστε όλοι ότι δίχασε η Νέα Δημοκρατία, προεκλογικά, τον ελληνικό λαό πάνω σε αυτό το θέμα.

Θεωρώ, κύριε Πρόεδρε, ότι πρέπει να σταματήσει η κοροϊδία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν είναι θέμα, το οποίο συζητάμε.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Συμφωνώ, δεν θέλω να μπω σε αντιπαράθεση, αλλά ειπώθηκε στην Επιτροπή και δεν μπορούσε να περάσει αναπάντητο αυτό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Γνωρίζω πολύ καλά ότι το ατόπημα έγινε από τη Βόρεια Μακεδονία στους αγώνες για το σήμα, το οποίο, είχε. Σας είπα ότι δεν αφορά την Επιτροπή.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Και πήρε απόφαση ο κ. Αυγενάκης να αλλάξει το όνομα της χώρας ή άλλοι Υπουργοί, που την αποκαλούν γειτονική χώρα, κύριε Πρόεδρε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας είπα ότι δεν αφορά την Επιτροπή, δεν είναι το θέμα της συζήτησης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Συμφωνώ, αλλά σας λέω ότι δεν μπορούσα να το αφήσω αναπάντητο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το ατόπημα έγινε στους αγώνες από τη Βόρεια Μακεδονία.

Το λόγο έχει ο κ. Luca Nikola.

**LUCA NIKOLA (Head of National Governance and Global Institutions unit at UEFA):** Καταρχήν, να εκφράσω τις ευχαριστίες μου και την καλημέρα μου στα μέλη της Επιτροπής.

Σας ευχαριστούμε που προσκαλέσατε την UEFA, προκειμένου να συμμετάσχει στη σημερινή συνάντηση μαζί με την ΕΠΟ, που είναι μέλος μας.

Το θέμα της σημερινής συνάντησης άπτεται, όπως ξέρετε, της Οριστικής Μελέτης για το ελληνικό ποδόσφαιρο, μιας Μελέτης, την οποία απέδωσε ο Πρόεδρος της UEFA στον Πρωθυπουργό, όπως και στην Ελληνική Δημοκρατία και στην ΕΠΟ, τον Οκτώβρη, πέρυσι.

Στις δικές μου παρατηρήσεις, στη δική μου παρέμβαση, καταρχήν, θα αναφερθώ αδρά στο πλαίσιο εντός του οποίου παρήχθη η Οριστική Μελέτη. Κατόπιν, θα αναφερθώ εν τάχει στο σκεπτικό της Μελέτης και στα θέματα που καλύπτει.

Επίσης, θα κάνω μια ενημέρωση σχετικά με τις συζητήσεις, στις οποίες συμμετέχουμε μαζί με την ΕΠΟ, προκειμένου να εξασφαλίσουμε ότι οι συστάσεις και οι προτάσεις της Οριστικής Μελέτης θα απηχώνται στον Κανονισμό.

Τέλος, θα κλείσω την παρέμβασή μου με κάποια σχόλια, σχετικά με τη νομοθεσία.

Η Ολιστική Μελέτη για το ελληνικό ποδόσφαιρο, όπως ακούστηκε, ήδη και από τα χείλη του Υφυπουργού Αθλητισμού, είναι απόρροια της διακήρυξης προθέσεων, που συνυπεγράφη, μεταξύ UEFA-FIFA και Πρωθυπουργού της Ελληνικής Δημοκρατίας, στις 25 Φεβρουαρίου του 2020.

Η Μελέτη τελικώς παραδόθηκε, όπως εξάλλου προανέφερα, από τον Πρόεδρο της UEFA στον Πρωθυπουργό της Ελληνικής Δημοκρατίας και στην ΕΠΟ, τον Οκτώβριο, πέρυσι.

Η Μελέτη είναι πλήρης και βασίζεται, σε μεγάλο βαθμό, σε διεθνείς βέλτιστες πρακτικές, σε αρχές καλής διακυβέρνησης και στοιχεία, που έχουμε συλλέξει, που αφορούν το ποδόσφαιρο.

Η Μελέτη, επίσης, εδράζεται στην τεράστια πείρα και την εμπειρία, που διαθέτει η FIFA και η UEFA, από όλη τη συμμετοχή μας στο ελληνικό ποδόσφαιρο, τα τελευταία χρόνια.

H μελέτη, λοιπόν, καλύπτει πολλά θέματα, όπως τη δομή της ποδοσφαιρικής διακυβέρνησης, κάνει ανάλυση του ποδοσφαίρου στην Ελλάδα, αναφέρεται στην Ελληνική Ποδοσφαιρική Ομοσπονδία, τη δομή της, τη διαιτησία, την ανάπτυξη του ποδοσφαίρου, τους παίκτες, τις επαγγελματικές κατηγορίες, τους προπονητές, την ακεραιότητα, την ασφάλεια και προστασία, την οικονομική σύνοψη, το πλαίσιο για το μέλλον του ποδοσφαίρου στην Ελλάδα και, τέλος, έχουμε την μελλοντική κατεύθυνση. Βεβαίως, αντανακλάται η τρέχουσα κατάσταση και γίνονται προτάσεις για τα επόμενα βήματα.

Είναι σημαντικό, νομίζω, στο σημείο αυτό, να τονίσουμε ότι υπάρχουν κάποιες βασικές αρχές, που διέπουν και διατρέχουν την ολιστική μελέτη. Το περιεχόμενο έχει φύση σύστασης, που σημαίνει ότι ενώ η UEFA και η FIFA, προφανώς εντόνως και ισχυρά, συνιστούν και εργάζονται επιμελώς, προκειμένου να υλοποιηθούν πλήρως οι συστάσεις της μελέτης, η υλοποίηση και εφαρμογή, προφανώς, βρίσκεται στη διακριτική ευχέρεια της ΕΠΟ και αυτό γίνεται, προκειμένου να διασφαλιστεί πως ανά πάσα ώρα και στιγμή θα υπάρχει ανεξαρτησία της Ομοσπονδίας και, βεβαίως, αυτός είναι ένας παράγων, που είναι ο σημαντικότερος όλων.

Σήμερα, δεν θα αναπτύξω όλα τα θέματα, που καλύπτει η ολιστική μελέτη. Υπάρχει μια πλειάδα θεμάτων, που τα έχουν συνθέσει και συντάξει εμπειρογνώμονες της UEFA και της FIFA. Εγώ δεν είμαι καν εμπειρογνώμων στα περισσότερα από αυτά τα ζητήματα και, συνεπώς, δεν είμαι σε θέση να τα αναλύσω και να τα αναπτύξω. Θα ήθελα, όμως, να σας ενθαρρύνω να μελετήσετε την ολιστική μελέτη και να εστιάσετε ιδιαιτέρως σε εκείνα τα πεδία και τους τομείς, στους οποίους η Ελληνική Ποδοσφαιρική Ομοσπονδία θα χρειαστεί τη στήριξη της Κυβέρνησης, όπως, για παράδειγμα, σε θέματα ασφάλειας και σε θέματα καταπολέμησης της χειραγώγησης των αγώνων και αναφέρω μόνο ενδεικτικά κάποια ζητήματα. Ιδίως όσον αφορά την καταπολέμηση της χειραγώγησης των αγώνων, στοιχείο κλειδί, μεταξύ άλλων, είναι το γεγονός ότι η ΕΠΟ θα πρέπει να περιλαμβάνεται δια της αντιπροσωπείας της ή της εκπροσώπησής της στην Εθνική Πλατφόρμα, που προανέφερε ο κύριος Υπουργός και η οποία δημιουργήθηκε, μετά και από την αντίστοιχη Σύμβαση Μακόλιν.

Αυτή τη στιγμή, συνεργαζόμαστε στενά με την ΕΠΟ, χέρι - χέρι, για να εξασφαλίσουμε ότι οι συστάσεις, που περιλαμβάνονται στην ολιστική μελέτη και αφορούν θέματα κανονιστικής συμμόρφωσης και διακυβέρνησης, θα υλοποιηθούν απολύτως.

Όπως, ίσως, γνωρίζετε θα γίνει μια έκτακτη συνάντηση, στις 19 Ιουλίου 2021. Στη συνάντηση αυτή τα μέλη της ΕΠΟ θα λάβουν απόφαση για τις προτεινόμενες τροποποιήσεις για τον Κανονισμό. Η UEFA φρονεί πως οι αλλαγές αυτές είναι υψίστης σημασίας και θα βελτιώσουν, ουσιωδώς, τη λειτουργία της ΕΠΟ, σε όλα τα επίπεδα. Η σύνθεση της έκτακτης συνάντησης με τις αλλαγές θα είναι περισσότερο συμπεριληπτική, ενώ και πάλι θα υπάρχει μια πλειοψηφία για το ερασιτεχνικό ποδόσφαιρο. Η Εκτελεστική Επιτροπή θα ενισχυθεί διά της εισαγωγής νέων φωνών, που θα ακούγονται, φωνών των εμπλεκομένων και ενδιαφερομένων stakeholders και, βεβαίως, με παρουσία γυναικών. Θα υπάρξουν, επίσης, και εδώ και θέματα και έλεγχοι της ακεραιότητας, αλλά και προδιαγραφές και στο πλαίσιο της Εκτελεστικής Επιτροπής. Επιπροσθέτως, έχουμε μια ανεξάρτητη Ελεγκτική Επιτροπή, η οποία θα εφαρμόσει μηχανισμούς εσωτερικού ελέγχου, ενώ η Επαγγελματική Επιτροπή, επίσης, θα ενισχύσει τη δική της σύνθεση, αλλά και τα προνόμια σε ό,τι αφορά ζητήματα, που αφορούν το επαγγελματικό ποδόσφαιρο. Τέλος, η θέση ενός CEO, Διευθύνοντος Σύμβουλου, δημιουργείται για να υπάρχει η δέουσα λειτουργία.

Η FIFA – UEFA, επίσης, φρονεί ότι θα γίνουν σημαντικές αλλαγές, στις 19 Ιουλίου, όταν συνέλθει, όπως είπα και νωρίτερα, αυτή η έκτακτη συνάντηση, σε λιγότερο από δύο εβδομάδες.

Επιτρέψτε μου να κλείσω εδώ τη σύντομη παρέμβασή μου, αναφερόμενος στην ελληνική αθλητική νομοθεσία, στον νόμο, ο οποίος κατ’ επανάληψη έχει αλλάξει, τους τελευταίους μήνες.

Στο παρελθόν, σε συνεργασία με την ΕΠΟ, έχουμε εντοπίσει και αναδείξει κάποιες διατάξεις της νομοθεσίας, οι οποίες, ως ένα βαθμό, φαίνεται ότι συγκρούονται με τις αρχές της ανεξαρτησίας και του αυτοκυβέρνητου της ΕΠΟ. Όπως ξέρετε, ως μέλος της FIFA και της UEFA, η ΕΠΟ έχει την υποχρέωση να λειτουργεί ανεξαρτήτως και χωρίς να ασκείται επιρροή από τρίτους, επομένως, θεωρούμε ότι είναι πολύ σημαντικά αυτά τα ζητήματα, σε συνεργασία με την Κυβέρνηση να αντιμετωπιστούν, προκειμένου να εξευρεθούν αμοιβαίως ικανοποιητικές λύσεις. Γι’ αυτό και ήρθαμε σε επαφή με τον κύριο Λευτέρη Αυγενάκη, τον Υφυπουργό Πολιτισμού και Αθλητισμού, για να γίνει μια συνάντηση με το γραφείο του, αλλά και την ΕΠΟ και τη FIFA – UEFA, για να συζητηθούν αυτά τα ζητήματα από κοινού.

Το βασικό προβληματικό ζήτημα, που εντοπίσαμε, αφορά, κυρίως, το Μητρώο. Υπάρχουν και κάποιες αβεβαιότητες, σχετικά με την εκ των υστέρων ή αναδρομική ισχύ των διατάξεων του νόμου και επίσης υπάρχει και το θέμα της συμμόρφωσης του νομοθετήματος με την αντίστοιχη Επιτροπή για τους προπονητές, την UEFA Coaching Convention.

Τώρα σε ό,τι αφορά το τελευταίο αυτό ζήτημα, βεβαίως, γνωρίζουμε και παραδεχόμαστε ότι έχουν πραγματοποιηθεί βήματα προς τη σωστή κατεύθυνση, προκειμένου να λυθούν αυτά τα ζητήματα και να υπάρξει συμμόρφωση.

Η συνάντηση με τον Υφυπουργό αναμένεται να λάβει χώρα, πιθανότατα, την επόμενη εβδομάδα και προσβλέπουμε σε αυτήν. Θα υπάρξει τροφή για συζήτηση και ξαναλέω ότι αναζητούμε, αμοιβαίως, ικανοποιητικές λύσεις για όλους τους εμπλεκόμενους και τους ενδιαφερόμενους.

Στο σημείο αυτό, θα ήθελα να σας ευχαριστήσω, για την προσοχή σας.

Θα ήθελα, επίσης, να σας εκφράσω τις ευχαριστίες μου, που μου προσφέρατε την ευκαιρία να απευθυνθώ στη σεβαστή Επιτροπή σας και θα ήθελα να κλείσω, ευχόμενος καλή επιτυχία στη συνάντησή σας. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Εμείς σας ευχαριστούμε, κύριε Nicola.

To λόγο έχει ο κ. Αντωνίου.

**ΑΣΤΕΡΙΟΣ ΑΝΤΩΝΙΟΥ (Α΄ Αντιπρόεδρος της Ελληνικής Ποδοσφαιρικής Ομοσπονδίας - ΕΠΟ)**: Καλησπέρα. Θα ήθελα, καταρχήν, να χαιρετήσω αυτήν την πρωτοβουλία του Υπουργού και να τον ευχαριστήσω για την πρόσκληση, που, λόγω του κωλύματος του Προέδρου - πιστεύω ότι ήταν πρόσκαιρο και κάποια στιγμή θα μπει να χαιρετίσει την εκδήλωση αυτή - μου έδωσε την ευκαιρία να βρεθώ στον ιερό χώρο του Κοινοβουλίου και να ακούσω όλα αυτά, τα οποία, βέβαια, είναι γνωστά σε εμάς. Ύστερα από την τοποθέτηση του Υπουργού και του κ. Luca Nicola, νομίζω ότι λίγα θα είχαμε να προσθέσουμε.

Πρέπει να πω, ότι έγινε μια διαβούλευση για ένα μεγάλο διάστημα, όπως αναφέρθηκε, από τον Οκτώβριο, που ήρθε η Ολιστική Μελέτη και έχει αποτυπωθεί, ήδη, σε ένα καταστατικό στα 83 άρθρα και τα Παραρτήματα και στις 19 του μηνός Ιουλίου θα πάει στη Γενική Συνέλευση της ΕΠΟ, για να περάσει να ψηφιστεί με όποιες παρατηρήσεις θα υπάρξουν εκεί από τα μέλη της Γενικής Συνέλευσης της ΕΠΟ.

Πρέπει να πούμε ότι υπάρχουν καινοτομίες, οι οποίες θα μας βοηθήσουν, γιατί η προσπάθειά μας είναι να πάει, όπως είπατε, μπροστά το ελληνικό ποδόσφαιρο και να αναφερθώ ότι με την παρουσία του κυρίου Ζαγοράκη είμαι βέβαιος μπορώ να πω, ότι με σύμπλευση και συμφωνία, όπως είπε και ο κύριος Υπουργός, μπορούμε να ανέβουμε ψηλά στο ranking της UEFA και της FIFA και να δούμε πάλι την Εθνική μας να μας δίνει μεγάλες χαρές.

Πρέπει, όμως, κύριε Υπουργέ, να πω ότι μέσα σε αυτά που είπατε εσείς, ότι στο επόμενο διάστημα – το επεσήμανε και ο κ. Luca Nicola – πρέπει να δούμε το εξής. Επειδή η Ολιστική Μελέτη γίνεται καταστατικό, για εμάς και με δεδομένο, ότι την έχει αποδεχτεί η Κυβέρνηση και η UEFA και η FIFA πρέπει να προσαρμοστεί και ο νόμος με την Ολιστική Μελέτη. Δηλαδή, ορισμένα άρθρα, τα οποία έχουν δημιουργήσει κάποια προβλήματα να μπορεί να υπάρξει μια καλύτερη επικοινωνία, η οποία θα μας βοηθήσει, από δω και μετά, να βάλουμε το ποδόσφαιρο σε νέα δεδομένα, σε καινούργιες ράγες, για να μπορούμε να πετύχουμε τους στόχους, για τους οποίους είμαστε εδώ.

Ευελπιστώ στην καλή διάθεση και την καλή πρόθεση όλων των ανθρώπων του ποδοσφαίρου, έτσι ώστε αυτή η αλλαγή, που έγινε στο ελληνικό ποδόσφαιρο, μπαίνοντας ο κ. Ζαγοράκης μπροστά, ο οποίος ήταν μία ευρύτερα αποδεκτή προσωπικότητα για το ρόλο αυτόν, πιστεύω ότι θα συνεργαστούμε όλοι μαζί, για να κάνουμε βήματα μπροστά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Μέχρι να ετοιμαστεί ο κ. Ζαγοράκης, να περάσουμε στο Προεδρείο του Διοικητικού Συμβουλίου της Super League.

Το λόγο έχει ο κ. Μπουτσικάρης.

**ΛΕΩΝΙΔΑΣ ΜΠΟΥΤΣΙΚΑΡΗΣ (Πρόεδρος του Δ.Σ. της Super League 1):** Εκ μέρους των ομάδων της Super League, θα ήθελα να ευχαριστήσω τόσο τον Πρόεδρο της Βουλής, τον κ. Τασούλα, όσο και τον Υφυπουργό, τον κ. Αυγενάκη για τη σημερινή πρόσκλησή μας στην Επιτροπή σας.

Η Super League είναι κατ’ αρχήν θετική στην υλοποίηση της ολιστικής μελέτης, καθώς κινείται προς την κατεύθυνση διόρθωσης κακώς κειμένων, που ταλανίζουν το ελληνικό ποδόσφαιρο για δεκαετίες. Δυστυχώς, η κατάσταση στο ελληνικό ποδόσφαιρο είναι αυτή που περιέγραψε ο κ. Πρόεδρος και ο κ. Υπουργός στις τοποθετήσεις τους, με τη χώρα μας να έχει κατρακυλήσει στο ranking της UEFA, τόσο σε συλλογικό όσο και σε εθνικό επίπεδο, αλλά να υπάρχει και σημαντική μείωση στα εισιτήρια, στον κόσμο, ο οποίος έρχεται στα γήπεδα, αλλά και αντίστοιχα στα έσοδά μας.

Θεωρούμε, λοιπόν, ότι οι θεσμικές αλλαγές, τις οποίες εισηγείται η Ολιστική Μελέτη, αλλά και τα μέτρα στήριξης του αθλητισμού, που έλαβε, αλλά και συνεχίζει να λαμβάνει η Κυβέρνηση, κινούνται προς τη σωστή κατεύθυνση.

Στο πλαίσιο αυτό, η Super League, μετά τη σημερινή ενημέρωση, έχει προγραμματίσει Διοικητικό Συμβούλιο για να λάβει τις αποφάσεις της και να τοποθετηθεί επίσημα στην Εκτελεστική Επιτροπή της ΕΠΟ, της Παρασκευής, η οποία θα εισηγηθεί την εισαγωγή των αλλαγών, που προβλέπονται στην Ολιστική Μελέτη, στο καταστατικό.

**ΑΣΤΕΡΙΟΣ ΑΝΤΩΝΙΟΥ (Α΄ Αντιπρόεδρος της Ελληνικής Ποδοσφαιρικής Ομοσπονδίας – ΕΠΟ):** Κύριε Πρόεδρε, πήρε τηλέφωνο ο κ. Ζαγοράκης, είχε μια δυσκολία να συνδεθεί, γιατί έχουμε προβλήματα με το δίκτυο τη Ομοσπονδίας. Πιστεύω ότι θα τα καταφέρει σε λίγο να μιλήσει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όποτε είναι έτοιμος, θα του δώσουμε το λόγο.

Νομίζω θα ήταν χρήσιμο και για τα μέλη της Επιτροπής να πληροφορηθούμε κωδικοποιημένες αυτές τις αλλαγές και τις προτάσεις της Ολιστικής Μελέτης. Δηλαδή, κάποιος από τους καλεσμένους να μας ενημερώσει για το τι είναι αυτά που προτείνει.

Το λόγο έχει ο κ. Σαράκης.

**ΒΑΣΙΛΕΙΟΣ ΣΑΡΑΚΗΣ (Νομικός Σύμβουλος της Ελληνικής Ποδοσφαιρικής Ομοσπονδίας – ΕΠΟ):** Οι προτεινόμενες αλλαγές.

Κατ’ αρχήν, μια Επιτροπή, απαρτιζόμενη από μέλη της, νομικούς της FIFA και UEFA, είχε έρθει προ δέκα ημερών στην Ελληνική Ποδοσφαιρική Ομοσπονδία και σε συνεργασία με τους δικηγόρους της Νομικής Υπηρεσίας της ΕΠΟ, επί δυο - τρεις μέρες, εξετάσαμε αυτές τις αλλαγές στο καταστατικό.

Οι βασικές αλλαγές, που προτείνονται, είναι η εισαγωγή νέων μελών, όπως του Συνδέσμου Προπονητών, του Συνδέσμου Διαιτητών και του Συνδέσμου Ποδοσφαιριστών. Κατεύθυνση, προς την οποία, κινείται, ήδη, η ΕΠΟ. Ήδη, στην προηγηθείσα Γενική Συνέλευση, ο Σύνδεσμος των Προπονητών υπέβαλε αίτημα και έγινε μέλος της ΕΠΟ. Έχει υποβάλει αίτημα ο Σύνδεσμος Διαιτητών, αν δεν κάνω λάθος. Έχει υποβληθεί η σχετική πρόταση προς τον Σύνδεσμο Ποδοσφαιριστών.

Δεύτερον, είναι η θέσπιση μιας Επιτροπής Ελέγχου Διακυβέρνησης και Συμμόρφωσης, που θα ελέγχει τις αποφάσεις της Εκτελεστικής Επιτροπής της ΕΠΟ, αν βρίσκονται προς τη σωστή κατεύθυνση, εάν λαμβάνουν υπόψη τους κανονισμούς και το καταστατικό της ΕΠΟ και αν είναι προς το συμφέρον, γενικώς, της ΕΠΟ, άρθρο που εισήχθη αυτούσιο στο Καταστατικό και υπάρχει η σημαντική αλλαγή στην Επιτροπή Επαγγελματικού Ποδοσφαίρου, στην οποία δίνονται πρόσθετες αρμοδιότητες, που σχετίζονται με το επαγγελματικό ποδόσφαιρο και με αποφάσεις, που αφορούν, αποκλειστικά και κατά κύριο λόγο, το επαγγελματικό ποδόσφαιρο, όπως είναι οι κανονισμοί, που αφορούν τη διεξαγωγή των πρωταθλημάτων, όπως είναι ο αριθμός των ομάδων, που απαρτίζουν τις κατηγορίες στις επαγγελματικές κατηγορίες και λοιπά.

Αν μου επιτρέπετε, ένα μικρό σχόλιο μόνο, ως προς το ερασιτεχνικό ποδόσφαιρο, σε σχέση με τα όσα είπε ο κ. Υπουργός, προηγουμένως. Επειδή στην προηγούμενη διαβούλευση για τον τελευταίο νόμο, άκουσα, με έκπληξη, τον εκπρόσωπο των παικτών βόλεϊ να ευχαριστεί τον κύριο Υπουργό, για κάποιες διατάξεις, που εισήγαγε, σε ένα άρθρο για τους ερασιτέχνες αθλητές. Τότε, αντιλήφθηκα ότι αυτό, που για το ποδόσφαιρο είναι αντίθετο στους κανονισμούς, για ένα άλλο άθλημα ήταν ευεργετικό και έχω επισημάνει σε άλλες συζητήσεις, που έχουμε κάνει, ότι όταν ένας νόμος ασχολείται με όλα τα ομαδικά αθλήματα και όλα τα ατομικά, που είναι 44 Ομοσπονδίες, αναγκαστικά, υπάρχουν διατάξεις, που είναι αντίθετες στα αθλήματα, γιατί δεν μπορούν να εξυπηρετήσουν και τα δύο αθλήματα.

Μία τέτοια διάταξη είναι αυτή, που επισήμανε ο κ. Λούκας, για το ερασιτεχνικό ποδόσφαιρο. Η εισαγωγή των σωματείων στο Μητρώο και η απόκτηση των σωματείων της ειδικής αθλητικής αναγνώρισης, διότι, αυτή τη στιγμή τα σωματεία, αν δεν αποκτήσουν την ειδική αθλητική αναγνώριση ή δεν εγγραφούν στο Μητρώο, σύμφωνα με το νόμο, δεν επιτρέπεται να αγωνίζονται και πρέπει να διαγραφούν από την Ομοσπονδία και δεν έχουν δικαίωμα συμμετοχής στις Γενικές Συνελεύσεις των Ενώσεων.

Τα εγγεγραμμένα, αυτή τη στιγμή, σωματεία είναι περίπου 900, δηλαδή, το ένα τρίτο των σωματείων. Εάν ξεκινούσαν αύριο τα πρωταθλήματα, το ένα τρίτο των σωματείων θα είχε δικαίωμα να συμμετάσχει σε αυτά. Ο λόγος της μη εγγραφής τους δεν είναι σε καμία περίπτωση η διάθεση να μην είναι νοικοκυρεμένα, ούτε να μη συμμορφωθούν με τις διατάξεις, ούτε τα πολλά έγγραφα, που ζητούνται. Είναι ότι ο προπονητής που δηλώνουν δεν γίνεται αποδεκτός από το σύστημα, γιατί οι προπονητές, που δεν είναι απόφοιτοι ΤΕΦΑΑ, δεν αναγνωρίζονται από το σύστημα, σε σχέση με το ποδόσφαιρο.

Εισήχθησαν κάποιες ευεργετικές διατάξεις στη σωστή κατεύθυνση, στον προηγούμενο νόμο, αλλά δεν έχει τελειώσει. Θα προτείναμε σε αυτόν να υπάρχει η δυνατότητα εγγραφής των σωματείων με 5 δικαιολογητικά, τα βασικά, που υπήρχε πάντα για την αθλητική αναγνώριση, ώστε να είναι όλα εγγεγραμμένα, όπως ήταν πάντα και να υπάρχει ένα δεύτερο στάδιο κριτηρίων, μόνο για τη χρηματοδότησή τους. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κυρίες και κύριοι Βουλευτές, αγαπητοί εκπρόσωποι φορέων, που μας τιμάτε σήμερα στη συνεδρίαση της Επιτροπής, πρώτα από όλα, θέλω να αρχίσω τοποθέτησή μου με την ευχή φέτος τα πρωταθλήματά μας να αρχίσουν με τη συμμετοχή των φιλάθλων και αυτό, που περάσαμε, το τελευταίο διάστημα, να μην το ξαναδούμε, παρά το ότι έχουμε ανησυχητικές, τις τελευταίες ημέρες, εξελίξεις.

Πέρα από αυτό, όμως, θέλω να μπω στην κουβέντα και να θυμίσω ότι η Κυβέρνηση, με μεγάλη καθυστέρηση, πριν από ένα μήνα, ψήφισε μια σειρά από διατάξεις, που αφορούν το επαγγελματικό και ερασιτεχνικό ποδόσφαιρο, κυρίως σε ό,τι αφορά όμως, βεβαίως, τη SuperLeague 2, αφήνοντας τη SuperLeague 1, με τα συσσωρευμένα πολλά εύφλεκτα υλικά, τα οποία, αν δεν αντιμετωπιστούν, θα επιδεινώσουν πολύ περισσότερο τα πράγματα.

Το θέμα μας, όμως, σήμερα, είναι η Ολιστική Μελέτη της FIFA - UEFA, σχετικά με την αναδιοργάνωση και αντιμετώπιση των προβλημάτων του ελληνικού ποδοσφαίρου.

Το ελληνικό ποδόσφαιρο, που μέσα από τα προβλήματα του και τις αντιθέσεις του και τις παθογένειες του, το είπατε, το είπαν πολλοί πριν και ο Υπουργός και όλοι, κατάφερε το 2004, πραγματικά και ο Πρόεδρος της Επιτροπής μας το ανέφερε να μας κάνει περήφανους. Δυστυχώς, όμως, η πορεία του, αμέσως μετά, ήταν πάρα πολύ αρνητική.

Το ελληνικό ποδόσφαιρο, αντί να είναι σήμερα, κυρίες και κύριοι συνάδελφοι, η «ατμομηχανή» του αθλητισμού μας, αντί να αποτελεί την κορωνίδα παραγωγής θετικών οικονομικών αποτελεσμάτων, που θα μπορούσαν να χρηματοδοτήσουν όλον τον αθλητισμό, αποτελεί το μεγάλο ασθενή του ελληνικού αθλητισμού. Έναν ασθενή, που αν δεν γίνει συνείδηση από όλους μας και δεν υπάρξει πολιτική βούληση και συνεργασία όλων των εμπλεκομένων, δεν θα καταφέρει να επιβιώσει. Και θα μου επιτρέψετε να πω, αν δεν ισχύει ήδη, θα ισχύει ο νόμος της ζούγκλας.

Και, βέβαια, οι ευθύνες γι’ αυτό δεν αφορούν μόνο τη σημερινή πολιτική ηγεσία. Το ανέφερε ο Υφυπουργός και θα συμφωνήσω μαζί του. Υπάρχουν διαχρονικές πολιτικές ευθύνες, που οδηγηθήκαμε σε αυτό το αδιέξοδο, το οποίο βιώνουμε, σήμερα.

Ο νόμος 4809 του ΄21, σωστά προβλέπει την κεντρική διαχείριση, τη δίκαιη κατανομή των τηλεοπτικών δικαιωμάτων και τη διαχείριση της εικόνας των ομάδων της SuperLeague 2. Όμως, άφησε ανεξέλεγκτη τη SuperLeague 1, με αποτέλεσμα οι μεγάλοι να έχουν εξασφαλίσει για τις ομάδες τους το μεγαλύτερο εύρος εσόδων, που μπορούσαν, ενώ οι μικροί δεν έχουν καν πρόσβαση και δεν ξέρουμε, αν μέχρι το τέλος θα κλειστούν αντίστοιχες συμφωνίες. Ο κ. Μπουτσικάρης μπορεί να μου πει ότι ακόμη δεν έκλεισε κανένας, αλλά σε αυτό το θέμα θα αναφερθώ και στη συνέχεια.

Μια τέτοια λογική, όμως, έρχεται σε αντίθεση με το πνεύμα, αλλά και το γράμμα της Ολιστικής Μελέτης FIFA-UEFA. Και θα μου επιτρέψετε να σας πω ότι αντίκειται και στην ανακοίνωση της Επιτροπής προς το Ευρωπαϊκό Κοινοβούλιο από την Ευρωπαϊκή και Κοινωνική Επιτροπή, που λέει πάρα πολλά θετικά πράγματα για το πώς πρέπει να είναι το ποδόσφαιρο, πώς πρέπει να γίνεται η διαχείριση των τηλεοπτικών δικαιωμάτων.

Και αλήθεια, εδώ θέλω να ρωτήσω τον Υφυπουργό τι σκέφτεται να κάνει η Κυβέρνηση γι΄ αυτό το πρόβλημα, αλλά και η Ομοσπονδία, αλλά και οι διεθνείς οργανισμοί του ποδοσφαίρου. Δεν αντιλαμβάνονται στην League 1 ότι ένα ανταγωνιστικό πρωτάθλημα, με υγιείς ομάδες, θα φέρει περισσότερα έσοδα και ότι η ύπαρξη ομάδων πολλών ταχυτήτων, με διαφορά μεταξύ τους, θα μειώσει την αξιοπιστία πρωταθλήματος; Γιατί αυτό σήμερα βιώνουμε. Γιατί λέμε όλοι ότι δεν είναι ανταγωνιστικό το ποδόσφαιρό μας, δεν έχει αξία καμία. Έχουμε το 1/3 των εισιτηρίων, που είχαμε, πριν 10 χρόνια. Του έχει γυρίσει η κοινωνία την πλάτη, αλλά εγώ περίμενα, σήμερα, από τον κύριο Μπουτσικάρη και από τους εκπροσώπους της ΕΠΟ να δούμε, γιατί φτάσαμε εδώ.

Και όταν λέω «τριών ταχυτήτων» τι εννοώ; Έχουμε τους «Big-4», έχουμε δυο 2-3 δορυφόρους και φίλους και όλες τις άλλες ομάδες από πίσω και όποιος κλείσει συμφωνία. Και συζητάμε τουριστική μελέτη. Και ακούω ευχές σήμερα και από την ΕΠΟ άκουσα ευχές και από την SuperLeague 2, από τον κ. Μπουτσικάρη, άκουσα ευχές.

Θέτω το ερώτημα, ειλικρινά, πώς θα κάνατε ανταγωνιστικό το πρωτάθλημα. Πώς θα κάνετε τον κόσμο να επιστρέψει στα γήπεδα. Έχετε κάποια πρόταση; Έχετε πάρει κάποια πρωτοβουλία; Και αν δεν έχετε πάρει σε αυτό το τόσο πολύ σημαντικό θέμα, το οποίο έχει να κάνει με τη σταθερότητα, την επιβίωση ομάδων, που υπάρχουν, ειλικρινά, πιστεύω ότι δεν πρόκειται να αλλάξουμε σελίδα. Το προϊόν, τα επόμενα χρόνια, θα είναι πολύ χειρότερο. Η αξία του θα μειώνεται, συνεχώς και εμείς εδώ θα συζητάμε και θα μιλάμε γενικώς, με ευχές και ότι με κοινή πρωτοβουλία όλων θα λύσουμε τα θέματα. Δεν λύνουμε έτσι τα θέματα. Θεωρώ ότι ήρθε η ώρα να κοιταχτούμε όλοι στον καθρέφτη. Αν θέλουμε ένα πρωτάθλημα τριών τεσσάρων ομάδων, αυτό πρέπει να βγούμε να το πούμε.

Εμείς πιστεύουμε, ότι συνολικά απαιτείται να γίνεται κεντρική διαχείριση των τηλεοπτικών δικαιωμάτων και θα πρέπει οι ομάδες, η Λίγκα και η Κυβέρνηση, αλλά και ο ιδιωτικός τομέας να κινηθούν σε αυτή την κατεύθυνση, πριν ξεκινήσει το πρωτάθλημα. Προς αυτήν την κατεύθυνση, το επόμενο διάστημα ο ΣΥΡΙΖΑ - Προοδευτική Συμμαχία, θα πάρουμε και συγκεκριμένες πρωτοβουλίες.

Θέλω να θυμίσω ότι η Ε.Ε., θεωρώντας το αθλητικό θέαμα κοινωνικό αγαθό, έχει επιβάλλει συγκεκριμένους κανόνες ελεύθερης μετάδοσης συγκεκριμένων διοργανώσεων σε όλο τον κόσμο από ελεύθερα δίκτυα, χωρίς υποχρέωση των πολιτών της Ευρώπης να πληρώνουν συνδρομητικές υπηρεσίες. Επομένως, και η ελληνική πολιτεία, όχι απλώς μπορεί, αλλά οφείλει να παρέμβει και να θεσπίσει συγκεκριμένους κανόνες για την προστασία των πολιτών, όσον αφορά στο ποδοσφαιρικό θέαμα, το οποίο αποτελεί αναπτυξιακό εργαλείο για το ποδόσφαιρο, αφού αποκομίζει πολύ μεγάλα έσοδα.

Επομένως, η κεντρική διαχείριση για μας έχει αναπτυξιακό χαρακτήρα και αυτό πρέπει να το καταλάβουν όλοι: Και εσείς, ως διοίκηση, κύριε Μπουτσικάρη και οι τέσσερις μεγάλοι του ποδοσφαίρου, ότι όσο πιο ανταγωνιστικό γίνει το πρωτάθλημα τόσο μεγαλύτερα έσοδα θα έχει για τις ομάδες. Ειλικρινά, δεν μπορώ να καταλάβω, ένας ιδιώτης σήμερα, γιατί να βάλει τα λεφτά του σε αυτό το πρωτάθλημα. Συνεπώς, πρέπει να δούμε και την ευρωπαϊκή πρακτική σε διάφορα κράτη, τα οποία κατανέμουν τα τηλεοπτικά δικαιώματα. Όχι με τη λογική των ισχυρών ομάδων, αλλά με όρους αναπτυξιακούς και συμβατούς η καθεμία με το δικό της, βεβαίως, ποδοσφαιρικό μοντέλο.

Στην Ιταλία και στην Ισπανία, δίνουν ποσοστό στη διαχρονικότητα των επιτυχιών. Στη Γερμανία, την Ολλανδία, τη Σκωτία κατανέμονται τα ποσά 100%, ισομερώς. Θέλω να ρωτήσω: Είδατε αυτά τα πρωταθλήματα να έχουν προβλήματα ανταγωνιστικότητας; Όχι. Είναι εκατό χρόνια μπροστά από τα δικά μας. Σε άλλες χώρες, πιο κοντινές ποδοσφαιρικά, θα έλεγα σε μας, όπως η Φιλανδία, πριμοδοτούν τη συμμετοχή εγχώριων ποδοσφαιριστών, ώστε να στηρίξουν τις δικές τους ακαδημίες και συλλόγους. Φυσικά, σε άλλες χώρες υπάρχουν αυστηρότεροι περιορισμοί στη συμμετοχή ποδοσφαιριστών από τρίτες χώρες από αυτό που συμβαίνει στη χώρα μας, σήμερα, με αυτό το ανεξέλεγκτο πάρτι των μάνατζερ.

Στις ελληνικές συνθήκες, μια αναπτυξιακή λογική, επιβάλλει τη θέσπιση μεικτού συστήματος κριτηρίων. Ναι, οι big four, βάσει αποτελεσμάτων συμμετοχής στις ευρωπαϊκές διοργανώσεις, ναι, βάσει ιστορικότητας, εισιτηρίων εμπορικότητας, αλλά και άλλα. Αναπτυξιακή λογική, για τις ελληνικές συνθήκες, σημαίνει ειδικό κριτήριο ενίσχυσης με ποσοστό για τις ομάδες της περιφέρειας και πόλεων μέχρι 100 χιλιάδων κατοίκων, διότι αυτές απευθύνονται σε ένα πολύ μικρότερο και τοπικό κοινό. Δεύτερον, ειδικό κριτήριο ενίσχυσης με ποσοστό για τις ομάδες της νησιωτικής χώρας, οι οποίες έχουν δυσανάλογα μεγαλύτερο λειτουργικό κόστος. Τρίτον, ένα ειδικό κριτήριο ενίσχυσης, με ποσοστό στις ομάδες, που έχουν μεγαλύτερο αριθμό παικτών, προερχόμενων από τις ακαδημίες των συλλόγων τους.

Αναπτυξιακή λογική και ανταγωνιστικό ποδόσφαιρο, όμως, σημαίνει και θέσπιση μεγάλου ποσοστού από τα τηλεοπτικά δικαιώματα ή από τα ετήσια έσοδα της Super League 1 και για τη βελτίωση των υποδομών και των γηπέδων και των άλλων κατηγοριών. Αυτό το συναντάμε, σήμερα, αν καθίσουμε και διαβάσουμε λίγο, στην Premier League. Αναπτυξιακή λογική, σημαίνει σεβασμός στα εργασιακά δικαιώματα των επαγγελματιών ποδοσφαιριστών στην Ελλάδα. Περισσότερες από 1.200 εκκρεμείς, αυτή τη στιγμή, δικαστικές υποθέσεις υπάρχουν για δεδουλευμένα επαγγελματιών ποδοσφαιριστών, που δεν έχουν καταβληθεί στους δικαιούχους.

Και ενώ οι αλλοδαποί ποδοσφαιριστές έχουν τη δυνατότητα προσφυγής στην UEFA, οι Έλληνες εργαζόμενοι ποδοσφαιριστές εμπλέκουν στις καλένδες της ελληνικής δικαιοσύνης και των αθέμιτων τακτικών των ιδιοκτητών των ΠΑΕ.

Έρχομαι, τώρα, στην Ολιστική Μελέτη, αυτή καθαυτή. Για να κρίνουμε το πρόσημό της, αν είναι, δηλαδή, θετική ή αρνητική, χρειαζόμαστε να λάβουμε υπόψη μας τρεις παραμέτρους. Πρώτα, είναι το αν είναι σύμφωνη με τις ευρωπαϊκές επιταγές και ειδικότερα, λευκή βίβλο και όλες τις άλλες οδηγίες. Θα ήθελα να πω, ότι από την ανάγνωση προκύπτει, ότι πράγματι κινείται μέσα στο πνεύμα των οδηγιών και των αποφάσεων αυτών η Ολιστική Μελέτη.

Κατά δεύτερον, αν είναι συμβατή με την εθνική νομοθεσία. Είναι γνωστό, ότι τόσο η FIFA, όσο και η UEFA, στο καταστατικό τους, τονίζουν, ότι σέβονται το εθνικό δίκαιο των χωρών και δεν επιθυμούν καμία παρέμβαση, με την προϋπόθεση, ότι οι χώρες αναγνωρίζουν τη δικαιοδοσία τους στα θέματα του ποδοσφαίρου, που έχουν, άλλωστε, συνομολογηθεί προ πολλού σε όλη την Ε.Ε.. Εδώ, θα έλεγα, ότι έχουμε σοβαρά προβλήματα , μπήκε το θέμα των πολιτών, εμείς το ζήσαμε, το ανέφερε και ο εκπρόσωπος της ΕΠΟ, ακούσαμε και τον εκπρόσωπο της UEFA.

Το τρίτο είναι κατά πόσο η Ολιστική Μελέτη ανταποκρίνεται στις συνθήκες, κάτω από τις οποίες βρίσκεται σήμερα το ελληνικό ποδόσφαιρο. Και εδώ, θέλω να παρατηρήσω, ότι στο γενικό μέρος, το οποίο αφορά το μάνατζμεντ, το μάρκετινγκ, όλα τα οργανωτικά μέτρα, περιέχει πράγματι σωστές και αναγκαίες διαπιστώσεις και προτάσεις η Ολιστική Μελέτη. Πολλά θέματα χρήζουν, βεβαίως, εξειδίκευσης. Ενώ στο βασικό θέμα, το βασικό θέμα της αξιοπιστίας των πρωταθλημάτων και πάταξης της διαφθοράς, σίγουρα δεν επαρκούν και χρειάζονται πολύ περισσότερα να γίνουν. Σε κάθε περίπτωση, απ’ ό,τι καταλαβαίνω, αντιλαμβάνομαι, αλλά θα θέσω και τα ερωτήματα μετά, για να πάρω κάποιες απαντήσεις από τους εκπροσώπους, όλα επαφίονται στην καλή θέληση της ΕΠΟ και της Super League 1.

Ποιο είναι, όμως, το πρόβλημα του ποδοσφαίρου, κυρίες και κύριοι συνάδελφοι, έτσι όπως έχει εξελιχθεί διαχρονικά; Δεν χωράει καμία αμφιβολία, ότι στην Ελλάδα, το επαγγελματικό ποδόσφαιρο έχει εξελιχθεί σε ένα ιδιόμορφο πεδίο οικονομικής και πολιτικής διαπλοκής, καθώς και ιδεολογικής εκμετάλλευσης. Είναι συνυφασμένο με Μέσα Μαζικής Ενημέρωσης, με εταιρίες αθλητικού τζόγου, με συμφέροντα, που λειτουργούν, υπό το καθεστώς ακραίων ανταγωνισμών, που ευνοούν την εμφάνιση έκνομων συμπεριφορών και παθογενειών, όπως η χειραγώγηση αγώνων, αν ξανακούσουμε πάλι και την αναφορά του εκπροσώπου της UEFA, η βία, ο ρατσισμός και ο σεξισμός.

Ειδικά το φαινόμενο της βίας στα γήπεδα, επηρεάζεται ασύμμετρα από τους ποδοσφαιρικούς και πολιτικούς παράγοντες, που προσπαθούν να χρησιμοποιήσουν την ενασχόληση με τα σπορ σε ένα εργαλείο άσκησης οικονομικής επιρροής. Σ’ αυτό το πλαίσιο, ο αθλητισμός αναδεικνύεται, ως ζήτημα δημοκρατίας για τη χώρα μας, αλλά και στις συγκυρίες της εκδήλωσης φαινομένων βίας στα γήπεδα, πεδίο πειραματισμού στην κατεύθυνση της συρρίκνωσης των ατομικών δικαιωμάτων και της ισονομίας των πολιτών. Δεν θέλω να ξαναμπώ πάλι στην κουβέντα για το ιδιώνυμο, την κάναμε επί μία βδομάδα περίπου στην Ολομέλεια και στην Επιτροπή.

Έτσι, λοιπόν, στην ελληνική περίπτωση, η δημιουργία ενός νέου κανονιστικού πλαισίου για τον επαγγελματικό αθλητισμό, εναρμονισμένο με τα διεθνή πρότυπα, αποτελεί μονόδρομο. Για τον ΣΥΡΙΖΑ - Προοδευτική Συμμαχία, προτεραιότητα έχει η θωράκιση του επαγγελματικού αθλητισμού από μονοπωλιακές μορφές διοίκησης, η ενίσχυση των προβλέψεων για τους βασικούς μετόχους, αλλά και το να συμβιβαστούν οι όροι αδειοδότησης και εγγυοδοσίας οικονομικού ελέγχου και τήρησης των κανόνων του εμπορικού και εργατικού δικαίου. Απαντά, όμως, η Ολιστική Μελέτη σε αυτά τα προβλήματα; Σε αλλά ναι, στα περισσότερα, όμως, θα μου επιτρέψετε να πω, ότι διατυπώνει ευχές, ενώ στο μείζον ζήτημα της διαπλοκής και της χειραγώγησης, ακόμη και της ΕΠΟ και των οργάνων και όλα, με πρώτη η διαιτησία, τα αποφεύγει και δεν ασχολείται καθόλου.

Άκουσα και τον Υφυπουργό, σήμερα, λίγο πολύ, αν κατάλαβα, ευθύνεται για όλα η ΕΠΟ. Εγώ, θα έλεγα, βλέπω εδώ τον κ. Αντωνίου, δεν μας κάνει την τιμή ο κ. Ζαγοράκης, ελπίζω ότι θα βγει, στη συνέχεια να τον ακούσουμε και να του θέσουμε τα ερωτήματα και εγώ, θεωρώ, ότι η ΕΠΟ δεν είναι άμοιρη ευθυνών. Βεβαίως και έχει ευθύνες και δεν μιλώ για τη σημερινή διοίκηση, μιλάω 10, 15 χρόνια να πάμε σήμερα πίσω, έχει μεγάλες ευθύνες.

Σε ένα σημείο στην Ολιστική Μελέτη, σωστά το επισημαίνει, ότι έχουν καταρρεύσει, το είπε και ο κ. Υφυπουργός και όλοι, τα έσοδα από εισιτήρια, η συντήρηση του επαγγελματικού ποδοσφαίρου, σήμερα γίνεται από το «ΣΤΟΙΧΗΜΑ», τις επιδοτήσεις, από ευρωπαϊκές διοργανώσεις και την τηλεόραση.

Το μείζον, όμως, αυτό θέμα, δεν το απαντά ούτε καν το αναλύει, θα έλεγα. Απλώς, το προσεγγίζει η Ολιστική Μελέτη, με την αναφορά στα μέσα μαζικής ενημέρωσης και στις αιτίες κατάρρευσης του ποδοσφαίρου, τα τελευταία δέκα χρόνια. Αν θέλουμε να κοιταχτούμε στα μάτια, δεν νομίζω ότι χρειαζόμαστε την UEFA και την FIFA, για να πούμε τα πράγματα, όπως είναι σήμερα. Το θέμα είναι να τολμήσουμε και εγώ χαίρομαι όπως άκουσα σήμερα τον Υφυπουργό, αλλά θέλω να ακούσω, κυρίως, τους εκπροσώπους της ΕΠΟ και της Σούπερ Λίγκα, αν θέλουν πραγματικά να «σπάσουν αυγά», αν θέλουν πραγματικά με αυτή την κατάντια, που βιώνουμε, σήμερα, με αυτή τη δυσοσμία, που υπάρχει, στο χώρο του ποδοσφαίρου, να συγκρουστεί.

Το πρόβλημα του ποδοσφαίρου, λοιπόν, δεν είναι μόνο η ΕΠΟ. Εδώ θεωρώ, ότι μπαίνει ένα ερώτημα. Αν θέλετε, πρώτα προς την ΕΠΟ, να απαλλαγείτε από τις παθογένειες που σέρνετε στην πλάτη σας, σας ακολουθούν εδώ και χρόνια και αν η Σούπερ Λιγκ 2 πραγματικά θέλει ένα ανταγωνιστικό πρωτάθλημα, το οποίο θα το βλέπει ο κόσμος. Όπως είναι το πρωτάθλημά μας, σήμερα, δεν το βλέπει κανένας. Η απάντηση δεν βρίσκεται στις ευχές και στις ολιστικές μελέτες, λοιπόν, αλλά σε ένα σχέδιο πρωτίστως, το οποίο πρέπει να επεξεργαστεί η πολιτεία μαζί με εσάς, με την UEFA, με όλους τους εμπλεκόμενους, που θα ορίζει με διαφάνεια, χωρίς αστερίσκους, τους όρους και τους κανόνες του επαγγελματικού αθλητισμού.

Οι καλές προθέσεις πάντα υπήρχαν, αλλά στις δύσκολες στιγμές όλοι έκαναν εκπτώσεις. Θέλω να θυμίσω και θα συμφωνήσει, πιστεύω, ο Υφυπουργός μαζί μου, χάρισμα χρεών, αναδιαρθρώσεις κατηγοριών για εξυπηρέτηση, αύξηση ομάδων, για να μην πέσουν κατηγορία κάποιες. Τα κακώς κείμενα τα δικά μας, εμείς έχουμε όλη τη διάθεση σε μια ουσιαστική κουβέντα, να βγούμε και να τα πούμε, αλλά περιμένω και από εσάς. Άρα, λοιπόν, θεωρώ, ότι η σταθερή γραμμή της πολιτείας είναι προϋπόθεση για την όποια εξυγίανση του ποδοσφαίρου.

Τέλος, υπάρχει ένα πάρα πολύ μεγάλο θέμα, που είναι το ΣΤΟΙΧΗΜΑ. Εδώ θα μου επιτρέψετε να πω, ότι δεν επαρκεί η πλατφόρμα αντιμετώπισης της χειραγώγησης αγώνων, που προβλέπεται από τη Σύμβαση Μακόλιν. Απαιτούνται θεωρώ πολύ αυστηρότερα μέτρα, γιατί ο στοιχηματισμός έχει διαβρώσει, ως ιδέα, πλέον, ένα μεγάλο κομμάτι νέων, ακόμη και προεφηβικής ηλικίας. Όταν ήμασταν, στην ηλικία των 14, 15, 16 χρόνων, οι γονείς μας έψαχναν να μας βρουν στα γήπεδα, στις αλάνες, στα γήπεδα μπάσκετ, που τότε γίνονταν πάρα πολλά. Σήμερα, δυστυχώς, τα παιδιά μας δεν είναι ούτε στις αλάνες ούτε στα γήπεδα. Τα παιδιά μας είναι κολλημένα σε ένα κινητό τηλέφωνο και παίζουν ΣΤΟΙΧΗΜΑ και προσέξτε παίζουν σε ένα πρωτάθλημα, στο οποίο ξέρουν από πριν ποιος είναι ο πρωταθλητής, ο δεύτερος, ο τρίτος, είναι εύκολο. Είναι κολλημένα τα παιδιά μας, η νέα γενιά αυτού του τόπου, σε ένα κινητό και στοιχηματίζει όλη τη μέρα. Θεωρώ ότι εδώ πάλι από κοινού η ευθύνη είναι μεγάλη και το επόμενο διάστημα, θα πρέπει να παρθούν αποφάσεις. Χρειάζονται, λοιπόν, κανόνες, πέρα από τα υπάρχοντα και δυστυχώς και εδώ η Ολιστική Μελέτη δεν μας διαθέτει αυτά τα όπλα, ώστε να μπορέσει να μας βοηθήσει να δούμε τι έγινε σε άλλες χώρες, για παράδειγμα.

Θα ήθελα να κάνω μια ερώτηση προς τον εκπρόσωπο της FIFA και της UEFA. Θέλω να καταλάβω κάτι. Στην Ολιστική Μελέτη λέτε ότι ζητάτε από τις κυβερνήσεις να αφήνουν τους φορείς του ποδοσφαίρου να επιλύουν τα θέματά τους, με δική τους ευθύνη. Εδώ μπαίνει ένα ερώτημα, τι γίνεται στην περίπτωση, που αυτό δεν μπορεί να συμβεί, όπως συνέβη, τα προηγούμενα χρόνια, στην Ελλάδα. Η UEFA είχε αναλάβει την εποπτεία, θέλω να θυμίσω, αλλά δεν φαίνεται να έφερε κάποιο αποτέλεσμα. Θεωρώ, ότι έχουμε γυρίσει αρκετά χρόνια πίσω και θα ήθελα να ακούσω από τους εκπροσώπους και της UEFA, τι δεν έκανε καλά. Φταίνε οι κυβερνήσεις, φταίει η δικαιοσύνη; Θέλω ειλικρινά, να ακούσω την άποψή τους.

Η δεύτερη ερώτησή μου, κύριε Πρόεδρε, είναι προς τους εκπροσώπους της ΕΠΟ. Είναι εδώ ο κ. Αντωνίου και ο κ. Ζαγοράκης. Το ερώτημα είναι ξεκάθαρο: Έχετε αποφασίσει, ως ΕΠΟ, τι θα εφαρμόσετε και τι θα απορρίψετε από την Ολιστική Μελέτη; Εκτιμώ ότι πρέπει να ενημερώσετε το Κοινοβούλιο. Σε λίγες μέρες από σήμερα, αν δεν κάνω λάθος, έχετε τη Γενική Συνέλευσή σας. Δημοσιεύματα αναφέρουν ότι δύσκολα θα περάσουν, από τη Συνέλευσή σας, οι αλλαγές στο Καταστατικό. Απαιτείται αυξημένη πλειοψηφία. Διαβάζουμε διάφορα, αλλά θέλουμε μια παραπάνω ενημέρωση. Δηλαδή, όπως σας άκουσα, δεν καταλαβαίνω πραγματικά τι θα ζήσουμε, σε δέκα μέρες από σήμερα ή πού θα πάνε τα πράγματα.

Δεύτερη ερώτηση. Η Ολιστική Μελέτη λέει ότι στη συνείδηση των Ελλήνων το ενδιαφέρον για το ποδόσφαιρο έχει μειωθεί σημαντικά, τόσο στους ενήλικες, όσο και στους νέους. Τα λέει η Ολιστική Μελέτη, όχι εγώ. Θέλω να ρωτήσω, αν υπάρχει κάποιο σχέδιο. Εντάξει, έχουμε την Ολιστική Μελέτη, ένα εργαλείο στα χέρια μας. Ως ΕΠΟ, έχετε φτιάξει ένα μπούσουλα; Έχετε πάρει πρωτοβουλίες; Έχετε θέσει προτεραιότητες πάνω σε αυτό;

Τρίτη ερώτηση: Πιστεύω ότι συμφωνείτε με την εκτίμηση ότι στην Ελλάδα το επαγγελματικό ποδόσφαιρο έχει εξελιχθεί, σε ένα ιδιόμορφο πεδίο οικονομικής και πολιτικής διαπλοκής, καθώς και ιδεολογικής εκμετάλλευσης. Αυτό είναι ξεκάθαρο και θέλω την άποψή σας σε αυτό. Πώς θα μπορέσουμε να ξεφύγουμε από αυτό; Πώς θα μπορέσουμε, ειλικρινά, να πούμε στους πολίτες, αύριο, από κοινού, ότι θα ξεκινήσει μια άλλη προσπάθεια;

Τέλος, προς τον κύριο Μπουτσικάρη. Η πιο σημαντική πηγή εσόδων για τις ομάδες του επαγγελματικού ποδοσφαίρου - το λέει και η Ολιστική Μελέτη- είναι τα τηλεοπτικά δικαιώματα. Από την ενημέρωση, την οποία έχουμε, μέχρι σήμερα, μπορεί να συμβεί κάτι σαν πέρυσι, μπορεί και κάτι πάρα πολύ χειρότερο. Θέλω, ειλικρινά, να μου πείτε πως αντιμετωπίζετε την κατάληξη, που μπορεί να έχουν και φέτος οι διαπραγματεύσεις σε αυτό το πρωτάθλημα των τριών ταχυτήτων, το οποίο σας περιέγραψα πριν. Και θέλω να ακούσω τι πρωτοβουλίες θα πάρετε, ώστε να μην φτάσουμε σε αυτό το σημείο.

Η Ολιστική Μελέτη παραθέτει μια σειρά από στοιχεία, που δείχνουν ότι το ελληνικό ποδόσφαιρο βρίσκεται κάτω από τον πήχη και, τα τελευταία δέκα χρόνια, είναι σε ελεύθερη πτώση. Θέλω να ακούσω, επίσης, πάλι από τη SuperLeague 1, είτε μας αρέσει, είτε δεν μας αρέσει, από τον κύριο Μπουτσικάρη. Το ενδιαφέρον επικεντρώνεται σε εσάς. Μην κοροϊδευόμαστε. Μπορεί να έχει ευθύνες η ΕΠΟ, τα τελευταία χρόνια, για το επίπεδο του ερασιτεχνικού ποδοσφαίρου, αλλά θέλω να ακούσω τι πρωτοβουλίες θα πάρετε, κύριε Μπουτσικάρη, προς αυτή την κατεύθυνση.

Κλείνω, κύριε Υπουργέ, με την Επιτροπή Επαγγελματικού Αθλητισμού. Πράγματι, υπάρχει ένα νέο καθεστώς. Δεν μπορώ να καταλάβω πως, μέσα σε λίγες μέρες από σήμερα, θα καταφέρει η Επιτροπή Επαγγελματικού Αθλητισμού να ελέγξει όλες αυτές τις ομάδες και να μπορέσουν να αρχίσουν τα πρωταθλήματα. Αυτόν τον προβληματισμό τον είχα καταθέσει και στην Επιτροπή. Τον καταθέτω πάλι σήμερα.

Συνοψίζοντας, όλο αυτό που περιγράφει η Ολιστική Μελέτη, το πώς έχει πέσει, έχει καταρρακωθεί το ποδόσφαιρό μας, θεωρώ ότι το μεγαλύτερο μέρος του προβλήματος είναι όλο αυτό, που αναπαράγεται, όλα αυτά τα χρόνια. Και ρωτώ, αν έχετε ένα δικό σας σχέδιο για το πώς θα ξεπεράσουμε αυτό το πρόβλημα και αν σχεδιάζετε να πάρετε κάποιες πρωτοβουλίες, το επόμενο διάστημα.

Θέλω να πιστεύω ότι όλα αυτά θα μπορέσουν να λυθούν. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε. Το λόγο έχει ζητήσει ο κ. Υπουργός, για λίγο. Ορίστε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Παίρνω το λόγο, διότι εξ όσων έχω ενημερωθεί, ο κ. Nicola θα αποχωρήσει, οπότε θέλω να απαντήσω, εκ μέρους της Ελληνικής Κυβέρνησης, ότι είμαστε ανοιχτοί στο διάλογο. Δεν αρνηθήκαμε ποτέ. Αυτό, άλλωστε, αποδεικνύεται και από την αλληλογραφία, την οποία έχουμε ανταλλάξει, τις τελευταίες ημέρες. Είναι σαφές ότι είστε ευπρόσδεκτοι, τόσο εσείς όσο και οι εκπρόσωποι της ΕΠΟ, φυσικά και της Super League 1 και 2.

Άλλωστε, η συζήτηση για το καλύτερο ποδόσφαιρο δεν σταμάτησε. Εξελίσσεται. Ωστόσο, όμως, θέλω να διευκρινίσω το εξής. Διότι, άκουσα και προηγουμένως τον νομικό σύμβουλο της ΕΠΟ να λέει κάτι μισόλογα. Εδώ, θα λέμε καθαρές κουβέντες και δεν θα κρυβόμαστε πίσω από το δάκτυλό μας.

Πότε η ΕΠΟ έδωσε χρήματα στα ερασιτεχνικά σωματεία; Πότε; Τα τελευταία 10-15 χρόνια, εγώ δεν θυμάμαι. Αν θυμάστε εσείς, διορθώσετε με. Για πρώτη φορά, η ελληνική πολιτεία, κάτι το οποίο το ζήτησε η FIFA και η UEFA και το κάναμε πράξη, αλλά κάναμε πράξη αυτό που ζήτησαν γενικώς. Δηλαδή, δώστε χρήματα παντού και ανεξέλεγκτα; Όχι. Είπαμε, θα υπάρξει κανόνας, έλεγχος των μητρώων ερασιτεχνικών αθλητικών σωματείων, κάτι το οποίο λειτούργησε και έχει χαρεί η πλειονότητα, η μεγάλη μερίδα της αθλητικής οικογένειας.

Και γι’ αυτό θυμίζω στοιχεία. Παρακαλώ πολύ, να ληφθούν υπόψη και από εσάς και από τον εκπρόσωπο της FIFA-UEFA. 1704 ποδοσφαιρικά ερασιτεχνικά σωματεία άνοιξαν καρτέλα στο Μητρώο της Γενικής Γραμματείας Αθλητισμού. Τα 958 είναι απολύτως τυπικά και εντάξει. Απολύτως νοικοκυρεμένα. Ωστόσο, έλαβαν περίπου στα 3 εκατομμύρια – ούτε ένα, ούτε δύο, αλλά τρία εκατομμύρια – 1.217 ποδοσφαιρικά σωματεία και αναμένουμε, όπως ήδη λάβατε χθες ενημέρωση από την υπηρεσία μας, από τις ΕΠΣ, να επιβεβαιώσουν ποια από τα σωματεία είναι ενεργά, ώστε να προχωρήσει ο έλεγχος, κατά προτεραιότητα, από την υπηρεσία μας για τα ποδοσφαιρικά σωματεία, έτσι ώστε το φθινόπωρο, που έχουμε ανακοινώσει - το είπα και νωρίτερα το επαναλαμβάνω και τώρα να το ακούσει και ο εκπρόσωπος της FIFA-UEFA - που θα δώσουμε ένα δεύτερο κύμα οικονομικής ενίσχυσης στον ερασιτεχνικό αθλητισμό, να έχουμε την πλειονότητα ή όλα τα νόμιμα, με αθλητική αναγνώριση και ενεργά ποδοσφαιρικά σωματεία, που θα λάβουν οικονομική ενίσχυση από την πολιτεία. Αν είστε αρνητικοί στο να ενισχυθεί το ερασιτεχνικό ποδοσφαιρικό από την πολιτεία, πέστε το. Εάν είστε της άποψης, γενικώς και αορίστως, να δίνουμε λεφτά, σας λέμε ξεκάθαρα πως όχι. Η ελληνική Κυβέρνηση δεν έχει καμία διάθεση να μοιράζει χρήματα ανεξέλεγκτα. Οργανωμένα ναι, να επιβραβεύσουμε τους νοικοκύρηδες, τους τακτικούς, τους τυπικούς, που σέβονται την ελληνική νομοθεσία. Είμαστε κράτος κυρίαρχο. Άρα, λοιπόν, έχουμε έναν κανόνα, έχουμε ένα πλαίσιο και με αυτή τη λογική, ευχαρίστως, η όποια πρόταση, η οποία συζήτηση, είναι καλοδεχούμενη. Καμία έκπτωση, όμως, στην νοικοκυροσύνη και στην τάξη. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ. Ο κ. Κωνσταντόπουλος από το Κίνημα Αλλαγής έχει τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Να σας ευχαριστήσω, κύριε Πρόεδρε και επίσης, να ευχαριστήσω τον Πρόεδρο της UEFA, τον κ. Nicola, τον κ. Ζαγοράκη, τον κ. Γεωργίου, τον κ. Μπουτσικάρη, για τη σημερινή τους παρουσία σε ένα θέμα, το οποίο αφορά το ελληνικό ποδόσφαιρο, αλλά και όσους πραγματικά το αγαπούν και ασχολούνται με αυτό.

Η σημερινή συζήτηση μας στην Επιτροπή έχει ως αντικείμενο, κύριε Πρόεδρε και αγαπητοί συνάδελφοι, την Ολιστική Μελέτη της FIFA-UEFA και τούτη, φυσικά, με αναφορά στο ελληνικό ποδόσφαιρο. Μια μελέτη που μονοπωλεί το ενδιαφέρον όσων ασχολούνται με το ελληνικό ποδόσφαιρο.

Να θυμίσω, το Γενάρη του 2020, κατατέθηκε τροπολογία από το Υπουργείο Πολιτισμού και Αθλητισμού για την αναμόρφωση των ποινών, που θα επιβάλλονταν στις ομάδες, σε περίπτωση παράβασης της νομοθεσίας επί πολυιδιοκτησίας. Θα κάνατε μια νομοθετική διάταξη να θυμίσω, που ρύθμιζε ευθέως ποδοσφαιρικά ζητήματα. Ένα μήνα μετά, στις 25 Φεβρουαρίου του 2020, ο Πρωθυπουργός συναντήθηκε με τους εκπροσώπους της FIFA και της UEFA και υπεγράφη το μνημόνιο συνεργασίας, που συμφωνήθηκε να εκπονηθεί, τότε, δηλαδή, η Ολιστική σημερινή Μελέτη.

Εδώ να τονίσω ότι η ανησυχία μας στο Κίνημα Αλλαγής, μας ανάγκασε με τον συνάδελφο, τον κ. Λοβέρδο, να καταθέσουμε ερώτηση προς τον Υπουργό, ώστε να έρθει η Ολιστική Μελέτη στη Βουλή και να ενημερωθούν τόσο τα μέλη της Επιτροπής, όσο και οι υπόλοιποι συνάδελφοι. Για να λάβει, δηλαδή, ουσιαστικά γνώση το σώμα το τι υπεγράφη μεταξύ της Κυβέρνησης και της FIFA-UEFA, αλλά και τι αναφέρει ή σε τι αναφέρεται η Ολιστική Μελέτη.

Τον Ιούνιο του 2020, πριν ένα μήνα περίπου, στο πρόσφατο νομοσχέδιο, φέρατε, κύριε Υπουργέ, κάποιες διατάξεις, για την εναρμόνιση της νομοθεσίας με τις προτάσεις της Μελέτης, διατάξεις, που άλλες ψηφίστηκαν ή άλλες δεν ψηφίστηκαν, διατάξεις, που αφορούσαν, κυρίως, τις λέσχες φιλάθλων και τις μετακινήσεις φιλάθλων, καθώς και την αντιμετώπιση της αθλητικής βίας, που για όλους μας είναι το ζητούμενο, καθώς και για την αυστηροποίηση, θα έλεγα, του θεσμικού πλαισίου και ιδίως, με την επαναφορά του ιδιώνυμου αδικήματος, δηλαδή, τη μη αναστολή ή μετατροπή των ποινών για την αθλητική βία.

Μόλις τότε, δηλαδή, πριν ένα μήνα, κατά τη συζήτηση του νομοσχεδίου, στην Ολομέλεια, μας καταθέσατε την Ολιστική Μελέτη, κύριε Υπουργέ, κάτι που φυσικά, έπρεπε να έχει γίνει, πολύ νωρίτερα, ώστε η Βουλή, όπως είπα και πριν, να έχει, ήδη, ενημερωθεί και να έχουν εξαχθεί συμπεράσματα εξαρχής.

Αγαπητοί συνάδελφοι, ουδείς διαφωνεί ότι το ελληνικό ποδόσφαιρο διέρχεται περίοδο κρίσης, κρίση θεσμική και οικονομική. Μάλιστα, εγώ θα έλεγα ότι η Πανδημία ήρθε να προσθέσει και να διογκώσει τα προβλήματα των τελευταίων ετών.

Από την Ολιστική, λοιπόν, Μελέτη διαπιστώνουμε ότι τα έσοδα των ομάδων μειώνονται, παρά το ότι οι ιδιοκτήτες των ΠΑΕ κάνανε σημαντικές επενδύσεις. Το γεγονός αυτό συνδέεται, αγαπητοί συνάδελφοι, άρρηκτα με την πορεία των ελληνικών ομάδων στις διεθνείς οργανώσεις, η οποία, όμως, όπως όλοι βλέπουμε, είναι περιορισμένη.

Είναι βέβαιο, θα έλεγα, ότι χρειάζονται αλλαγές, που θα δώσουν την ώθηση, που χρειάζεται το ελληνικό ποδόσφαιρο. Οι αλλαγές αυτές επιβάλλεται να γίνουν με σχέδιο, με σαφή στόχευση και φυσικά, θα κριθούν, ως προς την αποτελεσματικότητά τους.

Με το πρόσφατο αθλητικό νομοσχέδιο, είδαμε την κατάργηση της Football League και τη συνένωσή της με τη Super League 2.

Είδαμε, ακόμα, αλλαγές στα ελάχιστα όρια του μετοχικού κεφαλαίου των ΠΑΕ και στο ποσό των εγγυητικών επιστολών, που είναι υποχρεωμένες να καταθέσουν οι ομάδες και τούτο, φυσικά, για τη συμμετοχή τους στο πρωτάθλημα.

Το νέο αυτό πλαίσιο, σύμφωνα με το Υπουργείο, έχει ως στόχο τη βιωσιμότητα των ομάδων. Αναμένουμε, βέβαια, να δούμε πώς θα λειτουργήσει και ο θεσμός. Είναι αναγκαίο, θα έλεγα, αγαπητοί συνάδελφοι, να εξασφαλιστεί η βιωσιμότητα, άρα και η δυνατότητα των ομάδων να ανταποκρίνονται σε τυχόν απαιτήσεις παικτών.

Ταυτόχρονα, όμως, θα πρέπει να υπάρξει συνεργασία με τις ομάδες, χωρίς αποκλεισμούς. Εδώ, να σημειώσω ότι η δημιουργία της Football League και της Super League 2 έγινε μόλις, πριν δύο χρόνια, επί υπουργίας, του κ. Βασιλειάδη και η Κυβέρνηση ΣΥ.ΡΙΖ.Α.-ΑΝ.ΕΛ., όμως, ως γνωστό, το κράτος, κύριε Υπουργέ, έχει και συνέχεια.

Θα πρέπει, λοιπόν, να έχουμε όλοι υπόψιν και κυρίως, η εκάστοτε Κυβέρνηση που διαδέχεται την προηγούμενη, ότι κάποιες αλλαγές και ιδιαίτερα, τέτοιες αλλαγές, στα πρωταθλήματα, δεν είναι απλές, γιατί δεν υπάρχουν μαγικές συνταγές και φυσικά οτιδήποτε γίνεται, θα πρέπει να γίνεται μέσα από τη διαβούλευση και φυσικά να είναι μελετημένο, με τη διαβούλευση να λαμβάνει χώρα με τους αρμόδιους φορείς. Άλλωστε, η Ολιστική Μελέτη έρχεται, τι να κάνει; Να διορθώσει λάθη και καρκινώματα του ποδοσφαίρου μας.

Για όλους μας, άλλωστε, το ζητούμενο είναι το ποδόσφαιρό μας να είναι ανταγωνιστικό, με όρους διαφάνειας, φυσικά και αξιοπιστίας και αξιοκρατίας, κάτι στο οποίο, δηλαδή, εν τοις πράγμασι, δεν χωρά ούτε φαμφαρισμούς ούτε φαρισαϊσμούς ούτε εγωισμούς, διότι ο καθρέφτης στο ποδόσφαιρο είναι το γήπεδο και εκεί, φυσικά, κρινόμαστε όλοι.

Τώρα, θα αναφερθώ, στη συνέχεια, στο θέμα των διαιτητών. Η Ολιστική Μελέτη αναφέρει, ότι το 2017, το 2018, το 2020 αλλοδαποί εμπειρογνώμονες της FIFA - UEFA διορίστηκαν, για να βοηθήσουν την Κεντρική Επιτροπή Διαιτησίας (ΚΕΔ) και τούτο, φυσικά, για να αναδιαρθρώσει το τμήμα της διαιτησίας της ΕΠΟ και να απαλύνει τις εντάσεις, γύρω από τη διαιτησία και καταλήγει η Μελέτη, σε συγκεκριμένες προτάσεις για τη βελτίωση του θεσμού με πυρήνα την ανεξαρτησία των διαιτητών. Εδώ, θα έλεγα, επ’ αυτού, να έχουν την απάντηση του υπευθύνου της ΕΠΟ.

Εδώ εμείς, αγαπητοί συνάδελφοι, θα ήθελα να σημειώσω ότι ο θεσμός της διαιτησίας της χώρας μας θα πρέπει να αντιμετωπιστεί, με σοβαρότητα και από την ΕΠΟ, αλλά και από την Πολιτεία, δηλαδή, συνολικά από όλους μας.

Δεν είναι δυνατόν να έχουμε … παιχνίδια, προκειμένου να διασφαλισθεί το αδιάβλητο. Είναι θέμα αξιοπρέπειας για όλους μας να προβλέψουμε, δηλαδή, το αναγκαίο πλαίσιο για την εκπαίδευση και την επιμόρφωση των διαιτητών και να εξασφαλίσουμε την άσκηση του επαγγέλματός τους, χωρίς πιέσεις από τις ομάδες. Να σημειώσω μάλιστα εδώ ότι η Ολιστική Μελέτη περιέχει συγκεκριμένες προτάσεις φυσικά των διαιτητών και το εθνικό πρόγραμμα για υποσχόμενα ταλέντα.

Συμπερασματικά, εν κατακλείδι, θεωρώ ότι το θέμα των διαιτητών πρέπει να αντιμετωπισθεί, κύριε Υπουργέ, συνολικά από το Υπουργείο, με ένα συγκεκριμένο νομοθέτημα.

Όσον αφορά στο θέμα των προπονητών, από την επεξεργασία του αθλητικού νομοσχεδίου, που συζητήσαμε, πριν 20 μέρες, έγινε εκτενής συζήτηση για τους αποφοίτους των ΤΕΦΑΑ, που πλέον εξομοιώνονται δια νόμου με τους κατόχους UEFA B, έτσι και πάλι οδηγούνται σε σεμινάρια, δια μέσω της ΕΠΟ, με κόστος 6.000 ευρώ, για να ασκήσουν το επάγγελμά τους και που, φυσικά, δεν συμβαίνει με συναδέλφους τους, με ειδικότητα σε άλλα αθλήματα, δηλαδή, του ίδιου του ποδοσφαίρου.

Είδαμε τις μεγάλες αντιδράσεις τόσο των αποφοίτων, όσο και των ιδίων των πανεπιστημίων. Αν θυμάστε, κύριε Υπουργέ, τα σεμινάρια της ΕΠΟ θα έπρεπε να λαμβάνουν χώρα εντός των πανεπιστημιακού κύκλου σπουδών και τότε φυσικά θα ήταν το τελευταίο εξάμηνο της φοίτησης. Βέβαια, εφόσον η UEFA επιμένει για την πιστοποίηση του ποδοσφαίρου, δηλαδή, θέτοντας, ως απαραίτητη προϋπόθεση, την παρακολούθηση των σεμιναρίων αυτών από τους πτυχιούχους των ΤΕΦΑΑ, σήμερα επαναφέρω την πρόταση αυτή, η οποία πιστεύω ότι μπορεί να λύσει οριστικά το πρόβλημα. Να σημειωθεί άλλωστε, ότι η ίδια η Ολιστική Μελέτη αναφέρεται στη συνεργασία των πανεπιστημίων, της ΕΠΟ και μάλιστα με την ΕΠΟ να παρακολουθεί τα προγράμματα και να εξασφαλίζει ότι τηρείται το ελάχιστο περιεχόμενο. Ερωτώ, λοιπόν, τους υπεύθυνους της ΕΠΟ, τον κ. Ζαγοράκη και τον κ. Αντωνίου, γιατί να μην υπάρξει συνεργασία και των πανεπιστημίων και για τα υπόλοιπα διπλώματα της UEFA Α και το UEFA PRO, γιατί το UEFA B τους δόθηκε, έστω και καθυστερημένα και αυτό ήταν ένα σημαντικό βήμα, που ουσιαστικά θα συμφωνήσω και με τον κ. Αυγενάκη, ότι ήταν μια θετική εξέλιξη, όμως δεν φθάνει αυτό. Θυμίζω τη συζήτηση του πρόσφατου αθλητικού νομοσχεδίου, όπου από όλους τους φορείς και οι ίδιοι οι καθηγητές των πανεπιστημίων μας διδάσκονται στα σεμινάρια της UEFA. Τι μας εμποδίζει, λοιπόν, να εφαρμόσουμε την πρόταση αυτή; Θα ήθελα την απάντησή σας.

Στο θέμα των στημένων παιχνιδιών, δεν τιμά και δεν μας πρέπει, νομίζω, ως χώρα, η αναφορά της Ολιστικής Μελέτης στην ιστορία στημένων παιχνιδιών. Μάλιστα, σύμφωνα με τη Μελέτη, από τη σεζόν 2016 – 2017, η Ελλάδα είχε μακράν τον υψηλότερο αριθμό στημένων αγώνων, μεταξύ των ευρωπαϊκών εθνικών ομοσπονδιών. Στο τελευταίο νομοσχέδιο, προβλέψατε, κύριε Υπουργέ, τη γνωστοποίηση των αναφορών για τη χειραγώγηση αγώνων στην Εθνική Πλατφόρμα Αθλητικής Ακεραιότητας. Αναμένουμε να δούμε πως λειτουργήσει. Συμφωνούμε ότι είναι προς θετική κατεύθυνση, αλλά θα δούμε, εν τοις πράγμασι, πως θα λειτουργήσει.

Επίσης, στο θέμα της καταπολέμησης του ντόπινγκ, ο κώδικας WADA δίνει το πλαίσιο. Το ζήτημα είναι η εφαρμογή από τον ΕΟΚΑΝ και φυσικά, η θωράκιση του Οργανισμού με επαρκές προσωπικό, ώστε να μπορεί να ανταποκριθεί στα καθήκοντά του.

Κλείνοντας, θα αναφερθώ στο θέμα της αθλητικής βίας, που αποτελεί μάστιγα στο χώρο του αθλητισμού. Τα τελευταία χρόνια, έχουμε ζήσει αλλαγές, στο θεσμικό πλαίσιο, με την αυστηροποίηση των ποινών, που υπόσχονται να εξαλείψουν το φαινόμενο. Η αθλητική βία συνεχίζει να υπάρχει, η αυστηροποίηση των ποινών δεν αρκεί για να επιλύσει το σύνθετο αυτό πρόβλημα, το οποίο έχει κοινωνικές διαστάσεις. Χρειάζεται να καλλιεργηθεί μια διαφορετική κουλτούρα, μέσα στα σχολεία, ώστε να προάγεται η ευγενής άμιλλα, η διαφάνεια και η διαφάνεια στον αθλητισμό. Άλλωστε, το θεσμικό πλαίσιο υπάρχει και σήμερα, προσαρμοσμένο, μάλιστα, με τη Σύμβαση Μακόλιν. Αν, λοιπόν, οι ποινές ήταν η λύση το πρόβλημα της βίας, θα είχε λυθεί από καιρό, όπως είχα πει και στο νομοσχέδιο, όταν συζητείτο.

 Ολοκληρώνοντας, αγαπητοί συνάδελφοι, η Ολιστική Μελέτη της FIFA και UEFA δίνει το πλαίσιο για αλλαγές στο ελληνικό ποδόσφαιρο. Έχουμε πολλά βήματα να κάνουμε ακόμη αλλά και πολλά λάθη να διορθώσουμε. Και επειδή ο Υπουργός αναφέρθηκε στα ερασιτεχνικά σωματεία, να μην ξεχνάμε ότι ο ερασιτεχνικός αθλητισμός ήταν σε lock down, πάνω από ένα χρόνο, με σοβαρά προβλήματα και με μέτρα περιορισμού της πανδημίας. Εδώ, λοιπόν, αποδεικνύεται ο ρόλος της πολιτείας, για την ουσιαστική στήριξη των ερασιτεχνικών αθλητικών φορέων, που γίνεται η εγγραφή τους, σε ένα ανοιχτό δρόμο μητρώο, όπως έχουμε πει, κατ’ επανάληψη, κύριε Υπουργέ, χωρίς γραφειοκρατία, χωρίς αποκλεισμούς.

Σε θετική κατεύθυνση η Ολιστική Μελέτη, αλλά τα βήματα, που πρέπει να κάνουμε, είναι ακόμα πολλά, διότι θα κριθούν όλοι εκ του αποτελέσματος. Και όπως προανέφερα, όλοι θα κριθούμε στο γήπεδο, διότι το γήπεδο είναι ο καθρέφτης όλων μας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε. Σας ευχαριστούμε πολύ, κύριε Υπουργέ, για τη σημερινή ενημέρωση. Θα λέγαμε ότι το ελληνικό ποδόσφαιρο αντικατοπτρίζει την εικόνα της ίδιας της ελληνικής κοινωνίας. Μιας κοινωνίας, που βαδίζει από τη μία κρίση, την οικονομική, στην άλλη, την υγειονομική. Ο όρος «ποδόσφαιρο» δηλώνει ένα ομαδικό άθλημα και όπως όλα τα αθλήματα, θα έπρεπε να διακρίνεται για τον ειρηνικό του χαρακτήρα. Έχει γίνει, όμως, συνώνυμο του όρου «βία», γεγονός που δείχνει την παρακμή, στην οποία βρίσκεται η κοινωνία, μέσα στην οποία διεξάγεται αυτό το άθλημα. Η μελέτη των παθογενειών του ελληνικού ποδοσφαίρου μπορεί να είναι ένα πρώτο βήμα, αλλά πρόκειται για ένα βήμα, το οποίο από μόνο του δεν πρόκειται να αλλάξει καμία από τις υφιστάμενες παθογένειες. Γι’ αυτό χρειάζεται πρωτοβουλία για την πραγματική αντιμετώπιση των παθογενειών, που αντιμετωπίζει το ελληνικό ποδόσφαιρο. Αναφέρεται χαρακτηριστικά στη Μελέτη ότι μόνο το 1/3 του ελληνικού πληθυσμού θεωρεί το ποδόσφαιρο, ως το αγαπημένο του άθλημα και ότι η εικόνα του παιχνιδιού υποφέρει, τα τελευταία χρόνια, λόγω αρνητικών φαινομένων, όπως οι στημένοι αγώνες και η βία.

Καταλήγει στο ότι το καθαρό αποτέλεσμα είναι ότι η συνολική εικόνα του ποδοσφαίρου, ως αθλήματος, στην Ελλάδα, έχει αμαυρωθεί πολύ και το άθλημα, πλέον κατέχει μόλις τη 12η θέση, από αυτήν την άποψη. Ενδεικτικά, αναφέρω ότι λίγες μέρες πριν, στις 4 Ιουλίου, συνελήφθησαν έξι άτομα, τα οποία εμπλέκονται σε συμπλοκή, με οπαδικά κίνητρα και απόπειρα ανθρωποκτονίας, κατά συναυτουργία, στη Χαλκιδική. Οι συλληφθέντες επιτέθηκαν, κάποιοι εξ αυτών, με μαχαίρια σε τρία άτομα, για λόγους οπαδικών διαφορών, με αποτέλεσμα να τραυματίσουν στους μηρούς τους δύο, προκαλώντας τους σωματικές βλάβες, σύμφωνα με σχετικό δελτίο τύπου της Ελληνικής Αστυνομίας.

Είναι πραγματικά λυπηρό ο αθλητισμός μας και ειδικότερα το ποδόσφαιρο να βιώνει μια ευρύτερη απαξίωση, από όλη την ελληνική κοινωνία. Το πρόβλημα είναι εδώ. Επιτείνεται μάλιστα, συνεχώς και φαίνεται πως η κατάσταση είναι μη αναστρέψιμη. Δυστυχώς, εκείνα, που χαρακτηρίζουν το ελληνικό ποδόσφαιρο, είναι η βία, η κακή ποιότητα του θεάματος, η κακή κατάσταση των εγκαταστάσεων των γηπέδων, η αδιαφάνεια. Η ενίσχυση του οπαδισμού από μερίδα μέσων και η βία, εντός και εκτός γηπέδων, όπως και η αποσπασματική και σε πολλά σημεία ανεπαρκής παρέμβαση της πολιτείας, ιδιαίτερα σε ζητήματα πρόληψης, είναι κάποια από τα βασικά ζητήματα, που αναζητούν άμεση επίλυση.

Αξίζει να τονιστεί, άλλωστε, ότι η ίδια η αθλητική παιδεία βρίσκεται σε κρίση. Η έλλειψη παιδείας, η ημιμάθεια και ο λανθασμένος τρόπος προβολής του αθλητισμού δημιουργούν ένταση και αυτή εκδηλώνεται με λάθος τρόπο, συνήθως, σε ομαδικά αθλήματα. Δεν υπάρχουν μαγικές λύσεις, ούτε θα δούμε αποτελέσματα, από τη μία μέρα στην άλλη. Χρειάζεται συνεχής και στοχευμένη εκπαίδευση των παιδιών μας, τα οποία θα αποτελέσουν τους αυριανούς αθλητές και φιλάθλους.

Τα αίτια της βίας είναι βαθύτερα και φυσικά, δεν πρόκειται για ένα καινούργιο φαινόμενο, αλλά για μια διαχρονική αρρώστια, μια μάστιγα με βαθιές ρίζες. Γι’ αυτό χρειάζεται ένας μακροπρόθεσμος σχεδιασμός της αντιμετώπισης της, γενικώς στον αθλητισμό, αλλά και ειδικώς, στο ελληνικό ποδόσφαιρο. Όταν χτίζεις με υγιείς και στέρεες βάσεις, από μικρή ηλικία, τότε, είναι βέβαιο ότι χτίζεις ταυτόχρονα και ένα πιο υγιές μέλλον, για την κοινωνία των σωστών, μελλοντικών φιλάθλων. Τα κακώς κείμενα δεν θα διορθωθούν από μόνα τους. Το ελληνικό ποδόσφαιρο ψυχορραγεί. Η βελτίωση θα πρέπει να έρθει με την αλλαγή της νοοτροπίας. Και φυσικά, πρέπει να ληφθούν δραστικά και παραδειγματικά μέτρα, για αυτούς που συνεχίζουν να παρανομούν. Δεν γίνεται όσοι προκαλούν καταστροφές, όσοι ευθύνονται για την πρόκληση σωματικών βλαβών ή ακόμα και για την απώλεια ζωής άλλων οπαδών, να επανέρχονται και να κάνουν τα ίδια, διότι τότε θα μιλάμε για έναν φαύλο κύκλο και όχι για την πραγματική αντιμετώπιση του προβλήματος.

Εμείς, στην Ελληνική Λύση, πιστεύουμε ότι η ατιμωρησία ή αν θέλετε η γενικότερη αίσθηση ατιμωρησίας, φέρνει τη βία στα ελληνικά γήπεδα, η οποία έχει ριζώσει για τα καλά, εδώ και χρόνια. Οι εικόνες ανομίας δεν τιμούν το ελληνικό ποδόσφαιρο και κάθε χρόνο η κατάσταση γίνεται χειρότερη ή τουλάχιστον, δεν βελτιώνεται. Συνεχώς, ακούγαμε και ακούμε από τις κυβερνήσεις, ότι το μαχαίρι θα μπει στο κόκκαλο. Και όμως, το ελληνικό ποδόσφαιρο μετράει συνεχώς περιστατικά βίας, που είχαν θύματα ανθρώπινες ζωές. Και αν αυτό δεν είναι καμπανάκι, τότε τι είναι; Δεν πρέπει να επιτρέψουμε να ξημερώσει καμία άλλη μαύρη μέρα για το ελληνικό ποδόσφαιρο. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Αδάμου, από το ΜέΡΑ25.

**ΚΩΝΣΤΑΝΤΙΝΑ ΑΔΑΜΟΥ:** Ευχαριστώ, κύριε Πρόεδρε, που μου δώσατε το λόγο. Με τη θεσμοθέτηση του επαγγελματικού αθλητισμού, στην Ελλάδα, αρχής γενομένης με το ποδόσφαιρο, στα τέλη της δεκαετίας του 70, με αρχές του 80, η εμπορευματοποίηση κατέστη κανόνας, που, ολοένα και περισσότερο, αποδυναμώνει τον πυρήνα της ανθρώπινης δραστηριότητας, δηλαδή, την ευγενή άμιλλα και την κοινωνικοποίηση, μέσω του αθλητισμού. Ακόμη χειρότερα, η εμπορευματοποίηση οδήγησε ποικίλα συμφέροντα και εν πολλοίς παρασιτικά, να παρεισφρήσουν στον αθλητισμό και μέσω δημοφιλών συλλόγων, να αποκτήσουν μια ιδιότυπη νομιμοποίηση.

Επιπλέον, συνδέοντας τις εξωαθλητικές επιχειρηματικές δραστηριότητες τους, με τις επιδόσεις των αθλητικών σωματείων των οποίων είναι ιδιοκτήτες, κερδίζουν έτσι μια ευρεία και άκριτη υποστήριξη, από μεγάλες μερίδες φίλων, οπαδών των συγκεκριμένων σωματείων. Αυτή η άκριτη υποστήριξη, οδηγεί, σχεδόν νομοτελειακά, στην τυφλή, φανατική προσήλωση και όχι πλέον, στην ιδέα της ομάδας, αλλά στα έργα του προέδρου- ιδιοκτήτη. Με αυτόν τον τρόπο, η μαγιά της δημιουργίας ενός στρατού οπαδών είναι έτοιμη και όπως κάθε στρατός, η απολύτως δομημένη ιεραρχία, σε συνδυασμό με την πειθαρχία, οδηγεί αυτούς τους φίλους - οπαδούς να μετατρέπονται σε στρατιώτες, οι οποίοι θα είναι έτοιμοι να υπακούσουν στα κελεύσματα του ηγέτη τους.

Η βία, λοιπόν, είναι απότοκο της δημιουργίας των οπαδικών στρατών, όπως και κάθε στρατιωτικού τύπου οργάνωσης. Δεν είναι τυχαίο, ότι το νεοναζιστικό μόρφωμα ξεκίνησε τη στρατολόγηση του και την επάνδρωση των ταγμάτων εφόδων από πυρήνες οπαδών ποδοσφαιρικών ομάδων. Για αυτόν το λόγο, θεωρούμε πως είναι επιτακτική ανάγκη, η πολιτεία, το Υπουργείο Παιδείας, σε συνεργασία με το Υπουργείο Πολιτισμού και Αθλητισμού, δηλαδή, τα δύο Υπουργεία, το θέμα των οποίων πραγματεύεται η εν λόγω Επιτροπή, στην οποία είμαστε μέλη, η πολιτεία, να προχωρήσει σε εκπαιδευτικές ενημερώσεις στα σχολεία της χώρας μας. Οι ενημερώσεις αυτές, προτείνω να έχουν και βιωματικό χαρακτήρα, διότι έτσι τα παιδιά μαθαίνουν ορθότερα. Οι βιωματικές, λοιπόν, αυτές ενημερώσεις και δραστηριότητες, θα πρέπει να έχουν, ως σκοπό, να προάγουν τη φιλειρηνική παρακολούθηση των αγώνων. Στόχος είναι να εκλείψουν, ολότελα, όλες οι μορφές οπαδικής βίας, που συνήθως είναι απόρροια σκληρών μορφών ρατσισμού.

Ένα άλλο κοινωνικό πρόβλημα, που προάγεται, μέσω του δημοφιλούς επαγγελματικού αθλητισμού, είναι ο τζόγος. Παρατηρούμε ότι ο δημοφιλής επαγγελματικός αθλητισμός υπάρχει, για να υπηρετεί τον τζόγο. Έτσι, ο αθλητισμός έχει καταστεί ένα παράγωγο του Στοιχήματος. Σε όλες τις αθλητικές διοργανώσεις, παγκοσμίως, σε όλες τις ομάδες, ποδοσφαιρικές, μπασκετικές και σε λοιπά δημοφιλή αθλήματα, κυρίαρχοι - χορηγοί είναι οι στοιχηματικές εταιρείες.

Στην Ελλάδα, παρακολουθούμε ακόμη και στη δημόσια τηλεόραση, στην ΕΡΤ, να έχει, ως χορηγούς σε αθλητικές της εκπομπές διάφορες στοιχηματικές εταιρείες. Στα δε ιδιωτικά κανάλια, όπως παρακολουθούμε, τις τελευταίες ημέρες, το EURO, προωθείται κατά κόρον το στοίχημα και ο τζόγος. Τα παιδιά μας, οι έφηβοι, αντί να βγουν έξω και να παίξουν ποδόσφαιρο, αντί να νιώσουν την έννοια της ομάδας, αντί να αντιλαμβάνονται την έννοια ενός υγιούς και επαγγελματικού αθλητισμού, κάθονται στον καναπέ τους, παίρνουν το tablet τους και τζογάρουν, στοιχηματίζουν, διαρκώς. Έτσι, λοιπόν, βιώνουν τον αθλητισμό, μέσω του τζόγου.

Κρίνουμε, λοιπόν, απαράδεκτες αυτές τις καταστάσεις, καθώς αποτελούν την επιτομή του εκφυλισμού, που επιφέρει η εμπορευματοποίηση σε άλλοτε ευγενείς δραστηριότητες, όπως είναι ο αθλητισμός. Ο αθλητισμός, όμως, σε καμία περίπτωση, δεν είναι εμπόρευμα, δεν πρέπει να είναι μέσο χειραγώγησης, δεν πρέπει να είναι πεδίο κερδοσκοπίας και τζόγου. Ο αθλητισμός αποτελεί δικαίωμα για όλους και η πολιτεία οφείλει να το παρέχει στους πολίτες της και όχι απλώς να τηρεί το πλαίσιο.

Τώρα, πιο εξειδικευμένα. Βασική αρχή για την ανάπτυξη του αθλήματος είναι η εισαγωγή κριτηρίων, που αφορούν στις γηπεδικές εγκαταστάσεις, τα προπονητήρια και τα τμήματα υποδομών για την αδειοδότηση από την Ε.Ε.Α.. Κάθε ομάδα θα πρέπει να ορίζει έναν υπεύθυνο αδειοδότησης, ο οποίος, σε συνεχή συνεργασία με τη Ε.Ε.Α., θα φροντίζει για την έγκαιρη εναρμόνιση του συλλόγου με τις προδιαγραφές, βέβαια, της Ε.Ε.Α..

Επίσης, θα πρέπει να αξιοποιούνται οι εγχώριοι ποδοσφαιριστές, με θέσπιση ελάχιστου αριθμού στο roster των ομάδων. Προτείνουμε, λοιπόν, κατ’ ελάχιστον, 14 Έλληνες ποδοσφαιριστές και ένας αριθμός εκ των οποίων 3 έως 5 να είναι ηλικίας 17 έως 20 ετών. Έτσι, θα αναδειχθούν περισσότεροι ντόπιοι ποδοσφαιριστές, με στόχο τη στελέχωση των εθνικών ομάδων.

Επιπλέον, όσον αφορά την ανάπτυξη του αθλήματος, κρίνεται αναγκαίο, πλέον, να δημιουργηθεί επαγγελματική κατηγορία στο γυναικείο ποδόσφαιρο.

Αναφορικά με τη διοίκηση της ΠΑΕ. Τα μέλη του σωματείου της ομάδας θα πρέπει να συμμετέχουν στη διοίκηση, με πιο δημοκρατικό μοντέλο διοίκησης, δηλαδή, το 50 συν 1, για να αποφευχθεί η εκμετάλλευση του προϊόντος από μεγαλοπαράγοντες και σαν τελικό αποτέλεσμα να γίνει πιο δημοκρατικό το ποδόσφαιρο, στα πρότυπα ίσως του γερμανικού μοντέλου διοίκησης.

Για την κατοχύρωση της αξιοπιστίας και της αύξησης της ανταγωνιστικότητας κρίνεται απαραίτητη η εφαρμογή του μοντέλου saler cup στα πρότυπα του αμερικανικού επαγγελματικού μπάσκετ NBA. Για περιορισμό, λοιπόν, του ετήσιου προϋπολογισμού των budget ομάδων, έτσι ώστε να αυξηθεί ο ανταγωνισμός και όλες οι ομάδες να αποκτήσουν δικαίωμα στην επιτυχία.

Τα κριτήρια αδειοδότησης των ΠΑΕ να περιέχουν, όχι μόνο οικονομικό και διοικητικό έλεγχο, αλλά και όρους ανάπτυξης των τμημάτων υποδομής και βελτίωσης των αθλητικών υποδομών.

Τέλος, θα πρέπει να θεσπιστεί το ασυμβίβαστο, μεταξύ ιδιοκτησίας Μέσων Μαζικής Ενημέρωσης και ΠΑΕ.

Όσον αφορά στους αθλητές και τις αθλήτριες να εφαρμόζεται ένα ενιαίο ασφαλιστήριο συμβόλαιο, το οποίο θα καλύπτει και τα προστατευόμενα μέλη και θα διαπραγματεύεται και θα συνυπογράφει ο Πανελλήνιος Σύνδεσμος Αμειβομένων Ποδοσφαιριστών.

Επιπλέον, να κατοχυρωθεί η θεσμοθέτηση Ταμείου Εγγυοδοσίας για τους αθλητές και τις αθλήτριες, έτσι ώστε να μην γίνονται αδικίες εις βάρος τους και να αποκαταστήσουμε την αξιοπιστία των συλλόγων και των διοικήσεων τους. Το Ταμείο Εγγυοδοσίας, για παράδειγμα, θα μπορούσε να δημιουργηθεί με ένα μέρος από τα ραδιοτηλεοπτικά έσοδα, με τα έσοδα από το ΣΤΟΙΧΗΜΑ, αφού, ούτως ή άλλως, υφίσταται μέχρι να καταργηθεί, να αρχίσει να αποκόπτεται ο τζόγος από τον αθλητισμό, καθώς και με εισφορές από τις ΠΑΕ με ποσοστό από τα εισιτήρια.

Αναφορικά με τη βία στα γήπεδα, με τη βοήθεια της πλατφόρμας «ΠΕΛΟΠΑΣ» θα βελτιωθούν όλες οι υπάρχουσες αθλητικές εγκαταστάσεις από τις Γ.Α. και από τους ΟΤΑ να δοθούν για χρήση σε όλες τις αναπτυξιακές ηλικίες, έτσι ώστε να δημιουργηθούν πραγματικές συνθήκες ανάπτυξης του ποδοσφαίρου. Η αντιμετώπιση της βίας, λοιπόν, η οποία, όπως είπαμε, είναι ένα πολυσύνθετο κοινωνικό πρόβλημα, προϋποθέτει συνεργασία των Υπουργείων Αθλητισμού και Παιδείας, έτσι ώστε να προωθηθούν τα διαχρονικά ιδεώδη του αθλητισμού στα παιδιά, τους νέους μας, τους μαθητές μας. Έτσι, λοιπόν, το Υπουργείο Παιδείας θα πρέπει να εκπονήσει προγράμματα ενημέρωσης των μαθητών από τα νηπιαγωγεία, ακόμη και σε όλες τις βαθμίδες της εκπαίδευσης και, όπως τόνισα, καλό θα ήταν να γίνει, μέσω βιωματικού τρόπου, πέραν της στείρας τυπικής εκπαίδευσης - ενημέρωσης, έτσι ώστε να καλλιεργηθεί σε όλα τα παιδιά, σε όλους τους μαθητές μας, το φίλαθλο πνεύμα και τα ιδανικά του αθλητισμού από τις μικρές ηλικίες.

Τέλος, αναφορικά με τα οικονομικά κίνητρα, δηλαδή, τις φοροαπαλλαγές, σε περίπτωση που επενδύουν στον αθλητισμό, είτε μέσω διαφημίσεων είτε μέσω χορηγιών, το ποσοστό από τις χορηγίες, παραδείγματος χάρη, θα μπορούσε να είναι 10% και να προορίζεται αποκλειστικά για την ανάπτυξη και βελτίωση των τμημάτων υποδομής. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε, κυρία Αδάμου. Έχουμε κλείσει έναν κύκλο ομιλητών από όλα τα παρόντα Κόμματα. Υπάρχουν κάποιοι συνάδελφοι, οι οποίοι, επίσης, θέλουν να μιλήσουν και θα τους δώσω το λόγο σε λίγο. Πριν περάσουμε σε αυτούς, θέλω να ρωτήσω εάν ο Πρόεδρος της ΕΠΟ, κ. Ζαγοράκης, είναι συνδεδεμένος.

Δεν μπορώ να μην παρατηρήσω ότι όταν έχουμε μια συζήτηση στο Ελληνικό Κοινοβούλιο, για θέματα που αφορούν την ΕΠΟ και έχει προσκληθεί ο Πρόεδρος, νομίζω ότι θα έπρεπε να έχει φροντίσει να είναι σε μέρος, το οποίο θα έχει κατάλληλη σύνδεση στο διαδίκτυο, εάν δεν μπορούσε να είναι παρών, ως φυσική παρουσία, για να μιλήσει και να απαντήσει στα ερωτήματα, που θέτουν οι εκπρόσωποι του ελληνικού λαού, στη Βουλή των Ελλήνων.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Κόνσολας Εμμανουήλ, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Λιακούλη Ευαγγελία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ**: Κύριε Πρόεδρε, κυρίες και κύριοι συνάδελφοι, αγαπητοί προσκεκλημένοι, η σημερινή συνεδρίαση για την παρουσίαση και εξέταση της Ολιστικής Μελέτης για την αναδιοργάνωση του ποδοσφαίρου, με την παρουσία των διεθνών ποδοσφαιρικών αρχών, αποτελεί μια καλή ευκαιρία να συζητήσουμε για την ανάγκη μεταρρυθμίσεων, στο χώρο του συγκεκριμένου αθλήματος.

Το επαγγελματικό ποδόσφαιρο στην Ελλάδα παρουσιάζει αρκετές διαχρονικές παθογένειες, οι οποίες έπρεπε να αντιμετωπιστούν, με τη δραστική παρέμβαση του κράτους, το οποίο, δυστυχώς, έμεινε απλός παρατηρητής σε φαινόμενα, που υποδαύλιζαν τη βία και την κοινωνική ειρήνη. Ευτυχώς, με τις ενέργειες του ΣΥ.ΡΙΖ.Α., το 2015 - 2016 ιδρύθηκε, σε συνεννόηση με τις οικείες ομοσπονδίες, η Επιτροπή Εξομάλυνσης και Ομαλοποίησης του Ελληνικού Ποδοσφαίρου, τοποθετήθηκαν δικαστές στα πειθαρχικά όργανα, ενισχύθηκε το οπλοστάσιο κατά της βίας και του ντόπινγκ.

Σήμερα, χάρις στις συγκεκριμένες πρωτοβουλίες, η κατάσταση είναι καλύτερη από πριν. Περιμέναμε, ωστόσο, η παρούσα Κυβέρνηση να κινηθεί πιο γρήγορα και αποτελεσματικά, σ’ αυτόν τον τομέα. Δυστυχώς, δύο χρόνια μετά τις εκλογές, ενάμιση χρόνο μετά τη διακήρυξη προθέσεων, που συνυπέγραψαν, στις 25 Φλεβάρη 2020, η ελληνική Κυβέρνηση με τις διεθνείς ομοσπονδίες και εννέα μήνες μετά τη σύνταξή της, τον Οκτώβριο του 2020, βρισκόμαστε, μόλις σήμερα, στο Κοινοβούλιο, για να συζητήσουμε επιμέρους πτυχές ενός μνημονίου συνεργασίας, το οποίο, μάλιστα, μας κατατέθηκε μόλις εχθές. Ο καθένας μπορεί να βγάλει τα συμπεράσματά του.

Επί της ουσίας, η Ολιστική Μελέτη προέκυψε, όταν ο αρμόδιος Υφυπουργός και η ελληνική Κυβέρνηση βρέθηκαν μπροστά σε ένα χάος, ένα χάος, το οποίο οι ίδιοι δημιούργησαν. Είναι γνωστό το σκηνικό, με αναδρομικές νομοθετήσεις, κυβερνητικό πανικό, παράκαμψη και πρωτοφανές άδειασμα του αρμόδιου Υφυπουργού Αθλητισμού.

Μερικές παρατηρήσεις – απορίες, που προκύπτουν από την ανάγνωσή του.

Πρώτα από όλα, υπήρξε ενημέρωση της ΕΠΟ, των Ενώσεων και των Σωματείων για τις επικείμενες αλλαγές στο καταστατικό;

Σε ποιο βαθμό ζητήθηκε και λήφθηκε υπόψη η γνώμη της βάσης του αθλητισμού;

Όπως αναγράφεται στη Μελέτη, κατά τη διάρκεια της δεκαετίας, οι ελληνικοί σύλλογοι καταγράφουν, κατά μέσο όρο, συνολικές ζημίες ύψους 39 εκατομμυρίων ευρώ ετησίως, σελίδα 24.

Υπάρχουν παραδείγματα άλλων χωρών, όπου οι σύλλογοι να έχουν τόσο μακρόχρονες ζημιές;

Ποια είναι, άραγε, τα κίνητρα αυτών των ζημιογόνων επενδύσεων;

Τι μπορούμε να σχολιάσουμε για τις δηλώσεις των εκπροσώπων των ποδοσφαιριστών, που αναφέρουν ότι από το 2012 μέχρι σήμερα, υπάρχουν πάνω από χίλιες πεντακόσιες εκκρεμείς δικαστικές αποφάσεις και το συνολικό ποσό των οφειλών απέναντί τους αγγίζει περίπου τα 26 εκατομμύρια ευρώ, κατατάσσοντας, διεθνώς, την Ελλάδα στην τελευταία θέση, ως προς την προστασία των δεδουλευμένων αμοιβών των επαγγελματιών αθλητών;

Επίσης, θα έχει ενδιαφέρον να μάθουμε, αν οι διεθνείς ομοσπονδίες έχουν ακόμα την ίδια άποψη, όπως είχε δηλωθεί επίσημα για την απονομή επαγγελματικών προσόντων, σύμφωνα με την εθνική νομοθεσία, αναφερόμενη, βέβαια, στους πτυχιούχος Φυσικής Αγωγής, με ειδικότητα το ποδόσφαιρο, διότι προκύπτει πολύ μεγάλο πρόβλημα από τη διάταξη – προνόμιο, που δίδεται στην ΕΠΟ, να απονέμει επαγγελματικά δικαιώματα σε προπονητές ποδοσφαίρου, κατά παρέκκλιση της υφιστάμενης νομοθεσίας, αλλά κυρίως σε αντιδιαστολή με τις παιδαγωγικές πρακτικές και την επιστημονική επάρκεια, που εξασφαλίζει το καθεστώς πνευματικών δικαιωμάτων, μόνο σε αποφοίτους τμημάτων των Πανεπιστημίων Φυσικής Αγωγής.

Επίσης, στη Μελέτη, αναφέρεται ότι υπάρχουν θέματα ανάπτυξης ποδοσφαιριστών στο ελληνικό ποδόσφαιρο και όχι μόνο οικονομικά προβλήματα και προβλήματα ακεραιότητας. Πώς μπορεί να αλλάξει αυτή η εικόνα;

Στη σελίδα 34, καταγράφεται η παθογένεια με ορισμένα αθλητικά Μ.Μ.Ε. και την πολωμένη κάλυψη – έτσι λέει χαρακτηριστικά – των αθλητικών αναμετρήσεων. Επειδή στη χώρα μας έχουμε πολύ μεγάλο πρόβλημα, με την κατευθυνόμενη δημοσιογραφία και γι΄ αυτό βρισκόμαστε στις τελευταίες θέσεις, διεθνώς, στην αξιοπιστία των Μ.Μ.Ε., μπορείτε να μας πείτε μερικά βέλτιστα παραδείγματα πώς μπορούμε να αντιστρέψουμε αυτή την προβληματική κατάσταση;

Αναφέρεται, επίσης η Μελέτη στην ανάγκη εκπροσώπησης των γυναικών στα όργανα διοίκησης. Επιθυμητή αυτή η αλλαγή, αλλά έρχεται σε αντιδιαστολή με τις νομοθετικές πρωτοβουλίες της Κυβέρνησης, που κατήργησε τις δημοκρατικές μεταρρυθμίσεις του ΣΥΡΙΖΑ, με την απλή αναλογική και την εκπροσώπηση των δύο φύλων.

Στη σελίδα 52, αναφέρεται η ανάγκη για δημιουργία δομημένου προγράμματος στήριξης από την ΕΠΟ και το κράτος για τις Ενώσεις Ποδοσφαιρικών Σωματείων. Δεν έχουμε καμία ανακοίνωση γι’ αυτό το θέμα. Μπορείτε να μας εξειδικεύσετε, αν και πότε θα προχωρήσετε;

Αναφέρεται, επίσης ότι η κυβερνητική υποστήριξη μπορεί να περιλαμβάνει επενδύσεις σε εθνικά προγράμματα αθλητικών υποδομών. Στο πρόγραμμα της χώρας για τη χρηματοδότηση από το Ταμείο Ανάκαμψης, πρόγραμμα, το οποίο επικρίθηκε, καθώς δεν προέκυψε έπειτα από διαβούλευση με τους κοινωνικούς φορείς, εντάχθηκε μόνο ένα αμιγές αθλητικό έργο. Πώς το σχολιάζετε;

Τέλος, για τη διαφάνεια προβλέπεται έστω και – θα έλεγα – σε συνθήκες εξαίρεσης η ανάρτηση των δαπανών της ΕΠΟ στη «Διαύγεια»;

Κυρίες και κύριοι συνάδελφοι, το ποδόσφαιρο είναι ένα άθλημα, που χρειάζεται στήριξη της βάσης του και ορθολογικότερη διοίκηση. Οι συμβολές των Διεθνών Ομοσπονδιών είναι σε ένα βαθμό αναγκαίες, ωστόσο έχουν και αυτές τα όριά τους, όπως χαράσσονται από τη συγκεκριμένη λογική ανάπτυξης των δραστηριοτήτων τους.

Είναι ευθύνη του κράτους να συμπληρώσει, να βάλει όρια, να θωρακίσει το λαοφιλές αυτό άθλημα. Δυστυχώς, μέχρι σήμερα, δεν βλέπουμε καμία τέτοια πρόθεση, παρά μόνο παρεμβάσεις, φωτογραφικές διατάξεις, εργαλειοποίηση, ενίσχυση των ιδιωτικών εταιρειών.

Αυτή η κατάσταση πρέπει να αλλάξει άμεσα, ώστε το ποδόσφαιρο να κατακτήσει ξανά το μυαλό και την καρδιά των Ελλήνων φιλάθλων και αθλουμένων. Ευχαριστώ πολύ.

**ΧΡΙΣΤΙΝΑ ΑΛΕΞΟΠΟΥΛΟΥ (Προεδρεύουσα της Επιτροπής)**: Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κυρία Πρόεδρε. Καλωσορίζω τους καλεσμένους μας και τους Έλληνες και τους αλλοδαπούς και θα χωρίσω την τοποθέτησή μου σε δύο μέρη.

Το ένα είναι με κάποιες σημειώσεις από την Ολιστική Μελέτη, στην οποία θα απευθυνθώ, κυρίως προς τον αξιότιμο εκπρόσωπο της UEFA. Τα άλλα είναι προς τους εκπροσώπους και τον κύριο Υπουργό. Διαβάζω επί λέξει, λοιπόν, στην Ολιστική Μελέτη: «Από τις 55 χώρες της Ευρώπης, η Ελλάδα είναι στις τρεις, που καταγράφουν μείωση στα έσοδα από το ποδόσφαιρο» και απευθυνόμενος προς τον εκλεκτό καλεσμένο μας από το εξωτερικό: Ξέρετε ότι στο ελληνικό ποδόσφαιρο έχουμε σαφή παραβίαση των κανόνων του ευρωπαϊκού αθλητισμού και παραβίαση θεμελιωδών αρχών του ευρωπαϊκού δικαίου;

Ξέρετε ότι, εκτός από έλλειψη σχεδιασμού και ορθολογισμού, έχουμε συνθήκες αθέμιτου ανταγωνισμού, με κατάχρηση της δεσπόζουσας θέσης κάποιων ισχυρών, έναντι των πιο αδύναμων, έναντι της πλειοψηφίας των αθλητικών εταιρειών και έναντι του ερασιτεχνικού ποδοσφαίρου; Ξέρετε ότι έχουμε αποδοχή τριγωνικών σχέσεων λειτουργίας κάθετων επιχειρήσεων, με συγκεκριμένους ρόλους, με παρένθετα πρόσωπα και εικονικές μετοχικές συνθέσεις, η πλειοψηφία, άλλωστε, των οποίων έχουν έδρα στην Κύπρο και φαινομενικά, ως ιδιοκτήτες, κάποιες Off-shore εταιρείες ή αποτελούν εγχώριες ιδιωτικές κεφαλαιουχικές εταιρείες; Γι’ αυτό είναι αδιάφοροι οι ιδιοκτήτες του επαγγελματικού ποδοσφαίρου για τη μείωση των ποδοσφαιρικών εσόδων. Δεν τους ενδιαφέρει.

Γράφει η Ολιστική Μελέτη ότι «ιδιοκτησία των Μέσων Μαζικής Ενημέρωσης είναι περίπλοκη. Το ελληνικό ποδόσφαιρο επηρεάζεται από αυτές τις ιδιοκτησιακές δομές». Είναι πάρα πολύ κομψή έκφραση η λέξη «περίπλοκη». Εμείς, στην Ελλάδα, έχουμε μια άλλη έκφραση που είναι πιο σαφής. Είναι «διαπλεκόμενοι» και είναι διαπλεκόμενοι, ανάμεσα στους ιδιοκτήτες των ομάδων, των Μέσων Μαζικής Ενημέρωσης και των πολιτικών.

Τρίτον, οι FIFA και UEFA συμβουλεύουν θερμά τις ομοσπονδίες - μέλη τους να μην τροποποιήσουν την εκπροσώπηση στη Γενική Συνέλευση ή και το εκλογικό σύστημα, λίγο πριν την Εκλογική Γενική Συνέλευση. Ξέρετε, κ. εκπρόσωπε της UEFA, ότι στην Ελλάδα έγινε ακριβώς το αντίθετο; Ότι τροποποιήθηκαν τα εκλογικά συστήματα από τον κύριο Αυγενάκη, όπως και η εκπροσώπηση και μετά έγιναν αμέσως συνελεύσεις; Αντίθετα, δηλαδή, από την Ολιστική πρότασή σας.

Τελευταίο, προς τον αγαπητό εκπρόσωπο της UEFA, όσον αφορά την αντιμετώπιση της βίας στα γήπεδα. Επιγραμματικά, καταλήγει σε δύο συμπεράσματα: «Οι ελληνικές αρχές να εφαρμόσουν αποτελεσματικές στρατηγικές αποκλεισμού από την Κυβέρνηση, δηλαδή, να κρατούν αποτελεσματικά τους ταραχοποιούς μακριά από τους αγώνες».

Δεύτερον, «να εισάγουν ανεξάρτητο σύστημα πιστοποίησης, αδειοδότησης και επιθεώρησης ασφάλειας γηπέδων, δηλαδή, οι Σύλλογοι, οι ιδιοκτήτες γηπέδων και οι δημόσιες αρχές θα πρέπει να έχουν πλήρη έλεγχο των γηπέδων».

Αγαπητέ εκπρόσωπε της UEFA, ξέρετε ότι στο τελευταίο νομοσχέδιο της Ελληνικής Κυβέρνησης δεν υπήρχε τίποτα, που να αναφέρεται και να προνοεί για κάτι τέτοιο; Απλά υπήρχε το περίφημο ιδιώνυμο, στο οποίο, είναι και υπερήφανος ο κύριος Υπουργός και στο οποίο, απλά, θα αποφάσιζε αυστηρότερες ποινές για τους ταραχοποιούς;

Και ένα τελευταίο. Ξέρετε ότι οι εκπροσώπηση στην ΕΠΟ είναι από 53 περιφερειακές ενώσεις και όχι από σωματεία; Είναι η μοναδική Ομοσπονδία, στην οποία τα μέλη της είναι οι ενώσεις και όχι τα Σωματεία. Αντιλαμβάνεστε ότι αυτό αποτελεί μια πηγή, η οποία δημιουργεί διαπλοκή και πελατειακή σχέση, στη λειτουργία της ελληνικής ποδοσφαιρικής Ομοσπονδίας; Ελπίζω να το αντιλαμβάνεστε.

Έρχομαι, τώρα, στους κυρίους καλεσμένους μας και χαίρομαι που είναι παρών και ο κ. Ζαγοράκης. Κύριε Ζαγοράκη, έχετε την ιδιότητα του Ευρωβουλευτή της Ν.Δ. και ως Ευρωβουλευτής ενός ελληνικού Κόμματος, είστε υπό την κανονιστική διαδικασία και την τήρηση οδηγιών και αποφάσεων του Ευρωκοινοβουλίου. Ταυτόχρονα, έχετε και την ιδιότητα του Προέδρου της ΕΠΟ, που αναγνωρίζετε, ως υπέρτατη αρχή, μια ιδιωτική εταιρεία, την UEFA, που υπάγεται μάλιστα στο ελβετικό δίκαιο. Άρα, ήσαστε σε μία πλήρη αντίφαση, κάτω από ποιο κανονιστικό κανόνα θα λειτουργείτε. Δεν πιστεύετε ότι αυτός ο ρόλος σας και αυτές οι δύο ιδιότητες σας είναι αντιπαραθετικές;

Συνεχίζω, προς τους εκπροσώπους της ΕΠΟ. Είχα ρωτήσει και την προηγούμενη φορά, που κατέθεσε στην Επιτροπή μας, νομίζω κάποιος από τους δύο ήταν παρών, ποια είναι τα έσοδα της ΕΠΟ από τα παράβολα για τους προπονητές. Δεν μου απαντήσετε, κύριε. Αν δεν μου απαντήσετε και τώρα, αυτό σημαίνει ασέβεια προς το ελληνικό Κοινοβούλιο. Πόσα εισπράττει η ΕΠΟ από τα παράβολα το χρόνο, για να εκδίδει τις άδειες στους προπονητές;

Και τελειώνω, επιγραμματικά, με δύο επισημάνσεις. Πιστεύετε και απευθυνόμενος προς τον Υπουργό, πλέον, ότι πρέπει να πάρετε κάποιες πρωτοβουλίες, κύριε Υπουργέ, για να διευκολύνετε και να κανονίσετε με ποιο τρόπο πρέπει να λυθούν και οι οικονομικές εκκρεμότητες ερασιτεχνών ποδοσφαιριστών, με τα ερασιτεχνικά σωματεία; Υπάρχουν δεκάδες ποδοσφαιριστές, οι οποίοι έχουν τέτοιες εκκρεμότητες, ερασιτέχνες, από ερασιτεχνικά σωματεία, για τα οποία πρέπει κάποια στιγμή κάτι να νομοθετηθεί.

Και τελειώνω, θα σας παρακαλούσαμε πάρα πολύ, αν υπάρχει αλληλογραφία σας, κ. Υπουργέ, με την UEFA μπορείτε να μας την καταθέσετε να λάβουμε και εμείς γνώση; Θα είχατε την καλοσύνη; Σας ευχαριστώ πολύ.

**ΧΡΙΣΤΙΝΑ ΑΛΕΞΟΠΟΥΛΟΥ (Προεδρεύουσα της Επιτροπής):** Ευχαριστούμε πολύ, κ. Μάρκου.

Ο κ. Μπούμπας έχει τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:**  Ευχαριστώ πολύ, κυρία Πρόεδρε.

Να καλωσορίσω και τους εκλεκτούς καλεσμένους και τον Πρόεδρο, τον κ. Ζαγοράκη, οπωσδήποτε, βέβαια τον Υπουργό, που είναι εδώ, για να συζητήσουμε για την αναδιάρθρωση του ελληνικού ποδοσφαίρου. Αλλά επειδή, κύριε Υπουργέ, ζητάτε και κάποιες προτάσεις εμείς, ως Ελληνική Λύση, θα σας κάνουμε και κάποιες προτάσεις, όπως κάναμε και στο παρελθόν.

Κάποιες από αυτές τις υιοθετήσατε, όπως για το θέμα της Γενικής Γραμματείας Αθλητισμού σε ό,τι αφορά τις απαγορευμένες ουσίες στα σχολεία, να γίνουν σεμινάρια, να γίνουν μαθήματα, να το εμφυσήσουν αυτό στις μικρές ηλικίες, αν θέλετε, κατά τα σκανδιναβικά πρότυπα, να γνωρίζει ο κόσμος ποιες είναι οι απαγορευμένες ουσίες και λοιπά. Γιατί σήμερα πληρώνουμε αρκετά χρήματα στα ξένα κέντρα, σε ό,τι αφορά την καταπολέμηση ντόπινγκ και δεν ξέρουμε ποιοι «πληρώνουν το μάρμαρο» και το πληρώνουν οι ίδιοι οι αθλητές, βέβαια, αυτό.

Τώρα, όταν μιλάμε για αναδιάρθρωση του ποδοσφαίρου, μιλάμε για ένα μεγάλο υπερθέαμα, κακά τα ψέματα, που το ποδόσφαιρο δεν είναι για να το προσπερνάμε, ως βασιλιάς των σπορ. Είναι αυτό, το οποίο αντικατοπτρίζει τις κοινωνικές εκφάνσεις, τη νοοτροπία, την οργάνωση, τη διοίκηση, αν θέλετε και του ίδιου του ελληνικού κράτους.

Είναι καθρέφτης, είναι κάτοπτρο. Είστε και τοπογράφος.

Στα έσοδα από τα τηλεοπτικά δικαιώματα, δεν υπάρχει ισομερής καταμερισμός. Όχι. Οι μεγάλες ομάδες, με το μεγάλο πρεστίζ, διαχειρίζονται τα μεγάλα πακέτα, οι μικρές ομάδες λιγότερα, γιατί δεν κάνουν τα απαιτούμενα εισιτήρια ή δεν πουλάνε. Αυτό αντικατοπτρίζεται σε πολλές αθλητικές εκπομπές, όπου τα δύο τρίτα μιας αθλητικής εκπομπής είναι αφιερωμένα σε μία - δυο ομάδες και οι υπόλοιπες περιμένουν τα 5 - 10 λεπτά ,για να δουν κάποια μικρά στιγμιότυπα, ολιγόλεπτα στιγμιότυπα, οι φίλαθλοι της υπόλοιπης Ελλάδας, κακά τα ψέματα. Άρα, λοιπόν, δεν υπάρχει συνδιαχείριση και είναι ανάλογα με το πρεστίζ της ομάδας και ανάλογα τι διαφημιστικά πακέτα έχει το κάθε κανάλι. Εκεί, βέβαια, έρχεται το θέμα διαπλοκής των Μέσων Μαζικής Ενημέρωσης, των ιδιοκτητών, με το χώρο του ποδοσφαίρου. Ας μην κρυβόμαστε, εδώ καλά κρατεί αυτό το φαινόμενο. Δεν χρειάζεται να λέμε ονόματα, τα ξέρετε. Όπου εμπλέκονται με συγκεκριμένες ομάδες, τα κανάλια κάνουν μία πλύση εγκεφάλου για τις ομάδες των ιδιοκτητών καναλιών. Ξεκάθαρα πράγματα. Εκεί έπρεπε να υπάρχει ασυμβίβαστο, πολλά έπρεπε να υπάρχουν. Υπάρχουν, βέβαια, απλά δεν εφαρμόζεται.

Στο θέμα των προπονητών, θίγουμε ένα μεγάλο ζήτημα, μιλώντας με συναδέλφους, αθλητικούς συντάκτες, ανθρώπους του ποδοσφαίρου, που κάνουν εκπομπές, γιατί πιστέψτε με και το ξέρετε, κύριε Υπουργέ, υπάρχουν βετεράνοι ποδοσφαιριστές, υπάρχουν αυτοί, που γράφουν, με εμπειρία, στην επαρχία και που κάνουν ουσιαστικές, σημαντικές, σπουδαίες αθλητικές εκπομπές. Ο Τάκης ο Βάβαλης, παλιός ποδοσφαιριστής του Πανσερραϊκού, μου λέει «κάτι να γίνει, με την άδεια ασκήσεως επαγγέλματος προπονητών». Είναι ένα μεγάλο ζήτημα, που σας έχει απασχολήσει, αλλά πρέπει να το δούμε, διότι θα υπάρχουν αδικίες σε ανθρώπους, οι οποίοι έχουν πληρώσει από την τσέπη τους, έχουν κάνει τα σεμινάρια, έχουν πάρει τα απαιτούμενα πτυχία και διπλώματα, αλλά πολύ φοβάμαι ότι θα μείνουν εκτός άδειας ασκήσεως επαγγέλματος και αυτό πρέπει να το δείτε.

Τώρα, σε ό,τι αφορά τους διαιτητές, με αυτή την αρχή της ανεξαρτησίας και τον ορισμό στις 10 καλές αρχές, που θεσπίζετε για την Ολιστική Μελέτη, μετά και τη συνάντηση, που είχε ο Πρωθυπουργός, το 2020, μιλάμε και για έναν ξένο αρχιδιαιτητή. Αλλά, το σημαντικότερο: Ένας διαιτητής, δεν είναι μόνο να είναι γυμνασμένος, για να μπορεί να τρέχει σε όλον τον αγωνιστικό χώρο, αυτό είναι μια παράμετρος, αν και η τεχνολογία σήμερα τον βοηθά, για να υπάρχουν δίκαιες αποφάσεις είτε σε ένα πέναλτι είτε σε ένα οφσάιντ και πάει λέγοντας, αλλά πρέπει να γίνουν μαθήματα ψυχολογίας, κατά τα ιταλικά πρότυπα, στους διαιτητές. Ο διαιτητής είναι και ψυχολόγος, εκείνη την ώρα, απέναντι στους παίκτες, απέναντι στους φιλάθλους, για να μην προκαλεί. Πρέπει να γίνονται και μαθήματα σε σεμινάρια καθαρά ψυχολογίας των διαιτητών.

Πάμε σε ένα άλλο ζήτημα, που θα μιλήσω εκ πείρας. Παλιά, οι καθηγητές δημοσιογραφίας μας λέγανε ότι αν θες να ασχοληθείς με το πολιτικό ρεπορτάζ, είναι καλό να περάσεις πρώτα από το αθλητικό ρεπορτάζ, που είναι ένα πολύ καλό σχολείο, ένα καλό φροντιστήριο. Εμείς, στην Ελληνική Λύση, βέβαια, έχουμε και σημαντικούς αθλητικούς συντάκτες είτε τον Απόστολο τον Αβδελά είτε τον Κώστα το Χήτα είτε και τον ίδιο τον Πρόεδρο, τον Κυριάκο τον Βελόπουλο, που έχει ασχοληθεί πάρα πολύ με το ποδόσφαιρο.

Άρα, λοιπόν, θα πρέπει, τουλάχιστον, κάποιοι δημοσιογράφοι, που κινούν τα νήματα και επηρεάζουν καταστάσεις, να γίνεται μία σύσκεψη με κάποιους αθλητικογράφους είτε από τη δημόσια τηλεόραση είτε από ιδιωτικά κανάλια, αλλά και της επαρχίας, να γίνεται ανά τακτά χρονικά διαστήματα μία συζήτηση, για να ακούσουμε και τις προτάσεις δημοσιογράφων, σε αθλητικές εκπομπές, που μεταφέρουν, αν θέλετε, το παράπονο, την ανησυχία, τα προβλήματα των φιλάθλων και του κόσμου, γενικότερα, δηλαδή, να ακούμε την άποψή τους. Να γίνει μια επιτροπή, αν θέλετε, που, ανά τακτά χρονικά διαστήματα, η ΕΠΟ να συζητάει με παρουσιαστές, που πρωταγωνιστούν ή επηρεάζουν τον κόσμο αθλητικών εκπομπών ανά την Ελλάδα, όχι μόνο στα μεγάλα κανάλια, αλλά και στην επαρχία. Διότι, αν θέλουμε η Κυβέρνηση, που ευαγγελίζεται την περιφερειακή αποκέντρωση, αν μιλάμε για εξυγίανση του ποδοσφαίρου για αλλαγή πλάνου και για μία πραγματικά Ολιστική Μελέτη, πρέπει να μην ξεχνάμε και τους δορυφόρους, που είναι το επαρχιακό ποδόσφαιρο, που παίζει σημαντικό ρόλο. Γιατί το φυτώριο των Ελλήνων παικτών είναι πρωτίστως στην επαρχία. Ο κ. Ζαγοράκης θυμάται και από την εθνική ομάδα, ότι αυτοί οι παίκτες έπαιξαν πρώτα σε πολλές επαρχιακές ομάδες και απόκτησαν την πρώτη επαφή.

Ένα άλλο θέμα. Ως εκφωνητής πολλών ετών, στο γήπεδο του Πανσερραϊκού, καταθέτω ότι στα ξένα γήπεδα, κυρίως της Γερμανίας, της Ιταλίας, της Ισπανίας, ο εκφωνητής γηπέδου παίζει έναν πολύ ουσιαστικό και σημαντικό ρόλο. Πέρα από την ορθοφωνία, που πρέπει έχει και να είναι μια φωνή εύηχη, οφείλει να μπορεί εκτός από το να εμψυχώσει τους παίκτες της γηπεδούχου ομάδας, να υποδεχθεί σωστά και τους φιλοξενούμενους και να κατευνάσει τα πνεύματα. Θα είχαμε αποφύγει σημαντικά επεισόδια, εάν ο εκφωνητής γηπέδου ήταν σωστός και δηλωμένος από την εκάστοτε ΠΑΕ, για να ξέρουν με ποιον έχουν να κάνουν.

Δεν μπορεί a priori ο καθένας να παίρνει ένα μεγάφωνο και ένα μικρόφωνο. Εκεί, κατά τα πρότυπα της Ευρώπης, πρέπει να μπει μία ευταξία.

Τώρα, σε ό,τι αφορά κάποιες εκλογές, όπως οι εκλογές στην ΕΠΣ Σερρών, για τέταρτη φορά, κύριε Αυγενάκη, οι εκλογές στην ΕΠΣ Σερρών έχουν αναβληθεί, παράτυπα και υποβαθμίζουν και υποδαυλίζουν και εσάς. Δεν ξέρω τι φταίει εκεί. Πάλι αναβολή στις εκλογές της Ένωσης Ποδοσφαιρικών Σωματείων Σερρών. Γιατί γίνεται αυτή η αναβολή; Κάτι εξυπηρετεί. Όλες οι εκλογές, σε όλες τις ενώσεις ανά την Ελλάδα, έχουν γίνει.

Πάμε λίγο στο θέμα εξειδικευμένου ιατρικού team, που πρέπει να έχουν στα γήπεδα. Πρέπει να υπάρχει στα γήπεδα επιτέλους ένα ιατρικό team, τα είδαμε και στο Euro, αλλά ευτυχώς εκεί υπήρχε ένα άριστο εξειδικευμένο ιατρικό προσωπικό. Θα πρέπει να υπάρχει μία ευταξία στα γήπεδα, δηλαδή, να υπάρχει ανάλογη σηματοδότηση, κατά τα ιταλικά και ισπανικά πρότυπα. Οι ΠΑΕ πρέπει να αναλάβουν την ευθύνη για τη φύλαξη. Δεν μπορούν να μετακυλούν όλα αυτά στην Αστυνομία. Ακόμη και ο ταξιθέτης σε ένα γήπεδο, που υποδέχεται τον κόσμο με ευγένεια, πραγματικά, μπορεί να κατευνάσει τα πνεύματα και να δώσει ένα άλλο επίπεδο, ένα άλλο livello, στο ποδόσφαιρο. Ακόμη και η καλοραμμένη στολή μιας ομάδας, επηρεάζει το βλέμμα, τον αμφιβληστροειδή, που λέμε, χιτώνα του θεατή, για εντυπωσιασμό. Όλα παίζουν ρόλο, στη λεπτομέρεια κρίνεται η διαφορά.

Καταρχάς, για εμάς στην Ελληνική Λύση, τα Σκόπια θα είναι Σκόπια, αυτό που έλεγε και ο κ. Μωραΐτης, διότι η προπαγάνδα καλά κρατεί στα γήπεδα και συγκεκριμένα, με τους σκοπιανούς, που έβγαλαν τη μοβ φανέλα, ξαναέβαλαν τη κόκκινη φανέλα, έβγαλαν και το Β από το Μακεδονία και συνεχίζεται η προπαγάνδα, μέσω του ποδοσφαίρου. Θα δείτε, ότι θα συνεχιστεί, μέσω του ποδοσφαίρου η προπαγάνδα των σκοπιανών. Αντιδράστε, όπως πρέπει εκεί στην Κυβέρνηση, απέναντι στους σκοπιανούς.

Τέλος, υπάρχει μια πολύ φοβερή εκπομπή στην Ιταλία, η «La Domenica Sportiva». Δημιουργήστε αθλητικές εκπομπές με καλεσμένους, απαιτήστε το από τα κανάλια, ας ξεκινήσει από τη δημόσια τηλεόραση, με απλούς φιλάθλους, να αρκούνται να μιλάνε σε μια κερκίδα και αυτοί, όπως κάνουν οι Ιταλοί, για να δούμε το πρόβλημα στην πραγματική του ρίζα, στην πραγματική του διάσταση, αν θέλουμε να μιλήσουμε για ένα καλύτερο μέλλον για το επίπεδο του ελληνικού ποδοσφαίρου. Και προσοχή στο τζόγο του ΣΤΟΙΧΗΜΑΤΟΣ, κλείνει σπίτια.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Nicola.

**LUCA NICOLA (Head of National Governance and Global Institutions unit at UEFA):** Ευχαριστώ πολύ, κύριε Πρόεδρε. Θέλω να σας ζητήσω συγνώμη, που θα πρέπει να αποχωρήσουμε στο σημείο αυτό. Να σας ευχαριστήσω για την πρόσκληση στη συνεδρίαση της Επιτροπής σας.

Μερικές γενικές παρατηρήσεις σε όσα ακούστηκαν, στη διάρκεια της συζήτησης. Ακούσαμε πολλά σωστά και σχετικά σχόλια και αυτό δείχνει πόσο προσφιλές είναι το ποδόσφαιρο στον ελληνικό λαό. Δεν έχει νόημα να κάνουμε αλληλοκατηγορίες για τα προβλήματα, που, ενδεχομένως, έχει το ελληνικό ποδόσφαιρο. Είμαι πεπεισμένος, ότι ο μόνος δρόμος είναι η εποικοδομητική συνεργασία μεταξύ όλων των εμπλεκομένων και να αφήσουμε ο καθένας τα ατομικά του συμφέροντα, για να μπορέσουμε να συνεργαστούμε, για το συνολικό καλό του ελληνικού ποδοσφαίρου.

Προφανώς, η Ολιστική Μελέτη δεν προσφέρει μία και μοναδική λύση στα προβλήματα, που αντιμετωπίζει το ελληνικό ποδόσφαιρο. Είναι θέμα του ελληνικού μέρους, της ελληνικής πλευράς, να βρει βιώσιμες λύσεις στα προβλήματα, που αντιμετωπίζουν. Βεβαίως, εννοείται, ότι η UEFA θα καταβάλει κάθε δυνατή προσπάθεια, για να συνεχίσει να βοηθά το ελληνικό ποδόσφαιρο, να το βοηθά να παραμείνει σε αυτόν το δρόμο και θα συνεργαστεί με όλους τους εμπλεκομένους με ένα πνεύμα συνεργασίας.

Ευχαριστώ και πάλι, κύριε Πρόεδρε, ευχαριστώ τα μέλη της Επιτροπής, ευχαριστώ τον Υφυπουργό Πολιτισμού και Αθλητισμού, τον κ. Λευτέρη Αυγενάκη, ευχαριστώ το μέλος μας, την ΕΠΟ και τον Γιώργο Μπουτσικάρη, τον εκπρόσωπο της Super League 1. Εκ μέρους της UEFA, σας εύχομαι να είναι παραγωγική αυτή η συζήτηση και καλή συνέχεια. Και πάλι ζητώ συγνώμη, που θα πρέπει να αποχωρήσω στο σημείο αυτό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ**: Ευχαριστώ, κύριε Πρόεδρε. Για το ζήτημα της ολιστικής μελέτης της FIFA και της UEFA, είχαμε πρόσφατα στο νομοσχέδιο, αυτό το κατ’ επίφαση αθλητικό νομοσχέδιο, την ευκαιρία να τοποθετηθούμε, ως Κομμουνιστικό Κόμμα Ελλάδας. Θα επαναλάβω τα εξής, ότι χρησιμοποιείται ένας βαρύγδουπος τίτλος «Ολιστική Μελέτη», υποτίθεται, για να αντιμετωπίσει τα προβλήματα του ποδοσφαίρου, στη χώρα μας και επικεντρώνεται σε ορισμένα ζητήματα, τα οργανωτικά θέματα της ΕΠΟ, για τους φιλάθλους, για τους διαιτητές, ζητήματα ποινικής αντιμετώπισης αδικημάτων, αφήνοντας στο απυρόβλητο τη βασική αιτία εμφάνισης αυτών των φαινομένων. Η βασική αιτία είναι η άκρατη εμπορευματοποίηση του ποδοσφαίρου, για την οποία δεν μιλάει κανείς. Άκρα του τάφου σιωπή ! Μιλάμε τώρα για ένα λαοφιλέστατο άθλημα, που, βέβαια, αγαπάει ο λαός. Δεν αγαπάει, όμως, τη βρωμιά και τη σαπίλα. Αυτό είναι ένα άθλημα για μια χούφτα μεγαλοεπιχειρηματίες, που δημιουργούν στρατούς, λέσχες φιλάθλων, οπαδών, που χορηγούν συνολικά το ποδόσφαιρο, μέσα από τον έλεγχο των ενώσεων, από αντιπροσώπους των οποίων εκλέγονται τα μέλη της διοίκησης της ΕΠΟ, που αξιοποιούν το στοιχηματισμό, μια άλλη μεγάλη πληγή του ποδοσφαίρου και όχι μόνο και γενικά τον τζόγο, γύρω από το ποδόσφαιρο για τα παιχνίδια τους, αλλά και για τη συντήρηση των ομάδων και του στρατού, που δημιουργούν.

Δεν είναι η πρώτη φορά που, ως Κομμουνιστικό Κόμμα Ελλάδας, τοποθετούμαστε για το ποδόσφαιρο, το ποδόσφαιρο - επιχείρηση, που έχει φάει πλέον τα ψωμιά του, έχει κάνει τον κύκλο του και προσπαθείτε, με νύχια και με δόντια, να το διασώσετε. Ο φίλαθλος κόσμος πραγματικά έχει κουραστεί να ακούει για διαφάνεια, κάθαρση, για το πόσο βαθιά πρέπει να μπει το μαχαίρι και αυτά τα λέει όχι μόνο αυτή η Κυβέρνηση, τα λέει και η προηγούμενη του ΣΥΡΙΖΑ και οι προηγούμενες. Η πείρα, που έχει, όλα αυτά τα χρόνια, αυτός ο κόσμος φτάνει να απαντήσει στο εξής ερώτημα: Είναι θέμα κρίσης ή παρακμής; Δεν θα πάμε πάρα πολύ μακριά. Από το 2015, με αφορμή πάλι ένα γεγονός, τότε, όχι όμως τόσο ακραίο, ο τότε Υπουργός, κ. Κοντονής, είχε αναβάλει για μια αγωνιστική τους αγώνες της Σούπερ Λιγκ και τα πρώτα άμεσα μέτρα, που εξήγγειλε η τότε Κυβέρνηση, ήταν το ηλεκτρονικό εισιτήριο και οι κάμερες ασφαλείας στα γήπεδα. Στη συνέχεια, ο διάδοχός του προχώρησε σε ξένη επιτήρηση από την UEFA, σε τακτικούς δικαστές, σε νέα αυστηροποίηση του νόμου, έγιναν οι εκλογές στην ΕΠΟ. Για πέστε μου, τι άλλαξε; Θα πρέπει να απαντήσετε μετά, σ’ αυτό. Τι άλλαξε, από όλα αυτά; Οι προηγούμενοι μάζευαν τους επιχειρηματίες σε ξενοδοχεία και οι τωρινοί τα κάνουν αυτά. Έχουμε κάποιο αποτέλεσμα; Μια από τα ίδια. Το έχουμε πει, πάρα πολλές φορές, έρχονται αθλητικά νομοσχέδια, κατ’ επίφαση αθλητικά νομοσχέδια, το ένα πίσω από το άλλο. Είναι τόσο «ξεφωνημένη» η κατάσταση στο ποδόσφαιρο – επιχείρηση, που, πραγματικά, δεν προλαβαίνετε να συμμαζέψετε αυτή τη σαπίλα και τη βρωμιά. Δεν μπορεί να αντιμετωπιστεί η αιτία αυτής της σαπίλας και της βρωμιάς, που υπάρχει, με τα επεισόδια, με τη βία, με την ανομία, που υπάρχει.

Η ίδια η ζωή επιβεβαιώνει τη θέση του Κ.Κ.Ε., ότι η κατάργηση της επιχειρηματικής δράσης αποτελεί τη βασική προϋπόθεση, για να αλλάξει ριζικά η κατάσταση στο ποδόσφαιρο, στον ελληνικό αθλητισμό, που οδεύει σταθερά στην αποσύνθεση.

Τελειώνουν πλέον και οι αυταπάτες, που σκόπιμα καλλιεργούσαν διάφοροι ανανεωτές - και όχι μόνο, αλλά και άλλοι σοσιαλδημοκρατικής φύσεως, οπορτουνιστικής φύσεως και τα λοιπά - της αθλητικής ιδέας, από το 1980, στη χώρα μας, κάνοντας λόγο για συνύπαρξη ερασιτεχνικού και επαγγελματικού αθλητισμού. Βλέποντας πιο ορατά τα αποτελέσματα της συνύπαρξης – στημένα, τζόγος, άγριες περικοπές στον αθλητισμό, στα σωματεία, στους δήμους, στα σχολεία και ούτω καθεξής – ο ΣΥΡΙΖΑ κάνει λόγο για διαχωρισμό, νομιμοποιώντας τον αθλητισμό, ως επιχείρηση. Παλιότερα, λαΐκιζε σπέρνοντας διάφορες αυταπάτες, ότι η λύση είναι στην εταιρεία λαϊκής βάσης, σκορπώντας τότε φρούδες ελπίδες ότι στο τιμόνι της ομάδας μπορεί να κάθεται ο λαός και όχι επιχειρηματίες και ότι έτσι θα τελειώσουμε με τα φαινόμενα της σήψης και της σαπίλας.

Τώρα; Ανοιχτά, υπέρμαχοι και εκείνοι. Ποδόσφαιρο-επιχείρηση. Μη μας πείτε όχι. Είχατε όλο το διάστημα, 4- 5 χρόνια, να το αντιμετωπίσετε, να το λύσετε, να κόψετε τον ομφάλιο λώρο. Δεν το κάνατε. Στηρίξατε τον αθλητισμό-επιχείρηση. Σε κάθε περίπτωση, η πραγματικότητα, και στην Ελλάδα και στην Ευρώπη, σας διαψεύδει όλους.

Επομένως, στο ερώτημα «κρίση ή παρακμή», απαντάμε καταφατικά «παρακμή». Και αυτή η σημερινή κατάσταση δεν είναι κάτι προσωρινό και δεν διορθώνεται. Βαθαίνει όλο και περισσότερο. Γιατί; Γιατί ακριβώς αποτελεί την αντανάκλαση της σαπίλας και της βρωμιάς, που υπάρχει, στο χώρο του ποδοσφαίρου-επιχείρηση.

Τι πρέπει να γίνει; Πλήρης ανατροπή. Ριζική ανατροπή. Και αυτό ζητάει ένα μεγάλο μέρος των φιλάθλων, των αθλητών, όλων όσων αγαπούν το ποδόσφαιρο και τον αθλητισμό. Είχαμε πει ότι ακόμα και αν εφαρμοστούν ορισμένα από τα μέτρα, που προβλέπονται, δεν πρόκειται να αντιμετωπιστεί το πρόβλημα και τα παράγωγά του - τα στημένα, το ΣΤΟΙΧΗΜΑ και ούτω καθεξής. Μπορεί να δημιουργήσουν την αίσθηση ότι κάτι γίνεται. Ωστόσο, δεν ακουμπούν την ουσία του προβλήματος.

Εμείς δεν αποκλείουμε ορισμένα μέτρα, που θα παρθούν, στο επόμενο διάστημα, να επιφέρουν κάποιες αλλαγές, αλλά αυτές είναι προσωρινές. Το πρόβλημα αναζωπυρώνεται, κάθε λίγο και λιγάκι. Για παράδειγμα, συνεχίζει και αυτή η Κυβέρνηση τα προνόμια και τις διευκολύνσεις, με το να μην εντάσσει τις ΠΑΕ και τις ΚΑΕ επιχειρήσεις στο Υπουργείο Ανάπτυξης, για να ελέγχονται, όπως όλες οι ανώνυμες εταιρείες. Δεν είστε ανώνυμες εταιρείες, κύριοι της ΕΠΟ; Δεν εκπροσωπείτε ανώνυμες εταιρείες; Ποιους εκπροσωπείτε; Γιατί πρέπει να είσαστε, δηλαδή, στο Υπουργείο Αθλητισμού και να μην ελέγχεστε από το Υπουργείο Ανάπτυξης, όπως όλες οι ανώνυμες εταιρείες; Δεν χρειάζεται να έχετε ξεχωριστή αντιμετώπιση. Από πού προκύπτει αυτό;

Το τελευταίο είναι και η πιο τρανή απόδειξη της σαπίλας ενός συστήματος, που πραγματικά δεν παίρνει γιατρειά. Το περασμένο Μάιο, το Πανεπιστήμιο Πελοποννήσου διοργάνωσε Ημερίδα, με βασικό θέμα το πώς θα λειτουργήσει ένα πλαίσιο, ώστε να αναπτυχθεί το διαδικτυακό - κατά βάση - στοίχημα, ως νέο και κερδοφόρο πεδίο της καπιταλιστικής οικονομίας στη χώρα μας. Προσκεκλημένοι και ομιλητές, μέλη της Κυβέρνησης, Υπουργοί, βουλευτές, στελέχη στοιχηματικών εταιρειών ελληνικών και ξένων, που δραστηριοποιούνται στην Ελλάδα, δημοσιογράφοι. Η διαπλοκή της διαπλοκής ! Τι συζητάμε, μετά;

Συνεχίζεται η παραχώρηση εκτάσεων και εγκαταστάσεων, χωρίς να υπολογίζονται οι λαϊκές ανάγκες για άθληση. Γεγονός, όμως, είναι ότι το κράτος στηρίζει, όλα αυτά τα χρόνια, την επιχειρηματική δραστηριότητα, παραχωρώντας της σταδιακά τις δομές του αθλητισμού. Ταυτόχρονα, της εξασφαλίζει ευνοϊκό περιβάλλον, για να δρουν με φοροαπαλλαγές, χάρισμα χρεών, με νομοθετήματα και πάει λέγοντας.

Αποδείχτηκε ότι το κράτος και οι επιχειρηματίες λειτουργούν, σαν συγκοινωνούντα δοχεία, προκειμένου από τη μία να διασφαλίζονται οικονομικά - πολιτικά οφέλη και από την άλλη να χειραγωγείται ο λαός. Να στοιχίζεται πίσω από ξένα συμφέροντα, να μετατρέπεται σε πελάτη της εξέδρας. Βέβαια, μπορεί να ακούσει κάποιος και το άλλο: «Αυτά γίνονται μόνο στην Ελλάδα» και ακούγεται, πολύ έντονα, θα έλεγα, κάνοντας πολλές φορές και τη σύγκριση με άλλες χώρες της Ευρώπης, όπου υπάρχει αυστηρό πλαίσιο, για παράδειγμα, στην Αγγλία. Για να το δούμε καλύτερα.

Πρόσφατα, πριν δυο - τρία χρόνια, είχαμε περιστατικά με στημένους αγώνες στην Ισπανία. Πριν λίγα χρόνια, είχε συμβεί το ίδιο και στην Ιταλία και στη Γαλλία. Το μόνο διαφορετικό, που έχουν κάνει στο εξωτερικό, είναι ότι, κυρίως, έχουν βγάλει τη βία εκτός γηπέδων. Καταρχήν, στην Αγγλία, αυτό που έχουν καταφέρει, χρόνια τώρα, με το «Θατσερικό» σύστημα και μετά, ήταν να βγάλουν τη βία έξω από το γήπεδο. Δεν την εξαφάνισαν, όμως. Απλώς, τη μετέφεραν, στους δρόμους, στις γειτονιές, στα μπαρ.

Μπήκε το κράτος, ως ρυθμιστής του ανταγωνισμού των μεγαλοεπιχειρηματιών, προκειμένου για λογαριασμό συνολικά αυτής της τάξης τους να επενδυθούν κεφάλαια σε ένα πεδίο, όπως το ποδόσφαιρο, που θα τους έφερε τεράστια κέρδη. «Καθάρισε, δηλαδή, το κράτος», για να προστατεύσει το προϊόν. Μιλάμε για πολύ μεγάλη βιομηχανία. Για μια μεγάλη αγορά, με τεράστια κερδοφορία, ακόμα και για ομάδα, που θα τερματίσει, πολύ κάτω στη βαθμολογία. Υπάρχει αγορά διαφήμισης σε μια σειρά προϊόντα, που εμπορεύεται η κάθε φίρμα. Γήπεδο, που μπορεί να πάει μια οικογένεια, από το πρωί, μέχρι να ξεκινήσει το παιχνίδι και να περάσει τη μέρα της, ξοδεύοντας σε διάφορες δράσεις, φαγητό και ούτω καθεξής. Το ίδιο γίνεται και σε μια σειρά άλλες χώρες.

Στην Ελλάδα, προφανώς, δεν υπάρχει αυτό. Αν δεν τερματίσεις στις πρώτες θέσεις, μπορεί του χρόνου να μην είσαι στην κατηγορία. Οι μεγαλομέτοχοι αξιοποιούν τις ομάδες, χωρίς να έχουν μεγάλα οφέλη – κέρδη. Όπως, για παράδειγμα, από εισιτήρια, από προϊόντα στις μπουτίκ. Είναι μικρή η αγορά, δεν είναι μεγάλη η αγορά, στην Ελλάδα. Η σήψη είναι πιο εμφανής, η δυσοσμία πιο έντονη, γιατί κυριαρχεί η παραοικονομία, τα στημένα και τα παράνομα στοιχήματα. Και εκεί σφάζονται όλοι για την πίτα.

Εμείς μένουμε σταθερά αμετακίνητοι στη θέση, που λέει, «κατάργηση κάθε επιχειρηματικής δράσης στον αθλητισμό. Κατάργηση του επαγγελματικού αθλητισμού, που βασίζεται σε επιχειρηματίες και σε δήθεν χορηγούς». Και επειδή μπορεί να πει κάποιος, ότι η κατάργηση κάθε επιχειρηματικής δραστηριότητας στον αθλητισμό μπορεί να ακούγεται κάτι το μακρινό, σας κάνω πολύ συγκεκριμένες προτάσεις, εδώ και τώρα. Να καταργηθεί το στοίχημα και ο τζόγος στη χώρα μας, να βγουν οι ομάδες από το ΣΤΟΙΧΗΜΑ, να ελέγχονται οι ΠΑΕ από το Υπουργείο Ανάπτυξης, που έχει μηχανισμούς και να μην απολαμβάνουν ξεχωριστή μεταχείριση. Και όχι μόνο δεν το κάνετε δεκτό, αλλά και στο τελευταίο νομοσχέδιο, τους αποσυνδέετε εντελώς ! Ενώ υπήρχαν κάποιες σχέσεις -να πω, τρόπον τινά - ελέγχου από το Υπουργείο Ανάπτυξης προς τις ΠΑΕ, ακόμα και αυτοί οι μικροέλεγχοι καταργούνται πλέον.

Είναι δύο - τρία βασικά ζητήματα, χωρίς να σημαίνει ότι δεν υπάρχουν και άλλα σημαντικά. Όπως τα δικαιώματα των παικτών, των προπονητών, οι δαπάνες και άλλα. Είναι κάποια μέτρα, που μπορούν άμεσα να γίνουν πράξη, χωρίς να ξεριζώσουν τον καρκίνο. Και αυτό, γιατί τα φαινόμενα σήψης, ντόπινγκ, στημένα και λοιπά, είναι γέννημα θρέμμα της επιχειρηματικής δράσης, που κυνηγά το γρήγορο κέρδος, πάση θυσία. Αυτή είναι μια σύγχρονη Λερναία Ύδρα και φυσικά, η Λερναία Ύδρα θέλει κίνημα. Θέλει ένα λαό αποφασισμένο, που πραγματικά πρέπει να βάλει τη σφραγίδα του και να κάνει επιλογή. Ή ποδόσφαιρο – αθλητισμός, ως κοινωνικό δικαίωμα για όλο τον λαό, χωρίς καμία διάκριση ή αθλητισμός – εμπόρευμα – κέρδος – κόστος - όφελος. Αυτές οι δύο επιλογές υπάρχουν. Δεν υπάρχουν άλλες. Μόνο αν συγκρουστείς με αυτήν θα έχεις προοπτική, ώστε να απαλλαγεί ο αθλητισμός απ’ την αρρώστια και τη σαπίλα. Θα σταματήσει το ποδόσφαιρο να είναι μπίζνες, πεδίο επιχειρηματικών συγκρούσεων και συμφερόντων και θα ξαναγίνει ένα παιχνίδι μέσο ψυχαγωγίας, αλλά κυρίως μέσο για τη θωράκιση της υγείας και τη διαμόρφωση της προσωπικότητας των νέων. Μόνο έτσι ο αθλητισμός θα σταματήσει να αφορά τους λίγους στο γήπεδο και τους πολλούς στην εξέδρα ή στο σπίτι τους. Θα αποκτήσει διαφορετική οργάνωση και στόχους, θα αρχίσει η πλειοψηφία της νεολαίας να ασκείται συστηματικά, να συμμετέχει σε δραστηριότητες, με οργανωμένο τρόπο.

Βασική προϋπόθεση, βέβαια, γι’ αυτό είναι το κράτος να διασφαλίσει την υποδομή, δηλαδή, τη χρηματοδότηση, το επιστημονικό δυναμικό και τις εγκαταστάσεις, στο Δήμο, στα σωματεία και στην εκπαίδευση, χωρίς να βάζει το χέρι στην τσέπη της οικογένειας. Χρειάζεται αγώνας, ώστε το δικαίωμα στον αθλητισμό και η κατάργηση της επιχειρηματικής δράσης να μπει στην ημερήσια διάταξη του εργατικού λαϊκού κινήματος, λέμε εμείς, στη δουλειά, στη γειτονιά, στο σχολείο, στο πανεπιστήμιο και βέβαια, οι αθλητές, οι προπονητές με τους φορείς τους, τα σωματεία, να δείξουν την ίδια αγωνιστικότητα, επιμονή και θέληση και έξω από τις γραμμές του γηπέδου. Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Ζαγοράκης, Πρόεδρος του Δ.Σ. της ΕΠΟ.

**ΘΟΔΩΡΗΣ ΖΑΓΟΡΑΚΗΣ (Πρόεδρος του Δ.Σ. της Ελληνικής Ποδοσφαιρικής Ομοσπονδίας - ΕΠΟ):** Καλησπέρα, κύριε Πρόεδρε.

Καταρχήν, θα ήθελα να ζητήσω συγνώμη από την Επιτροπή, από εσάς, από όλους, όσους παρευρίσκονται, από τα μέλη FIFA-UEFA, που βρίσκονταν μαζί μας.

Λόγω του ότι υπήρχε ένα προσωπικό πρόβλημα, ενημέρωσα ότι θα καθυστερήσω, δεν πρόλαβα να είμαι εκεί, ήρθα στην Ομοσπονδία, υπήρχε τεχνικό πρόβλημα, αλλά εκπροσωπείται επάξια η Ομοσπονδία, έχοντας εκεί τον κύριο Αντωνίου, τον Αντιπρόεδρο και τον κύριο Σαράκη, από τη νομική υπηρεσία της ΕΠΟ.

Η κουβέντα έχει να κάνει, όπως γνωρίζω, με την Ολιστική Μελέτη, πράγμα το οποίο δεν το βλέπω στους τελευταίους ομιλητές ότι έχει ειπωθεί οτιδήποτε άλλο, εκτός από Ολιστική Μελέτη.

Εμένα, προσωπικά, με βρίσκει σύμφωνο το μεγαλύτερο των παραγράφων, που έχει να κάνει με τη Ολιστική Μελέτη και την υποστηρίζω. Νομίζω ότι θα βοηθήσει και το ερασιτεχνικό ποδόσφαιρο, που ευθύνη της Ομοσπονδίας είναι να κοιτάξει πρώτα το ερασιτεχνικό ποδόσφαιρο, γιατί από εκεί έχω ξεκινήσει, από εκεί μπορώ να καταλάβω το τι θέλει και τι θέλει ένας ερασιτέχνης ποδοσφαιριστής, έτσι ώστε για να φτάσει στο υψηλό επίπεδο.

Προτεραιότητα δική μας είναι να κοιτάξουμε το ερασιτεχνικό ποδόσφαιρο. Είναι μέσα στα κομμάτια της Ολιστικής Μελέτης και το επαγγελματικό ποδόσφαιρο, σε συνεργασία όλων με εμάς, να μπορέσουμε να διευκολύνουμε τις επαγγελματικές ομάδες, να μπορούν να συμμετέχουν και στα μεγάλα ευρωπαϊκά πρωταθλήματα και να συμμετέχουν και στα εθνικά πρωταθλήματα.

Θα ήθελα να μιλήσω και για κάποιους συναδέλφους, αλλά είναι κάποιες κουβέντες, που έχουν ειπωθεί, που έχουν να κάνουν και με το πρόσωπό μου, εάν μπορώ να υπάρχω και σαν προπονητής και σαν Πρόεδρος της ΕΠΟ. Αυτή την ερώτηση μπορείτε να την κάνετε στα 68 μέλη της Γενικής Συνέλευσης, που με επέλεξαν να είμαι εκεί, σε συνεργασία με όλους τους φορείς, αλλά θα ήθελα να πω, επίσης, στους συναδέλφους ότι η σημερινή κουβέντα έχει να κάνει με την Ολιστική Μελέτη. Είναι μια καινοτομία πολύ καθοριστική για το ελληνικό ποδόσφαιρο. Να κοιτάξουμε πάνω σε αυτά τα κομμάτια. Όποια άλλη κουβέντα θέλετε να κάνετε για το ελληνικό ποδόσφαιρο, πολύ ευχαρίστως και εγώ και οι συνάδελφοί μου και πιστεύω και ο κ. Υπουργός θα είμαστε εκεί, για να σας απαντήσουμε και για το ελληνικό ποδόσφαιρο και για οτιδήποτε άλλο θέλετε να με ρωτήσετε. Ας κοιτάξουμε λίγο την Ολιστική Μελέτη.

Στις 19 του μηνός είναι η Γενική Συνέλευση των Ενώσεων, οπότε θα παρθούν εκεί αποφάσεις. Σε συνεργασία με την FIFA, με την UEFA και με την Κυβέρνηση, νομίζω ότι θα βγει ένα πολύ θετικό αποτέλεσμα, έτσι ώστε να βρεθεί το ελληνικό ποδόσφαιρο σε καλύτερη θέση. Δεν θα πω μόνο το επαγγελματικό ή μόνο το ερασιτεχνικό, αλλά το ελληνικό ποδόσφαιρο. Χρειάζεται να δώσουμε μεγάλη βάση στο ερασιτεχνικό ποδόσφαιρο, γιατί όλοι από εκεί ξεκινάμε και έτσι θα έχουμε μια διαφορετική μέρα σε ό,τι έχει να κάνει το ποδόσφαιρό μας.

Σας ευχαριστώ πολύ. Ζητώ για άλλη μια φορά συγνώμη και όποτε θέλετε, θα είμαι στη διάθεσή σας. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Πρόεδρε, ευχαριστώ που συνδεθήκατε και έκανα το σχόλιο, προηγουμένως, γιατί δεν μπορούσατε να λείπετε εσείς από μια τέτοια προσπάθεια, με τη διαχρονική σας πορεία στο ποδόσφαιρο και με τη σύνδεσή σας με τον μεγάλο άθλο του EURO, το 2004 και χαίρομαι ιδιαίτερα, γι’ αυτό. Είπα πριν ότι έπρεπε να είστε εδώ.

**ΘΟΔΩΡΗΣ ΖΑΓΟΡΑΚΗΣ (Πρόεδρος του Δ.Σ. της Ελληνικής Ποδοσφαιρικής Ομοσπονδίας - ΕΠΟ):** Συγνώμη, κύριε Πρόεδρε, είμαι στη διάθεσή σας, όποτε θέλετε να έρθω να μιλήσουμε ειλικρινά, γιατί σας είπα, άκουσα τώρα στο τέλος τους συναδέλφους, που έχουν πολλά ερωτήματα, που δεν έχουν να κάνουν μόνο με την Ολιστική Μελέτη. Όποτε κρίνετε εσείς ότι είναι σωστό, ο χρόνος ή οτιδήποτε άλλο, θα είμαι με χαρά, εκεί, στην Αίθουσα, να συζητήσουμε τα πάντα για το ελληνικό ποδόσφαιρο, γιατί νομίζω ότι έχει ειπωθεί, δεν είναι μόνο το 2004, είναι και οι προηγούμενες γενιές και οι επόμενες γενιές και δεν θα σταματήσει αυτό εδώ.

Ξέρετε, κάποια στιγμή, αυτό το κατρακύλισμα πρέπει να σταματήσει και νομίζω ότι αν βοηθήσουμε όλοι και είμαστε όλοι μαζί για να το υποστηρίξουμε αυτό, μόνο τότε θα έχουμε αποτελέσματα, γιατί όταν μιλάμε για ποδόσφαιρο, είναι κάτι διαφορετικό. Να ξέρετε ότι πρέπει να μείνει, κατά κάποιο τρόπο, η πολιτική έξω από τον αθλητισμό και ειδικότερα από το ποδόσφαιρο. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ και εγώ και επίσηςχαίρομαι και για τα σχόλιά σας για την Ολιστική Μελέτη στο βαθμό, που συζητήθηκε σήμερα, διότι νομίζω και η πλειοψηφία των συναδέλφων εδώ τοποθετήθηκαν θετικά απέναντί της και χαίρομαι ιδιαίτερα γι’ αυτό.

Το λόγο έχει ο κύριος Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα να σας ευχαριστήσω, που μας δώσατε τη δυνατότητα να πραγματοποιήσουμε αυτή την πολύ ενδιαφέρουσα συζήτηση στη Βουλή, σήμερα. Οφείλω να πω ότι θα περίμενα περισσότερες και πιο συγκεκριμένες απαντήσεις από τους εκπροσώπους των ποδοσφαιρικών φορέων και αναφέρομαι κυρίως σε FIFA, UEFA, αλλά και από την ΕΠΟ. Θα ήθελα, οφείλω να πω, την φυσική παρουσία του κ. Ζαγοράκη εδώ, ξέρει τις διαδικασίες, υπηρετεί το Ευρωκοινοβούλιο, για δεύτερη θητεία, γνωρίζει και είμαι βέβαιος πως ήταν πέρα και πάνω από τις δυνάμεις του, ωστόσο, όμως, εκπροσωπήθηκε επάξια από τον Α’ Αντιπρόεδρο και εξαιρετικά έμπειρο σε ποδοσφαιρικά θέματα, κ. Αντωνίου, αλλά θα θέλαμε, πιστέψτε με, και νομίζω ότι εκφράζω το σύνολο των συναδέλφων και από όλα τα Κόμματα, περισσότερη ουσία και όχι «τη μπάλα στην κερκίδα», γιατί κάπως έτσι ένιωσα, με τα εξαιρετικά ευχολόγια του εκπροσώπου της FIFA, UEFA, τις ωραίες κουβέντες, αλλά, στην ουσία, εγώ δεν φεύγω σήμερα πιο πλούσιος. Ξέρω τις λεπτομέρειες, αλλά ωστόσο τη συζήτηση αυτή την προκαλέσαμε, όχι για να μάθω εγώ ή οι συνεργάτες μου, εμείς γνωρίζουμε καλά, κύριε Πρόεδρε, αλλά θα ήθελα να μάθουν και να γνωρίζουν το ίδιο καλά και όλες οι πολιτικές πτέρυγες, άρα, κατ’ επέκταση και ο ελληνικός λαός. Διότι, όπως είπα στην αρχή, εμείς, ως Κυβέρνηση, αναφερόμαστε στη Βουλή των Ελλήνων και η δημοκρατία είναι κυρίαρχη, δεν είναι υπεράνω της δημοκρατίας, του Κοινοβουλίου, της Ελληνικής Κυβερνήσεως καμία αθλητική ομοσπονδία, κανένα ποδόσφαιρο, καμία, μα καμία άλλη αρχή. Γι’ αυτόν το λόγο και θεωρώ ότι η παρουσία, σήμερα, του κ. Ζαγοράκη, θα ήταν εξαιρετικά χρήσιμη, αν ήταν εδώ και αν μπαίναμε και στην ουσία της συζήτησης, γι’ αυτό θα καταθέσω μια πρόταση, διότι είναι σημαντικό να βλέπουμε τις εκκρεμότητες, να τις σχολιάζουμε, αλλά και να προτείνουμε πράγματα.

Κύριε Πρόεδρε, απευθύνομαι σε εσάς, από αυτό εδώ το βήμα, θέλω να σας κάνω μια επίσημη πρόταση, να διοργανώσουμε, από κοινού, το Υπουργείο Αθλητισμού, η Επιτροπή Μορφωτικών Υποθέσεων, δηλαδή, η Βουλή των Ελλήνων και αν επιθυμεί και η ΕΠΟ, χαρά μας θα ήταν, ένα συνέδριο, ένα συνέδριο για το ελληνικό ποδόσφαιρο του 21ου αιώνα. Το φθινόπωρο, με τη συμμετοχή όλων των εμπλεκόμενων φορέων, να κάνουμε, δηλαδή, ένα ανοιχτό συνέδριο, για τις προοπτικές και τις προκλήσεις του ελληνικού ποδοσφαίρου και μετά την εφαρμογή, την πιστή, την απόλυτη ή τη μερική εφαρμογή της Ολιστικής Μελέτης, θα εξαρτηθεί από την ΕΠΟ και από την καταστατική της συνέλευση και από τη FIFA, UEFA.

Εμείς, ως πολιτεία έχουμε ξεκάθαρη θέση και χαίρομαι, που στην πλειονότητά τους τα Κόμματα, επίσης αντιλαμβάνονται ότι πέρα από την Ολιστική Μελέτη, χρειάζονται και άλλες αλλαγές και εμείς είμαστε διατεθειμένοι, ως πολιτεία, στο κομμάτι, που μας αναλογεί να τις κάνουμε και να τις κάνουμε μαζί, δεν μας χωρίζει τίποτα σε αυτή την προσπάθεια. Θέλουμε την ίδια στιγμή, το ίδιο καθαρή, δυνατή, δυναμική θέση και άποψη να έχουν και οι εμπλεκόμενοι φορείς, μην κρυβόμαστε, πίσω από το δαχτυλάκι μας. Η ελληνική κοινωνία γνωρίζει καλά ότι υπάρχουν ευθύνες. Εμείς είμαστε αποφασισμένοι, ως Κυβέρνηση, με τη συνεννόηση και συνεργασία όλων των Κομμάτων, εξ ου και ότι η πρόταση γίνεται προς εσάς, κύριε Πρόεδρε, ως Πρόεδρο της Επιτροπής Μορφωτικών Υποθέσεων, ως πανεπιστημιακό, ως Βουλευτή, ως αιρετό, να γίνει από κοινού αυτή η διοργάνωση και να συζητήσουμε, ουσιαστικά και διεξοδικά, όλοι οι φορείς, η ποδοσφαιρική ομοσπονδία, οι ποδοσφαιρικές ενώσεις, οι επαγγελματικές ομάδες, οι ποδοσφαιριστές, οι διαιτητές, οι προπονητές, όλοι οι εμπλεκόμενοι φορείς, που σήμερα δεν είχαν τη δυνατότητα να είναι εδώ, επειδή δεν το επιτρέπει ο Κανονισμός, όμως, σε αυτό το συνέδριο, θα μπορούν να πάρουν όλοι το λόγο και να πουν ξεκάθαρα τις απόψεις τους.

Και φυσικά, οι εκπρόσωποι όλων των Κομμάτων που έχουν την ευθύνη για τα αθλητικά δρώμενα, για τα αθλητικά ζητήματα της πολιτείας. Και, φυσικά, να έχουμε προσκεκλημένους της FIFA, UEFA και θα πρότεινα να ήταν και με φυσική παρουσία, ακόμα καλύτερα, για να μας μεταφέρουν και εκείνοι, πέρα από την Ολιστική Μελέτη, πρακτικές, που θα ήταν χρήσιμο να εφαρμοστούν, στη χώρα μας.

Στόχος του συνεδρίου είναι η ανταλλαγή απόψεων, προτάσεων όλων των φορέων, αλλά και η δημιουργία μιας μακρόχρονης στρατηγικής, η οποία στην ουσία θα λειτουργεί, ως πυξίδα για όλους. Αυτό θα βοηθήσει τους πάντες. Όχι μονάχα τους μεν ή τους δε, αλλά και την αυριανή, μεθαυριανή κυβέρνηση, την αυριανή, μεθαυριανή διοίκηση της ΕΠΟ και φυσικά, το ελληνικό ποδόσφαιρο. Η πρόταση - πρόσκληση αυτή, βεβαίως, έχει να κάνει και με το συνεταιρισμό της ποδοσφαιρικής κοινότητας, που έχουμε μία άριστη συνεργασία.

Απαντώ και σε κάτι, που ειπώθηκε από κάποιο συνάδελφο, για την επιστροφή των φιλάθλων. Θέλω να πω ότι έχουμε κάνει μια εξαιρετική δουλειά, υπήρξε, στη συνέχεια, συνεργασία με τα στελέχη της επιτροπής για την ασφαλή επιστροφή των φιλάθλων στα γήπεδα. Η δουλειά αυτή επικαιροποιείται, σύμφωνα με τα τελευταία δεδομένα και ελπίζουμε να ικανοποιήσουμε και πολλά ζητήματα, που χρόνια συζητάγαμε και με αφορμή αυτή τη μεγάλη πρόκληση - την απουσία, δηλαδή, φιλάθλων από τις κερκίδες και την επιστροφή, τη μεθοδική και πειθαρχημένη - να κάνουμε πράξη όλα όσα αποφασίσαμε. Όπως για παράδειγμα, ονομαστικά εισιτήρια, αριθμημένες θέσεις, την παρουσία των αστυνομικών δυνάμεων, έξω από το χώρο και ελάχιστη παρουσία αυτών εντός και έντονη παρουσία των security, που είναι εκπαιδευμένοι και πιστοποιημένοι και μια σειρά ζητημάτων, που χρόνια τα συζητάγαμε. Βεβαίως, να εξάρω τη συνεργασία, που έχουμε, για το ζήτημα αυτό.

Να απαντήσω σε κάποια άλλα ζητήματα, τα οποία ακούστηκαν και φαντάζομαι ότι θα υπάρξει ενδιαφέρον από όλους και στη συνέχεια, τους εκπροσώπους των φορέων, αλλά και τους συναδέλφους στις τοποθετήσεις τους. Να είμαι πιο συγκεκριμένος σε ό,τι αφορά τα χρήματα, διότι το είπα πριν και το επαναλαμβάνω και τώρα. Ανεξέλεγκτα λεφτά η Κυβέρνηση του Κυριάκου Μητσοτάκη δεν πρόκειται να δώσει. Τελεία και παύλα. Και δεν πιεζόμαστε από κανέναν. Από κανέναν. Είμαστε υποχρεωμένοι να διασφαλίσουμε ότι τα χρήματα του ελληνικού λαού θα πηγαίνουν σωστά και στα νόμιμα ενεργά και εγγεγραμμένα στο μητρώο ερασιτεχνικά αθλητικά σωματεία. Αυτό δεν αλλάζει. Αλλιώς, πείτε ότι δεν θέλουμε τα χρήματα. Πείτε, δηλαδή, εκ μέρους όλων των ερασιτεχνικών σωματείων, ότι δεν θέλουμε άλλα χρήματα, την ίδια στιγμή που έχουμε 1.704 σωματεία ερασιτεχνικά, ποδοσφαιρικά από τα 2.500, αν υποθέσουμε. Η πολιτεία, μέχρι σήμερα, δεν γνώριζε πόσα σωματεία ερασιτεχνικά, όχι μόνο ποδοσφαιρικά, συνολικά, έχουμε στη χώρα μας. Τώρα, αποτυπώνεται αυτή η εικόνα και είναι προσβάσιμη σε όλους. Αν υποθέσουμε, λοιπόν, πως είναι περίπου 2.500 σωματεία, δεν υπάρχει μια πλήρης εικόνα, καθαρή και επικαιροποιημένη από την ΕΠΟ. Αν υποθέσουμε, λοιπόν, πως είναι 2.500, το 70% των σωματείων, που θεωρητικά λέτε ότι υπάρχει, έχει ήδη απευθυνθεί στο Υπουργείο και οι 958 είναι απολύτως νόμιμοι και τυπικοί. Οι 1.217 πήραν 3,3 εκατομμύρια και οι υπόλοιποι περιμένουμε να μας δώσετε τις απαντήσεις ότι είναι ενεργά τα σωματεία τους, για να εγγραφούν στο μητρώο. Δηλαδή, για το «γινάτι» κάποιων λίγων, θα πούμε στους 1.704, που θέλουν να νοικοκυρευτούν, που έχουν πάρει κάποιοι χρήματα και θέλουν να ενταχθούν, να είναι πλήρως νοικοκυρεμένοι και να έχουν το δικαίωμα να πάρουν χρήματα, ότι δεν μας χρειάζονται;

Για όλους αυτούς τους λόγους – εγώ καταθέτω στα πρακτικά – και τα έγγραφα της υπηρεσίας μας. Καθαρά πράγματα. Δεν έχουμε να κρύψουμε τίποτα. Να το πω για πολλοστή φορά. Δεν πιεζόμαστε από κανέναν. Χρήματα δίνονται, για πρώτη φορά, μετά από πάρα πολλά χρόνια από την Κυβέρνηση στον ερασιτεχνικό αθλητισμό – που είναι προτεραιότητά μας – αλλά με κανόνες. Ανεξέλεγκτα, εμάς δεν θα μας βρείτε σύμφωνους και γι’ αυτό κρινόμαστε από τον ελληνικό λαό.

Στην πρωτολογία μου, ξέχασα να αναφέρω τα ακριβή ποσά, που έχουν δοθεί σήμερα. Είπα το άθροισμα. Γίνομαι, λοιπόν, πιο συγκεκριμένος, γιατί οι καθαρές κουβέντες κάνουν και τους καλούς φίλους. Στη SUPER LEAQUE 1, δώσαμε 22 εκατομμύρια ευρώ. Στη SUPER LEAQUE 2, δώσαμε 3 εκατομμύρια ευρώ. Στη Basket League, 3 εκατομμύρια ευρώ. Στη Volley League, 1,2 εκατομμύρια ευρώ και έχει υπογραφεί και ελπίζω μέχρι την επόμενη εβδομάδα να κατατεθεί 1.800.000 στις ομάδες της Football League. Και προχωρούμε ταχύτατα στην αξιολόγηση όλων των φακέλων, που στέκουν με την αρμόδια υπηρεσία στο Υπουργείο, έτσι ώστε να έχουμε το μεγαλύτερο αριθμό νόμιμων ενεργών ερασιτεχνικών σωματείων, για να έρθουμε το φθινόπωρο να ενισχύσουμε προκαταβολικά τα σωματεία αυτά.

Για του λόγου το αληθές, καταθέτω στα πρακτικά και την Υπουργική Απόφαση, βάσει της οποίας κατανέμονται, με απόλυτη διαφάνεια, τα ποσά αυτά, που συγκεντρώνονται από το νέο τρόπο φορολόγησης, στα ερασιτεχνικά και επαγγελματικά σωματεία της χώρας μας.

Και μια κουβέντα, απάντηση βασικά στον κύριο Μωραΐτη, σχετικά με την κεντρική διαχείριση τηλεοπτικών ζητημάτων. Η νομοθετική πρόβλεψη, κύριε Μωραϊτη, για την κεντρική διαχείριση των τηλεοπτικών δικαιωμάτων της Super League 2, Football League, έγινε, διότι υπήρξε αίτημα της διοργανώτριας αρχής προς εμάς, το οποίο προέκυψε από την ομάδα εργασίας, που είχε συσταθεί, κατά τη διαδικασία διαβούλευσης - συζήτησης, για την αναδιάρθρωση της κατηγορίας. Εξ ου και η συζήτηση, η οποία έγινε για την πρόβλεψη, η οποία υπήρξε.

Η Super League 1 έχει κατά καιρούς ανοίξει αυτή τη συζήτηση, αλλά δεν έχει καταλήξει. Είναι, όμως, ένας συνεταιρισμός, που έχει το δικαίωμα να συζητήσει, να διασφαλίσει τα συμφέροντα των μελών του και εκείνοι θα αποφασίσουν. Δεν θα τους επιβάλλουμε εμείς. Γι’ αυτό τον λόγο, λοιπόν, προχωρήσαμε σε ό,τι αφορά τη Super League 2 – Football League. Και σε ό,τι αφορά την αναδιάρθρωση, επειδή κάποιος συνάδελφος ρώτησε, νομίζω ότι αυτό προχωράει και οι εκτιμήσεις των περισσοτέρων είναι ότι οι κανόνες, οι οποίοι μπήκαν, είναι αυστηροί, αλλά είναι προς τη σωστή κατεύθυνση, διότι έτσι εξασφαλίζουμε το ποιοτικότερο και το πιο καθαρό ποδόσφαιρο, πράγμα το οποίο το θέλουμε όλοι μας, χωρίς καμία διάκριση, εδώ μέσα.

Έχει αιτηθεί η Super League 2 να δώσουμε μια παράταση ενός μήνα από αυτό, που έχουμε θεσμοθετήσει, πριν περίπου τρεις - τέσσερις βδομάδες. Είμαστε καταρχήν θετικοί. Το εξετάζουμε με τις υπηρεσίες μας. Για το μετοχικό κεφάλαιο, για να τακτοποιήσουν την οικονομική τους κατάσταση και να ενταχθούν, φυσικά, συμμετέχουν στη δεύτερη κατηγορία Super League 2. Είναι κάτι το οποίο το εξετάζουμε, το βλέπουμε με θετικό μάτι, το εξετάζουμε με τις υπηρεσίες μας και σύντομα θα είμαστε σε θέση να ενημερώσουμε και το Σώμα, αλλά και τους εμπλεκόμενους, για να προχωρήσουν. Ήδη, όμως, αυτό που εγώ εισέπραξα από την ποδοσφαιρική, με την ευρεία έννοια, κοινότητα, είναι ότι το είδαν με καλό μάτι. Όπως, επίσης, με καλό μάτι είδαν και το θέμα της συμμετοχής των β΄ ομάδων, στη δεύτερη κατηγορία ή στην γ’ εθνική, όπου επιλέγει κάθε ομάδα της Super League 1. Αυτό έχει προκαλέσει το ενδιαφέρον πολλών. Διότι το θέμα, σαφώς, θα είναι πολύ πιο ενδιαφέρον, πολύ πιο δυναμικό και ελπίζουμε, ότι αυτό θα κεντρίσει το ενδιαφέρον και σε χορηγούς, που το θέλουμε πάρα πολύ, γιατί δεν είναι κρατικοδίαιτος ο αθλητισμός.

Πέρα από τα χρήματα, για το ξεκαθαρίσουμε, τα οποία εξασφαλίσαμε, μέσα από το νέο τρόπο φορολόγησης των στοιχηματικών εταιρειών, των κερδών των στοιχηματικών εταιριών, δεν υπάρχει περίπτωση, ούτε για αστείο, να καλύψουμε όλες τις ανάγκες, είτε των ΠΑΕ είτε των ΚΑΕ είτε του ερασιτεχνικού αθλητισμού. Ένα μέρος των αναγκών καλύπτουμε. Αλλά το πιο σημαντικό είναι να προκαλέσουμε ωραίο θέαμα, ασφάλεια, μεγάλη συμμετοχή του κόσμου στα γήπεδα, εφόσον, φυσικά, επιτρέψουν οι συνθήκες και στη συνέχεια, να μπορέσουν να τραβήξουν το ενδιαφέρον και σε πολλά χορηγιακά προγράμματα, άρα να έχουμε και χρήματα από τον ιδιωτικό τομέα.

Άλλωστε, ειδικά για τον ερασιτεχνικό αθλητισμό, έχουμε και φορολογικά κίνητρα θεσπίσει, ώστε να μπορεί, δηλαδή, και ο μικρός χορηγός στην ομάδα την ποδοσφαιρική, για παράδειγμα, της τάδε περιοχής, του τάδε χωριού, να έχει το κίνητρο το φορολογικό να το κάνει αυτό, να ενισχύσει, δηλαδή, χορηγιακά την ομάδα, κάτι το οποίο γινόταν, λίγο ως πολύ, σε πάρα πολλές περιπτώσεις, μέχρι σήμερα. Αλλά τώρα υπάρχει και το φορολογικό κίνητρο, από πλευράς πολιτείας, για να τους επιβραβεύουμε στην ουσία, για την ενέργεια τους να ενισχύσουν τον αθλητισμό και δη το ποδόσφαιρο και δη το ποδόσφαιρο των σωματείων, που είναι εγγεγραμμένα, στο μητρώο του Υπουργείου Αθλητισμού.

Να ευχαριστήσω για πολλοστή φορά, πραγματικά, το λέω, τόσο τους εκπροσώπους, όλα τα στελέχη της FIFA, UEFA, που έχουμε συνεργασία 16 με 17 μήνες συνεργασία άριστη, φυσικά την ΕΠΟ, που παρά τα ζητήματα, που κατά καιρούς έχουμε, έχουμε μια άψογη συνεργασία και, βέβαια, δεν είναι λίγες οι φορές, που έχουμε ανταλλάξει απόψεις, πληροφορίες, έχω δεχτεί προτάσεις τους, έχουμε υιοθετήσει πάρα πολλές προτάσεις. Για του λόγου το αληθές, εγώ καταθέτω στα πρακτικά σειρά υπομνημάτων, που κατά καιρούς έχουν έρθει από την προηγούμενη και από την τωρινή, αλλά κυρίως από την προηγούμενη, γιατί ήταν μεγαλύτερη η διάρκεια συνεργασίας, που είχαμε, διοίκηση. Και, βέβαια, να εξάρω και προσωπικά, τη συνεργασία, που είχα και συνεχίζω να έχω, με τον κ. Αντωνίου, όπου ως γνώστης του ερασιτεχνικού ποδοσφαίρου και εξαιρετικά καλός, πάρα πολλές φορές, οι συμβουλές του βοήθησαν στο να λυθούν ζητήματα, όπως για παράδειγμα των προπονητών, όπως για παράδειγμα της αναδιαρθρώσεως και πάρα πολλά ζητήματα, που πρέπει η ΕΠΟ να έχει κεντρικό, πρωταρχικό ρόλο.

Είμαι βέβαιος ότι με την ενεργότερη δράση του κυρίου Ζαγοράκη, πλέον, στα δρώμενα της ΕΠΟ, που το ελπίζουμε και το ευχόμαστε όλοι, άλλωστε ήταν και η προσωπική μου ικανοποίηση η συμμετοχή του στο τιμόνι της μεγαλύτερης αθλητικής ομοσπονδίας της χώρας μας, να απαντηθούν και να δοθούν λύσεις σε πάρα πολλά ζητήματα, που όλοι διαπιστώνουμε ότι υπάρχουν. Ξεκαθαρίζω ότι υπάρχει μεγάλη ανάγκη - υπάρχουν ευθύνες, όχι μόνο της πολιτείας, αλλά και της ομοσπονδίας και της FIFA-UEFA- και όλοι μαζί πρέπει να προχωρήσουμε από κοινού στη μεγάλη προσπάθεια της αναδιοργάνωσης και αναζωογόνησης του ποδοσφαιρικού τοπίου.

Κύριε Πρόεδρε, θα χαρώ πολύ να υιοθετήσετε την πρότασή μας, ώστε να προχωρήσουμε από κοινού στη διοργάνωση μιας πολύ σοβαρής διαδικασίας. Είμαι βέβαιος ότι θα δώσει πλούσιες πληροφορίες, αλλά και θα βοηθήσει, συνάμα, να υπάρξει ένας θετικός λόγος από όλους τους εμπλεκόμενους της ποδοσφαιρικής κοινότητας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Υπουργέ, σας ευχαριστώ πολύ.

Η πρόταση είναι σαφώς ενδιαφέρουσα, γιατί θα δώσει περισσότερο χρόνο να συζητηθεί ένα θέμα, που αφορά το ελληνικό ποδόσφαιρο και είναι πολύ σημαντικό. Η Βουλή μπορεί να δώσει την αιγίδα σε ημερίδες. Αυτό το θέμα θα το συζητήσω, φυσικά, με τον Πρόεδρο της Βουλής και θα επανέλθω. Από πλευράς μου, το βλέπω θετικά.

Το λόγο έχει ο κ. Μπουτσικάρης.

**ΛΕΩΝΙΔΑΣ ΜΠΟΥΤΣΙΚΑΡΗΣ (Πρόεδρος του Δ.Σ. της Super League 1):** Λόγω της φύσης του θέματος της Ολιστικής Μελέτης, τα περισσότερα από τα ερωτήματα, τα οποία τέθηκαν από τις κυρίες και τους κυρίους βουλευτές αφορούν την ΕΠΟ.

Όσον αφορά στο κομμάτι, που αφορά τη SuperLeague, θα ξεκινήσω με τα ζητήματα του ανταγωνισμού και αν υπάρχει κάποιο πλάνο, για την ανάπτυξη του ποδοσφαίρου, που έθεσε ο κύριος Μωραΐτης. Είναι δύο ζητήματα, τα οποία συνδέονται άρρηκτα μεταξύ τους.

Καταρχάς, να κάνουμε μια διευκρίνιση, όσον αφορά τον ανταγωνισμό. Ήταν μια στρατηγική επιλογή της Κυβέρνησης τα χρήματα από το ΣΤΟΙΧΗΜΑ να διανεμηθούν στις ομάδες ισομερώς. Αυτό ήταν μια στρατηγική απόφαση, την οποία η SuperLeague χαιρέτισε, ακριβώς για το λόγο, ότι και εμείς επιθυμούμε η ψαλίδα μεταξύ των μεγάλων ομάδων, των εμπορικών και των λιγότερο εμπορικών, να κλείσει. Αντιλαμβάνεστε ότι το ποσό, που έλαβαν οι μικρότερες ομάδες από το ΣΤΟΙΧΗΜΑ ήταν ένα πολύ σημαντικό κομμάτι του προϋπολογισμού τους και οδήγησε πραγματικά στο να κλείσει η ψαλίδα, μεταξύ μικρών και μεγάλων.

Επίσης, πρέπει να γίνει μια σημαντική διευκρίνιση, όσον αφορά την ΚΥΑ του «ΣΤΟΙΧΗΜΑΤΟΣ», γιατί ακούστηκαν διάφορες αναφορές, για κρατικοδίαιτο αθλητισμό, λόγω του «ΣΤΟΙΧΗΜΑΤΟΣ». Μόνο έτσι δεν είναι ! Ο νέος τρόπος φορολόγησης του παίκτη - φορολογούνται οι παίκτες, πλέον, με νέο δίκαιο σύστημα, όπως έπρεπε να γίνει εδώ και πάρα πολλά χρόνια - οδηγεί στην αύξηση των εσόδων του κράτους. Τα έσοδα, που θα προέλθουν από την ΚΥΑ αυτή, μοιράζονται και στην Κυβέρνηση, στον κρατικό προϋπολογισμό, και ό,τι περισσεύει πηγαίνει στις ομάδες. Άρα, δεν επιχορηγείται από τα λεφτά του κράτους, αλλά υπάρχει αύξηση των εσόδων. Από την αύξηση αυτή πηγαίνουν κάποια χρήματα στις ομάδες και κάποια στον κρατικό προϋπολογισμό. Από τα χρήματα, λοιπόν, που πήραν οι ομάδες, εκπονήθηκε ένα πλάνο, το οποίο περιλαμβάνει την πλήρη αναμόρφωση των αγωνιστικών χώρων των γηπέδων. Ήδη, γίνονται εκτεταμένες εργασίες, σε όλα τα γήπεδα. Έχουμε εκπονήσει ένα πλάνο για την ασφάλεια των εγκαταστάσεων και την αναβάθμιση των γηπέδων. Επενδύουμε στην τεχνολογία τόσο σε οργανωτικό επίπεδο όσο και στην κοινωνική δικτύωση. Φτιάχνουμε το κοινωνικό πρόσωπο του ποδοσφαίρου, όσο μπορεί να το κάνει αυτό η Super League, με συνεργασίες, όχι πυροτεχνήματα, αλλά ουσιαστικές και μόνιμες, επί παραδείγματι, με το «Χαμόγελο του Παιδιού», τη συνεργασία μας με τον Ερυθρό Σταυρό, που βάζουμε απινιδωτές σε όλα τα γήπεδα, για τους φιλάθλους, αλλά και εξειδικευμένο προσωπικό, για να μπορεί να τους χρησιμοποιήσει.

Φυσικά, υπάρχει το ζήτημα, που θέσατε, της κεντρικής διαχείρισης και είναι κολοσσιαίο. Υπάρχει, όμως, ένα ζήτημα, το οποίο άπτεται του Καταστατικού μας. Ήταν βασική προϋπόθεση για την ύπαρξη της Super League, το να μην είναι υποχρεωτικό σε καμία ομάδα και με κανέναν τρόπο να συμμετέχει στην κεντρική διαχείριση, εάν αυτή δεν θέλει. Επομένως, οποιαδήποτε συζήτηση γίνεται στη Super League, γίνεται σε βάση εθελοντική. Παρόλα αυτά, υπάρχει η βούληση και έχει εκφραστεί ρητά στα Διοικητικά μας Συμβούλια, είτε με, είτε χωρίς κεντρική διαχείριση, οι ομάδες να μην επιτρέψουν να διεξαχθεί το πρωτάθλημα, σε συνθήκες αθέμιτου ανταγωνισμού ή έλλειψης ισονομίας.

Θα κλείσω, κάνοντας μια αναφορά τελευταία στο ζήτημα, που έθεσε η κυρία Βέττα, η οποία εντόπισε το ζήτημα των ζημιών. Είναι μια πραγματικότητα, δυστυχώς, η οποία αφορά, όχι μόνο την Ελλάδα, αλλά και όλες τις ευρωπαϊκές χώρες. Γι’ αυτό, άλλωστε και η UEFA έχει προβλέψει το σύστημα του Financial Fair Play. Ακόμα και πρωταθλήματα, τα οποία θεωρούμε ότι είναι πλούσια, όπως η Laliga, το ισπανικό πρωτάθλημα, γράφουν ζημιές πολλών εκατοντάδων εκατομμυρίων, ανά χρόνο. Είναι, δυστυχώς, ένα φαινόμενο, το οποίο αφορά όλο το ευρωπαϊκό ποδόσφαιρο και όχι μόνο την Ελλάδα.

Αν και δεν άπτεται της Ολιστικής Μελέτης, ακούστηκε από τον κ. Συντυχάκη, ότι δήθεν οι ομάδες μας έχουν προνομιακή μεταχείριση, όσον αφορά τον έλεγχο. Είναι σαφές ότι οι ποδοσφαιρικές ομάδες, οι ΠΑΕ της Α΄ Εθνικής, είναι οι πιο σκληρά ελεγχόμενες Ανώνυμες Εταιρείες, στην Ελλάδα. Όχι μόνο έχουμε όλο τον έλεγχο, που έχουν όλες οι Ανώνυμες Εταιρείες, αλλά δις το χρόνο, όχι μία, αλλά δύο φορές, στο πλαίσιο της αδειοδότησης, και η τελευταία, η παραμικρή σύμβαση, που κάνουμε, των 50 €, ελέγχεται, στο πλαίσιο της αδειοδότησης. Άρα, όχι μόνο δεν είμαστε προνομιούχοι, αλλά είμαστε οι πιο σκληρά ελεγχόμενες Ανώνυμες Εταιρείες, στην Ελλάδα. Αυτό προς άρση οποιασδήποτε σχετικής δημιουργίας εντυπώσεων.

Τέλος, θα χαιρετίσουμε την πρόταση του κ. Αυγενάκη, για τη διενέργεια συνεδρίου, υπό την αιγίδα της Βουλής, στο οποίο θα τεθούν επί τάπητος όλα τα θέματα του ποδοσφαίρου. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε και εμείς.

Το λόγο έχει ο κ. Αντωνίου.

**ΑΣΤΕΡΙΟΣ ΑΝΤΩΝΙΟΥ (Α΄ Αντιπρόεδρος της Ελληνικής Ποδοσφαιρικής Ομοσπονδίας – ΕΠΟ)**: Κύριε Πρόεδρε, θα ξεκινήσω με ένα παράπονο, καταρχήν, γιατί εγώ έκανα σήμερα πεντέμισι ώρες ταξίδι και μόλις έφτασα στην Ομοσπονδία, είχα ένα τηλέφωνο από τον Πρόεδρο, που μου είπε «Οδεύω από Καβάλα προς το Αεροδρόμιο, για να έρθω στην Αθήνα και, σε παρακαλώ πολύ, να παρευρεθείς στη Βουλή, μέχρι να μπορέσω να συμμετέχω και εγώ» και χάρηκα πάρα πολύ, που μπόρεσε ο Πρόεδρος και βγήκε εδώ. Το λέω αυτό, γιατί νομίζω ότι, όταν λείπει ο Πρόεδρος, ο Αντιπρόεδρος μπορεί να τον εκπροσωπήσει. Βέβαια, η παρουσία του κ. Ζαγοράκη είναι εξαιρετική περίπτωση γι’ αυτό το θέμα, αλλά πραγματικά υπήρχε σοβαρός λόγος.

Θέλω να απαντήσω σε κάποια από τα ερωτήματα, που τέθηκαν.

Καταρχήν, να πω για τον Υπουργό ότι για εμάς, πραγματικά, ήταν μεγάλη υπόθεση η επιχορήγηση των Σωματείων, με το Μητρώο και σε καμία περίπτωση η Ομοσπονδία δεν ζητάει να δοθούν λεφτά σε κανένα Σωματείο, που δεν είναι στο Μητρώο. Η αναφορά του κ. Σαράκη έχει να κάνει με το γεγονός ότι προέκυψαν κάποια άλλα κωλύματα, τα οποία δεν έχουν να κάνουν με το οικονομικό κομμάτι, στο οποίο πιέζουμε τις ομάδες να αποκατασταθούν όλες. Εμείς χαιρετίζουμε αυτήν τη δική σας προσπάθεια, μετά από 12 χρόνια, γιατί πραγματικά, επειδή ήμουν Πρόεδρος Σωματείου και στην Ένωση τότε, ξέρω πολύ καλά ότι έπαιρναν τα Σωματεία κάποια λεφτά και μετά αυτό σταμάτησε και δυστυχώς, πήγαμε πολύ πίσω.

Το συνέδριο, βέβαια, είναι πολύ μεγάλη υπόθεση, μένω, όμως, σε αυτά που είπατε ότι η σύμπλευση, η συμπόρευση και η συμφωνία του Υπουργείου με τους αθλητικούς φορείς μπορούν να οδηγήσουν τα πράγματα μπροστά. Πραγματικά, το συνέδριο το χαιρετίζουμε, με πολύ καλή διάθεση και νομίζω ότι πρέπει, αφού είναι για το ποδόσφαιρο, να ξεκινήσει από την Ομοσπονδία.

Στον κ. Μωραΐτη θέλω να πω ότι στη Γενική Συνέλευση, κ. Μωραΐτη, σας άκουσα πολύ προσεκτικά, προσπαθούμε - τοποθετήθηκε και ο κ. Ζαγοράκης - και πιστεύω ότι θα ευδοκιμήσει αυτή η προσπάθεια της Ολιστικής Μελέτης.

Η αναδιάρθρωση, που αναφερθήκατε, είναι στο σωστό δρόμο. Έχει γίνει ένα λάθος, πριν από 2 3 χρόνια, το οποίο διορθώνεται. Δεν μπορεί το ελληνικό ποδόσφαιρο να σηκώσει τόσες επαγγελματικές ομάδες και πρέπει, συνεπικουρώντας αυτά που είπε ο κ. Μπουτσικάρης, να πω ότι η πίτα, που μοιράζεται, όλοι θέλουμε να μοιραστεί ισομερώς και είναι δυνατόν να πάρουν και περισσότερα λεφτά οι μικρότερες ομάδες. Είναι πολύ λίγα τα λεφτά και αυτό έχει να κάνει με την πειρατεία, που υπάρχει και στα τηλεοπτικά και δεν μπορούν οι εταιρείες να πληρώσουν αυτό, που πρέπει, πραγματικά, να πάρει το ελληνικό ποδόσφαιρο και έχει μείνει πίσω.

Ο κύριος Κωνσταντόπουλος μίλησε για τους προπονητές και νομίζω ότι μαζί με το Υπουργείο - το ανέφερε και ο κ. Αυγενάκης - έγινε μία συγκροτημένη προσπάθεια προσέγγισης και βελτιώθηκαν κάποια πράγματα, που ήταν έτσι και με πίεση της UEFA, γιατί είναι Κανονισμός της UEFA, δεν εφαρμόζει η ΕΠΟ το πλαίσιο αυτό το κανονιστικό των προπονητών.

Για την ασέβεια, που είπε ο κ. Μάρκου, νομίζω ότι δεν ασέβεια, κύριε Μάρκου, γιατί, ανά πάσα στιγμή, μπορεί να πληροφορηθεί ο καθένας. Πριν από λίγες μέρες, η Ομοσπονδία έκανε τη Γενική της Συνέλευση, έχει τον απολογισμό, λεπτομερώς και φαίνονται τα έσοδα και τα έξοδα και όλα, αλλά μπορείτε και τις πληροφορίες αυτές να τις πάρετε.

**ΚΩΝΣΤΑΝΤΙΝΟΣ ΜΑΡΚΟΥ**: Πόσα είναι τα ετήσια έσοδα;

Πείτε μας το ποσόν.

**ΑΣΤΕΡΙΟΣ ΑΝΤΩΝΙΟΥ (Α΄ Αντιπρόεδρος της Ελληνικής Ποδοσφαιρικής Ομοσπονδίας - ΕΠΟ)**: Δεν είμαι πρόχειρος να σας πω.

Εγώ δεν ήμουνα εδώ, την προηγούμενη φορά.

Στον κ. Συντυχάκη, ήθελα να πω ότι, αν είχαν αλλάξει τα πράγματα και είχαμε φτάσει στο επιθυμητό αποτέλεσμα, δεν θα ήμασταν εδώ, να έχουμε την Ολιστική Μελέτη και να έχουμε τις παρεμβάσεις των Συνομοσπονδιών των Ευρωπαϊκών και της Παγκόσμιας Συνομοσπονδίας.

Έχει μπει το var, γιατί το πρόβλημα, κυρίως, στο ποδόσφαιρο ήταν η διαιτησία και νομίζω ότι φέτος στο πρωτάθλημα είδατε όλοι ότι υπήρχε μια αρκετά μεγάλη βελτίωση. Είναι κάποια βήματα, που γίνονται και πιστεύω τώρα με την καινούργια διοίκηση, με το γεγονός ότι ενισχύονται τα σωματεία οικονομικά μέσα από το ΣΤΟΙΧΗΜΑ, που είναι μια καινούργια δυνατότητα που δίνεται στα σωματεία να γίνουν πιο ισχυρά νομίζω, ότι θα βελτιωθεί η κατάσταση.

Εγώ και πάλι, κύριε Πρόεδρε, θέλω να σας ευχαριστήσω, γιατί αυτό μας έδωσε την ευκαιρία να βρεθούμε εδώ, να ακούσουμε απόψεις και πιστεύω ότι με το Συνέδριο θα γίνουμε όλοι πιο σοφοί και θα μπορέσουμε να βοηθήσουμε περισσότερο το ποδόσφαιρο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Σαράκης.

**ΒΑΣΙΛΕΙΟΣ ΣΑΡΑΚΗΣ (Νομικός Σύμβουλος της Ελληνικής Ποδοσφαιρικής Ομοσπονδίας - ΕΠΟ)**: Δεν έχει τεθεί ακριβώς στη θέση του, γιατί είναι πολλά σωματεία, που το μόνο που τους ενδιαφέρει, είναι να αθληθούν, στην Τήλο, στην Κάσο, στη Νίσυρο, στα Ψαρά και δεν έχουν τη δυνατότητα, λόγω των θεμάτων που τίθενται, να εγγραφούν στο Μητρώο.

Γι’ αυτά μίλησα εγώ, για τα σωματεία, που δεν θέλουν χρήματα, που δεν ζητάνε χρήματα, θέλουν απλά να αθληθούν, γιατί η αθλητική αναγνώριση γίνεται….

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**:Κοιτάξτε, αυτό το θέμα δεν αφορά τη σημερινή μας συζήτηση.

Το μείζον είναι, όπως ειπώθηκε, η θέση, που θα πάρει η ΕΠΟ, στην Ολιστική Μελέτη της FIFA - UEFA και η πρόθεσή της να προχωρήσει σε υιοθέτηση των προτάσεων, που κάνει αυτή η μελέτη. Άρα, δεν είναι θέμα σημερινό. Θα υπάρχει η ευκαιρία, νομίζω, να λυθεί.

**ΒΑΣΙΛΕΙΟΣ ΣΑΡΑΚΗΣ (Νομικός Σύμβουλος της Ελληνικής Ποδοσφαιρικής Ομοσπονδίας - ΕΠΟ)**: Όχι. Πρόταση θα κάναμε για την επίλυσή του.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Θα πω επ΄ αυτού, ότι το Μητρώο Ερασιτεχνικών Σωματείων της Γενικής Γραμματείας Αθλητισμού δεν αφορά μονάχα το ποδόσφαιρο, αφορά όλα τα αθλήματα, πρώτον και δεύτερον, δεν αφορά μονάχα τη δυνατότητα και το δικαίωμα είσπραξης χρημάτων, μέσα από τη διαδικασία, την οποία περιέγραψα πολύ συνοπτικά και κατέθεσα αναλυτικότατα, μέσα από την ΚΥΑ, η οποία χρήζει κάποιων βελτιώσεων, όπως είπε ο κ. Μπουτσικάρης.

Όμως, αφορά και τη νόμιμη και διάφανη, νοικοκυρεμένη διαδικασία λειτουργίας όλου του αθλητικού οικοδομήματος. Χαίρομαι, κύριε Πρόεδρε και κύριοι συνάδελφοι, που παρά τις αμφισβητήσεις τις αρχικές, αγκαλιάστηκε από την πλειονότητα της αθλητικής οικογένειας και δεν αναφέρομαι μονάχα στο ποδόσφαιρο.

Επομένως, δεν είναι στην επιλογή του κάθε σωματείου, είμαι ή δεν είμαι, γράφομαι ή δε γράφομαι. Θα λειτουργήσει όλο το οικοδόμημα, νόμιμα και με απόλυτη διαφάνεια, με κανόνες. Εάν δεν θέλει να πάρει τα χρήματα, δεν είναι απαραίτητο να τα πάρει. Δεν είναι υποχρεωμένος να πάρει κάποιος χρήματα, που δεν τα θέλει. Όμως, είμαστε υποχρεωμένοι, ως πολιτεία, να λειτουργεί όλος αυτός ο χώρος, με κανόνες.

Εξ ου και ότι στο Υπουργείο Αθλητισμού, μέσα στα δύο χρόνια, κάναμε τόσα πολλά. Για παράδειγμα, Μητρώο Ερασιτεχνικών Αθλητικών Σωματείων και πλέον, έχει ο καθένας εικόνα τι γίνεται και τι δεν γίνεται. Δεύτερον, Μητρώο Αθλητικών Εγκαταστάσεων «ΠΕΛΟΠΑΣ». Δεν ξέραμε, μέχρι πρότινος, τι ακριβώς έχουμε. Τώρα, ξέρουμε και αποτυπώνεται. Το 80 και πλέον τοις εκατό των Δήμων της χώρας έχουν περάσει τα στοιχεία, συν το ότι έχουμε πλήρη εικόνα στο Υπουργείο Αθλητισμού.

Τρίτον, προχωρούμε, ολοταχώς, στο Μητρώο Προπονητών. Ένα μικρό χάος το καλύψαμε.

Τέταρτον, που είναι το επόμενο και που είμαι βέβαιος ότι δεν θα διαφωνήσουν οι εκπρόσωποι των Κομμάτων, είναι ότι θα προχωρήσουμε και στο Μητρώο των Αθλητών. Διότι, τώρα έχουμε δελτία προπονητών ενεργά, ανενεργά, πραγματικά ή μη, δεν ξέρουμε. Είναι κάτι πολύ ομιχλώδες. Θα μπει και εκεί μια σειρά και μια τάξη. Άρα, εδώ δεν είναι κάτι, που αφορά το ποδόσφαιρο. Είναι κάτι, που αφορά ολόκληρο το αθλητικό οικοδόμημα και τις 49 Ομοσπονδίες. Δεν έχει να κάνει μόνο με το οικονομικό κίνητρο, αλλά έχει να κάνει με τα δικαιώματα και τις υποχρεώσεις, απέναντι στην πολιτεία.

Μπορείς να έχεις ένα Σύλλογο Πολιτιστικό, αλλά Αθλητικό Σωματείο, που αναλαμβάνει παιδιά ή και μεγαλύτερους, να τους πλάσει, να τους γυμνάσει, να βελτιώσει το χαρακτήρα τους, με ή χωρίς προπονητές, είναι υποχρέωση να είναι προπονητής και μάλιστα, εγγεγραμμένος στο Μητρώο. Όπως είναι και υποχρέωση το Σωματείο αυτό να λειτουργεί, κάτω από κανόνες, που η πολιτεία θεσπίζει. Δεν είμαστε ένα κράτος άναρχο. Είμαστε ένα κράτος οργανωμένο και βήμα-βήμα δημιουργούμε ένα οργανωμένο, νοικοκυρεμένο, αθλητικό οικοδόμημα.

Σε αυτό δεν περισσεύει κανένας, αλλά κανένας δεν έχει δικαίωμα να βάζει εξαιρέσεις, ούτε να κουνάει το δάχτυλο, όσο ψηλά και αν είναι και όσο ισχυρή και αν είναι οποιαδήποτε διεθνής Ομοσπονδία. Είμαστε κράτος κυρίαρχο και σε αυτό δεν κάνουμε πίσω. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θέλω να ευχαριστήσω τους εκπροσώπους της Super League για τη συμμετοχή τους και τους συναδέλφους.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Κόνσολας Εμμανουήλ, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Μονογυιού Αικατερίνη, Παπακώστα-Παλιούρα Αικατερίνη (Κατερίνα), Πιπιλή Φωτεινή, , Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Κομνηνάκα Μαρία, Ασημακοπούλου Σοφία - Χάιδω, Μπούμπας Κωνσταντίνος και Αδάμου Κωνσταντίνα.

Τέλος και περί ώρα 16.45’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**